Dho?! "Hoadhaa Dhevvee Minivan" javvah 25 aharu!\n"ހޯދައިދެއްވީ މިނިވަން" ޖައްވަށް 25 އަހަރު!\nމިނިވަން ދުވަހުގެ ޖޯޝާއި ފޯރި ގެނެސްދޭ ދިވެހި ލަވަތައް ބައިވަރެވެ. އޭގެތެރެއިން ވެސް އެންމެ ފާހަގަކޮށްލެވޭ އެއް ލަވައަކީ 1996 ވަނަ އަހަރު ކުޑަކުދިންގެ ގްރޫޕެއް ވެގެން ނެރެފައިވާ "ހޯދައިދެއްވީ މީނިވަން"ކަން މި ލަވަ އެވެ. ވަރަށް ފަހަކާ ޖެހެންދެން ވެސް ގައުމީ ޗެނަލްތަކުން ވެސް އެ ލަވަ ދައްކަމުން އައެވެ. މި އަހަރުގެ މިނިވަން ދުވަހު އެ ލަވައަށް 25 އަހަރު ފުރުމާ ގުޅިގެން އެ ގްރޫޕު އެއްތަންވެ އަލުން އެ ލަވައިގެ އާ ވާޝަނެއް ނެރެފި އެވެ.\n"ހޯދައިދެއްވީ މިނިވަން ވީ ޖައްވެކޭ، ރޯޝަން ކުރުވީ އުޖާލާ ފަތިހެކޭ،" މިހެން ކިޔާ ކަޑިއެއް ލަވައިގައިވާއިރު އެ ލަވައިން ދިވެހިންގެ ގައުމީ ރޫހު އިތުރުކޮށްލަ އެވެ. އެހާ ވަރުގަދަ ލަވައެއް 90ގެ ތެރޭގައި ނެރުނު އިރު އެ ލަވަ ކިޔުމާއި އެ ލަވައިގެ ހުރިހާ ކަމެއްގައި ހިމެނެނީ 18 އަހަރު ނުވާ ކުދިންތަކެކެވެ. ގާތްގަނޑަކަށް 15 ވަރަކަށް ކުދިން ހިމެނޭ އެ ގުރޫޕަށް ކިޔަނީ އެމޭޒަނަސް ޖޫނިއާސް އެވެ.\nއޮރިޖިނަލް ލަވައިގެ ލީޑް ވޯކަލް ކިޔާފައިވާ އައިޝަތު ޖަލީލާއި އޭނާގެ ބައްޕަ އަހުމަދު ޖަލީލު އެކީގައި\nކުޑަކުދިންތަކެއް ކުޅުނު އެ ލަވައާ އެކު އެތައް ބަޔަކު ހައިރާންކޮށްލި އެވެ. އެތައް ބައެއްގެ ލޯބި ވެސް އެ ކުދިންނަށް ލިބުނެވެ. އެ ގްރޫޕު ހާއްސަވާ އަނެއް ސަބަބަކީ އެ ހުރިހާ ކުދިންނަކީ ވެސް އެއް އާއިލާއަކަށް ނިސްބަތްވާ ބަޔަކަށް ވުމެވެ. އެއީ ރާއްޖޭގައި ބޮޑު މަގުބޫލުކަމެއް ހޯދި ކްރިކެޓު ކުޅުންތެރިޔެއް ކަމަށްވާ މަރުހޫމް އަހުމަދު ޖަލީލުގެ ކުދިންނެވެ.\nލަވައިގެ އޮރިޖިނަލް އޯޑިއޯ\n"ހޯދައިދެއްވީ މިނިވަން" ލަވަ ރިލީޒުކޮށްފައިވަނީ 1996 ވަނަ އަހަރު ޓީވީއެމް އިން ގެނެސްދިން ހޭއްޔަންބޯ ޕްރޮގްރާމެއްގެ ތެރެއިންނެވެ. އެ ލަވަ ރިލީޒުކޮށްފައިވަނީ ޖަލީލު ހޭއްޔަންބޯ އަށް ދެއްވި އިންޓަވިއުއަކާ އެކުގަ އެވެ.\nލަވަ އެހާ ބޮޑަށް ވައިގައި ހިފީ، ކުޑަކުދިންތަކެއް ލަވަކިޔައި މިއުޒިކް ކުޅޭތަން ފެންނާތީ އެވެ. ލަވައިގެ ލީޑް ވޯކަލްސްގައި ހިމެނެނީ އުމުރުން 13 އަހަރުގެ އައިޝަތު ޖަލީލެވެ. އެ ގްރޫޕުގެ ލަވަކިޔުމާއި މިއުޒިކްގެ ކަންތައް އެ ކުދިން ކުރާއިރު ލަވައިގެ ޅެމުގެ މަސައްކަތް ކޮށްދީފައިވަނީ ޖަލީލެވެ. އެ ގްރޫޕުގެ އެހެން ލަވަތަކުގެ ޅެމުގެ މަސައްކަތް ވެސް ކޮށްދެއްވީ އޭނާ އެވެ.\nގްރޫޕު އަލުން ގުޅި ލަވައިގެ ރީމޭކެއް 25 އަހަރަށް ފަހު!\nAzmi Jaleel · Hoadhaa Dhevvee - 25th Anniversary Edition\nއަލަށް ނެރުނު ރީމޭކް\nއެ ލަވައަށް 25 އަހަރު ފުރުމާ ގުޅިގެން ލަވައިގެ ރީމޭކެއް ހެދުމަށް ފަހު އަލުން ވަނީ ރިލީޒްކޮށްފަ އެވެ. ގްރޫޕުގެ އޭރުގެ ލީޑަރު އަޒްމީ ޖަލީލް ބުނި ގޮތުގައި ލަވައިގެ މަސައްކަތް ކުރިއަށް ގެންގޮސްފައިވަނީ ގްރޫޕުގެ ހުރިހާ ބައިވެރިން ތިބި ތަނުން ވާޗުއަލް ކޮށެވެ. އެ ގްރޫޕުން ލަވައިގެ މަސައްކަތް ކޮށްފައިވަނީ ތިން ބައްރެއްގައި ތިބެގެންނެވެ.\n"ފާއިތުވި 25 އަހަރުގެ ތެރޭގައި އެ ލަވައަށް އާއިލާ އާއި އެކުވެރިންގެ އިތުރުން އާންމުންގެ ފަރާތުން ވެސް ވަރަށް ބޮޑު ސަޕޯޓެއް ލިބިފައިވޭ،" އަޒްމީ ކިޔައިދިނެވެ.\nލަވައިގެ ލީޑް ވޯކަލްގައި ހިމެނޭ އައިސްތު އާއި އޭނާގެ ދަރިފުޅު ސޯފީ: އަލަށް ނެރުނު ރީމޭކްގައި ލީޑް ވޯކަލްއަކީ ސޯފީ\nއަދި އެ ލަވައަކީ އެތައް ބައެއްގެ ފޭވަރިޓް ގައުމީ ލަވަ ކަމަށް އަޒްމީ ބުންޏެވެ. އޭނާ ބުނި ގޮތުގައި ފާއިތުވި 10 ވަރަކަށް އަހަރުގެ ތެރޭގައި، އެ ލަވަ އަލުން ކިޔައި ރިލީޒުކުރުމަށް ވަރަށް ގިނަ ބަޔަކު އެދިފައިވެ އެވެ. އެކަމަކު އެކި ސަބަބުތަކާ ހެދި އެކަން އޮތީ ނުވެފަ އެވެ. ނަމަވެސް އެންމެ ފަހުން މިހާރު ލަވައިގެ ރީމޭކް ހަގީގަތަކަށް ހެދީ އެވެ. މިއީ ތިން މަސް ދުވަހުގެ މަސައްކަތެވެ. އެމޭޒަނަސް ޖޫނިއާސްގެ މެމްބަރުންގެ އިތުރުން އެހެން ބައެއް ކުދިން ވެސް މި ލަވައިގައި ހިމެނޭނެ އެވެ.\nރީމޭކް އަކީ ބައްޕައަށް ކުރި ޓްރިބިއުޓެއް!\nއަޒްމީ ބުނިގޮތުގައި 1996 ވަނަ އަހަރު ރިލީޒުކުރި ލަވައިގެ ލިރިކްސް އަކީ ޖަލީލް ލިޔުއްވި ލިރިކްސް އެވެ. އަދި އެ ލިރިކްސްއަކީ ސިންހަޅަ މެލޮޑީއަކަށް ތައްޔާރުކުރި ލަވައަކަށްވި ނަމަވެސް ލަވައިގެ އެރޭންޖްމެންޓެގެ މަސައްކަތް ކޮށްފައިވަނީ އެ ބޭންޑުންނެވެ.\nރީމޭކްގައި ހިމެނޭ އިތުރު މެމްބަރުންގެ ތެރެއިން ބައެއް ކުދިން\n"އަޅުގަނޑުމެން ގަބޫލުކުރި ގޮތުގައި ލަވައަށް 25 އަހަރު ފުރުމާ އެކު މި ރިލީޒްކުރަން އެންމެ ރަނގަޅު ވަގުތު. އަދި ބޭންޑު މެމްބަރުންނާއި ކޮލޭބޮރޭޓަރުންގެ ގޮތުގައި މެމްބަރުންގެ ދަރިން ވެސް ހިމެނޭނެ،" އަޒްމީ ބުންޏެވެ.\nއަލަށް ނެރުނު ލަވައިގައި ބޭންޑު މެމްބަރުންގެ ދަރިންގެ ތެރެއިން ހިމެނެނީ:\nސޯފީ، 8 އަހަރު - ލީޑް ވޯކަލިސްޓް ލޫކް،5އަހަރު - ބީޓް ބޮކްސިން، ބެކިން ވޯކަލް\nއަޔާން،9އަހަރު - ކީބޯޑް، ބެކިން ވޯކަލް\nސާޝާ،9އަހަރު - ޕާކަޝަން، ބެކިން ވޯކަލް\nލާރާ،9އަހަރު - ކީބޯޑް، ބެކިން ވޯކަލް\nލިސާ، 10 އަހަރު - ކީބޯޑް، ބެކިން ވޯކަލް\nއިވޯނާ، 15 އަހަރު - ބެކިން ވޯކަލްސް\nރީނާ، 15 އަހަރު - ބެކިން ވޯކަލްސް\nލާނާ، 15 އަހަރު - ޔޫކިލީލީ، ބެކިން ވޯކަލްސް، ޕްރޮޑަކްޝަން\nއަޒްމީ ބުނިގޮތުގައި މި ލަވަ ޑެޑިކޭޓްކުރަން ބޭނުންވަނީ އޭނާގެ ބައްޕަ އަހުމަދު ޖަލީލަށެވެ. އާއިލާ ބޭންޑު އެމޭޒަނަސް ޖޫނިއާސްގެ އާކިޓެކްޓް، މެނާޖަރު އަދި މުޅި އެ ގްރޫޕު ހިންގުމުގެ އެންމެ އިސް ރޯލެއް އަދާކޮށްފައިވަނީ ޖަލީލު ކަމަށް އަޒްމީ ބުންޏެވެ.


ހިތް ނުރޮއްވާ… (17) – Esfiya – Dhivehi Vaahaka Site\n- by Raina - 0- February 22, 2014\n……………”ގުޑް މޯރނިންގ” ހެނދުނުގެ ނާސްތާއަށް ކާމޭޒު ދޮށަށް ޖަމާވެތިބި އެންމެނަށް ހެނދުނުގެ ސަލާމް ކޮށްލަމުން މާހީއައިސް ބުނެލިއެވެ. މާހީގެ އަޑަށް އެދިމާއަށް އެނބުރުނު އެންމެން ހައިރާންވެ ތިބީ މާހީއަށް ސުވާލުގެ ނަޒަރަކުން ބަލަހައްޓައިންނެވެ. ވާނީވެސް އެހެންތާއެވެ. މާހީ މިއަދު ލައިފަ ހުރީ އޮފީސް ވައްތަރު ޕީޗް ކުލައިގެ ގަމީހަކާއި ކަޅުކުލައިގެ ސްކިނީ ޖިންސެކެވެ. އަދި ކޮނޑުގައި އަޅުވާލަފަ އޮތް ކުޑަ އަތްދަބަހާއި ކޮށްފައިވަނީ ލުއި މޭކަޕެކެވެ. އެހުރިހާ ކަމަކާއިއެކު އަރާފައިވާ ކަޅުކުލައިގެ އުސް ބޫޓުން މާހީ ފެންނަނީ ވަރަށް ރަސްމީގޮތަކަށެވެ. މާހީ އެއީ ކުރިން އެގޮތަށް މިހާ ހެނދުނާ ތައްޔާރުވާ ކުއްޖެއްނޫނެވެ. ހެނދުނުފެންވާރާ ނަލަވިއަސް މޭކަޕް ކުރުމާއި އެހާ ރަސްމީކޮށް ހެނދުން އެޅުން އެއީ މާހީ މީގެ ކުރިން ހެނދުނުގަޑީގައި ނުކުރާ ކަންތަކެވެ. “ކިހިނެއްވީ މާ ވަރަކަށް މާހީއާއި ދިމާލަށް އެންމެން ތި ބަލަނީ؟” މާހީއައިސް ގޮނޑިއެއްދަމާލާ މޭޒުދޮށުގައި އިށީންނަމުން އަހާލިއެވެ. “ކީއްވެ ހޯ؟” މާހީގެ ސުވާލާއި ވިއްދައިން މާޔާ ބުނެލިއެވެ. “ބަލަ މިއަދު ކޮންދިމާއަކުން އިރުއަރައިގެންތަ ތިއުޅެނީ؟ މިއޮއް ހެނދުނާ ކޮންތާކަށް ދާން ތައްޔާރުވެލައިން ތި ނުކުތީ؟”\n“އޮފީހަށް. ވިތް މީ” މާހީއަށް މާޔާ ކުރި ސުވާލުގެ ޖަވާބުއައީ މާޔާގެ ކުރިމަތިން ކާބަޔަށް ވަދެވަދެ ހުރި ރިހާގެ ފަރާތުންނެވެ. ރިހާ އެތަނަށް އައިސް ހުއްޓިލަމުން ހިނިތުންވެލިއެވެ. އެހިނިތުންވުމުގައި އެކުލެވިގެންވީ މަލާމާތެވެ. ރިހާގެ އެ ޖުމްލައާއިއެކު މާޔާއަށް ބޭއިޚްތިޔާރުގައި ގޮނޑިން ތެދުވެވުނީ ލިބުނު ޝޮކެއްގެ ބޮޑުކަމުންނެވެ. އެއްފަހަރު ރިހާއަށް އަނެއްފަހަރު މާހީއާއި ދިމާލަށް ބަލާލަމުން މާޔާ މާހީއަށް ބުނެލިއެވެ. “ޝީ އިޒް ޖޯކިން ރައިޓް؟” މާޔާގެ ސުވާލަށް ޖަވާބުދެމުން މާހީ ބޮލުގެ އިޝާރާތުން ނޫނެކޭ ބުނެ ދެފަރާތަށް ބޯ ހޫރާލިއެވެ. ހަމައެއާއެކު ރިހާވެސް ބުނެލިއެވެ. “މައި ޑިއާ ސިސްޓާ، އައި ޑޯންޓް ޖޯކް” ރިހާގެ އެހުންނަ ގޮތަކުން މާޔާ ރުޅިގަދަވަމުން ދިޔައެވެ. “މާހީ، އިޒް ޝީ ފޯސިންގ ޔޫ؟ ދޮންތަ މަޖުބޫރު ކުރަނީތަ މާހީ އޮފީހަށް ދާން؟ މާހީ އޮފީހަށް ދާން މަޖުބޫރުވެގެން ދަންޔާ، ޔޫ ޑޮންޓް ހޭވް ޓު. މަޖުބޫރުން އެއްކަމެއްވެސް މާހީ ލައްވާ ނުކުރެވޭނެ” ރިހާ މާހީއަށް އޮފީހަށް ދާން މަޖްބޫރު ކުރަނީ ކަމަށް ހީކޮށް މާޔާ ބުނެލިއެވެ. ނާސްތާ ކުރުމަށް މޭޒުދޮށުގައި އިން އަޔާންވެސް މާޔާއާއި ބައިވެރިވެލަމުން ކުޑަކޮށް ހިތްހަމަ ނުޖެހިފަ ބުނެލިއެވެ. “އެ ތެދެއް. މާހީ ކޮންމެހެން ނުޖެހޭނެ ރިހާ ބުނާހާ ގޮތެއް ހަދާކަށް” އެ އެންމެން އުޅޭ ގޮތުނާއި މާހީ މަޖްބޫރުންނެއް ނޫނޭ ބުނުމުން އެމީހުންގެ މޫނުމަތިން ފެންނާނެ ކުލަވަރު ހިތަށް އައުމާވެސް އެކު ރިހާ ހުރީ ފާޑަކަށް ހިނިއައިސްފައެވެ.\n“ފޯ ޔުއާރ އިންފޯ، މާހީ އޮފީހަށް މިދަނީ ކޮންމެހެން ދޮންތަ ބުނެގެނެއްނޫން. ދޮންތަ މަޖުބޫރުކޮށްގެނެއްވެސް ނޫން. މާހީ އަމިއްލައަށް ނެގި ޑިޒިސަންއެއް މީ. މާހީ އެގޮތް ބޭނުންވާތީވެ.” ރިހާ އާއި ޖައްސާލަމުން އެންމެން ވާހަކަ ދައްކަން ފެށުމުން އެކަމާ ހިތްހަމަ ނުޖެހި ހުރެ މާހީ ބުންޏެވެ. ރިހާ އޭރުވެސް ހުރީ ހިނިއައިއްސައެވެ. ” ތުއްތަމެން ތި އުޅޭ ގޮތަށް އަތުންފައިން މަސައްކަތެއް ނުކޮށް މާހީ ބޭނުންނަމަ އުޅެވިދާނެ ކިތަންމެ ދުވަހަކުވެސް، އެކަމު މާހީ އެގޮތެއްބޭނުމެއްނޫން. މާހީ ބޭނުންވަނީ މަސައްކަތެއް ކުރެވެން އޮތް ދުވަހު ކުރަން. ފަހުން ވާނެ ގޮތެއް ނޭނގެ.” މާހީ ފަހުން އެބުނި އެއްޗަކުން މާޔާ ކުޑަކޮށް މައިތިރިވިއެވެ. އެހެނީ މާހީ އެހެން އެބުނީ ސީދާ މާޔާއަށް އަމާޒުކޮށް ކަމަށްވުމެވެ. ތެދެކެވެ. ސްކޫލް ނިމުނުފަހުން މާޔާ ވަޒީފާއެއް އަދާ ނުކުރެއެވެ. ޢާއިލާގެ މުއްސަނދިކަމުން މިއަދު މާޔާއަށް އެގޮތަށް އުޅެވިދާނެއެވެ.\n“މާހީ!” ރިހާ މާހީއަށް ގޮވާލީ އިތުރަށް އެތަނުގެ މާހައުލު ހޫނުކުރަން ބޭނުން ނުވާތީއެވެ. “ލެޓްސް ގޯ. މިއަދު މާހީގެ ފަސްޓް ޑޭ. ޔޫ ޝުޑް ނޮޓް ބީ ލޭޓް. އޮފީހަށް ގޮސް ދެން ބްރޭކްފާސްޓް ނަގާނީ ދޯ؟” މާހީ ގޮވައިން ދިއުމަށް ހިނގައިގަންނަމުން ރިހާ ބުނެލިއެވެ. ރިހާ އާއި އެއްބަސް ވަމުން މާހީ ބޯ ޖަހާލިއެވެ. ރިހާ އާއި މާހީ ދިޔަދިމާއަށް ސައިމޭޒު ދޮށުގައި އިން މާޔާ އަށް ބަލަން އިނދެވުނީ ކުޑަކޮށް އަނގަ ހުޅުވާލައިން ޤަބޫލުކުރަން ދަތިވެފައެވެ. އިރުކޮޅަކު އެދިމާއަށް ބަލަން އިނުމަށް ފަހު މާޔާ ކުރިމަތީގައިތިބި އަޔާން އަދި ޖުއާން އަށް ބަލާލީ މިވަނީ ކީއްހޭ އަހާލާފަދަ ގޮތަކަށެވެ. އެދެމީހުންވެސް ތިބީ މާޔާއެކޭ އެއްގޮތަށް ވާނުވާ ނޭނގިފައެވެ. އެތިންމީހުންނެކޭ އެއްފަދައިން ރިހާއަށް ނަފްރަތު ކުރަމުންއައި މާހީ މިއަދު ކުއްލިއަކަށް ރިހާއާއި އެކު އޮފީހަށް ދާން ނިންމި ނިންމުމަށް ވުރެ އެމީހުން ޚައިރާންވީ ދެމީހުން އެކަކު އަނެކަކާ ވާހަކަދެއްކި ގޮތުންނެވެ. މީގެ ކުރިން ހާލަކުން ފަހަރަކު އަނގައިން ބުނެލާހަދާ ދެމީހުން މިއަދު ހީވީ އެތައްޒަމާނެއް ވެފާވާ ގާތް ރަޙްމަތެރިން ހެންނެވެ.\n“މަންމާ! މަންމާ!” ނާސްތާކޮށް ނިމިގެން މާޔާ ގޮސް ނަސީމާމެންގެ ކޮޓަރިއަށް ވަންނަމުން ގޮވާލިއެވެ. މާޔާ ގޮވާއަޑަށް އަލަމާރިތެރެ ތަރުތީބުކޮށްލަން ހުރި ނަސީމާ މާޔާއާއި ދިމާލަށް އެނބުރި ހިނިތުންވެލަމުން ބުންޏެވެ. “މާޔާ ދަރިފުޅާ، ކިހިނެއްވީ މިއަދު ހާދަ ހެނދުނަކާ މަންމަ ތިހޯދަނީ؟” އެވަގުތު އެނދުމަތީގައި ފޮތެއް ކިޔަންއިން ނަސީރުވެސް އެދިމާލަށް ބަލާލަމުން މާޔާ ބުނަން އުޅޭވާހަކައަށް ސަމާލުކަންދިނެވެ. “މަންމައަށް އެނގޭތަ، ދޮންތަ މިހާރު ކުރާކަމެއް؟ ދޮންތަ މިހާރު މާހީ ލައްވާ މަސައްކަތް ކުރުވަނީ.” މާޔާ ޝަކުވާގެ ރާގެއްގާ ނަސީމާގާތު ބުނެލިއެވެ. “މާހީ ދިޔައީ ރިހާއެކީ އޮފީހަކަށްނު! ކޮބާ އޭގަ މައްސަލައަކީ؟ މާހީ އަމިއްލައަށް ބޭނުންވީ އޮފީހަށް ނުކުންނަން” ނަސީމާ މާޔާގާތު ވަރަށް ހަމަޖެހިލައިގެން އިނދެ ބުނެލިއެވެ. މާޔާ ހީކުރީ ނަސީމާއަށް އެކަން ނޭނގޭނެ ކަމުގައެވެ. އަދި ރިހާ ކުށްވެރިކޮށް އެގޮތަށް ނަސީމާގާތު ބުނުމުން ރިހާދެކެ ރުޅިއަންނާނެ ކަމަށެވެ. “އެކަމަކު މަންމާ، މާހީ އެއީ އަދި އަށާރަ އަހަރުވެސް ނުވާ ކުޑަކުއްޖެކޭ…” މާޔާ އަނެއްކާވެސް ނަސީމާގާތު ޝަކުވާ ކޮށްލިއެވެ. މާޔާގެ ނިޔަތް ނަސީރަށް ފަހުމްވީކަންނޭގެއެވެ. މިފަހަރު މާޔާއަށް ޖަވާބުދިނީ ނަސީރެވެ. މަޑުމައިތިރިކަމާއެކު ލޯބިންނެވެ. “ދަރިފުޅު ހަނދާނެއް ނެތްތަ ދަރިފުޅުގެ ދޮންތަ ބައްޕަގެ ވިޔަފާރިއާއި ހަވާލުވިއިރު މާހީއަށްވުރެވެސް ކުޑަކަން. މާހީއަށް މިހާރު 16 އަހަރު އެކަމު ރިހާއަށް އޭރު ކިރިޔާ 15 އަހަރު ފުރުނީ… އޭރު އެއީވެސް ކުޑަކުއްޖެއް. އޭރު ރިހާއަށް ކުރެވުނުކަމެއް މިހާރު މާހީއަށް ނޫނީ ދަރިފުޅަށް ނުކުރެވެންވީ ކީއްވެ؟” ނަސީރުގެ ސުވާލުން މާޔާ އިސްޖަހާލިއެވެ. ތެދެކެވެ. ނަސީރު އެބުނި ދުވަސް މާޔާ ހަނދާން އެބަހުއްޓެވެ.\nއޮފީހަށް މާހީ ނުކުއިތް ފުރަތަމަ ދުވަސްކަމަށް ވުމުން ފުރަތަމަ ކަމަކަށް ރިހާ ކުރިކަމަކީ އޮފީހުގެ މުވައްޒަފުންނާއި މާހީ އެކަކު އަނެކަކު ތަޢާރަފް ކޮށްދިނުމެވެ. ހަމައެއާއިއެކު މުވައްޒަފުންގެ ކިބައިން ރިހާ އެދުނީ މާހީއަށް އެއެންމެންގެ އެއްބާރުލުން ދީގެން މާހީއާއެކުވެސް ރިހާއާއިއެކު މަސައްކަތްކުރާ ގޮތަށް މަސައްކަތް ކުރުމަށެވެ. އެއަށްފަހު އޮފީހުގެ އެކިއެކި މަސައްކަތްތައް ހިނގަމުންދާގޮތް ދައްކާ ކިޔައިދީ ހެދިއެވެ. މާހީ ބޭނުންވީ އޮފީހުގެ ހުރިހާ މަސައްކަތެއްހެން ދަސްކުރަން ކަމުން ކޮންމެ ސެކްޝަނެއްގައިވެސް އެ ސެކްޝަނެއްގެ މަސައްކަތް ދަސްވަންދެން މަސައްކަތް ކުރާށެވެ. ރިހާވެސް އެގޮތް އެންމެ ރަނގަޅު ކަމަށް ބުނެ އެގޮތާއި އެއްބަސްވިއެވެ. އަދި މާދަމާއިން ފެށިގެން އެގޮތަށް ކުރިއަށް ގެންދިއުމަށް ނިންމިއެވެ.\n“ކަރީ، އައިމް ހަންގްރީ!” ރިހާގެ ކެބިންއަށް ވަންނަމުން ޒީޝާން ރިހާއާއި މުޚާތަބުކޮށް މިހެން ބުނެލިއިރު ރިހާއާއި މާހީ ތިބީ ވާހަކައެއްގައެވެ. ޒީޝާން ބުނި ޖުމްލައިން ރިހާ މޫނު ރަތް ވެގެން ދިޔައީ މާހީ އިންދަ ޒީޝާން ރިހާއަށް ބޭނުން ކުރި ނަމުންނެވެ. އެކަން މާހީއަށް ވެސް ފާހަގަވިއެވެ. އަދި ޒީޝާން “ކަރީ”އޭ ކިޔާ ރިހާއަށް ގޮވުމުން މާހީއަށް މަޖާވިއެވެ. ހިނިއައިވަރުން އަނގަމަތީ އަތްއަޅާ ބާރުކޮށްގެން އިނދެ މާހީ ހެމުން ދިޔައިރު ރިހާ އިނީ ޒީޝާނާއި ދިމާއަށް ލޯ އަޅާލައިންނެވެ. “ކަރީ އޭ؟!” މާހީ ހެމުން ޒީޝާނާއި ސުވާލު ކޮށްލިއެވެ. ބަލާނުލާ ރިހާގެ ކެބިން ތެރެއަށް ވަންނަމުން ޒީޝާން އެހެން ބުނީ މާހީ އެތާ އިނދެފާނެކަމަށް ހީކޮށެއްނޫނެވެ. ނަމަވެސް މާހީ އިންކަން އެނގުމުން ޒީޝާންވެސް ބުނެވުން އެއްޗަކުން ކުޑަކޮށް ރަކިވާ ގޮތްވިއެވެ. “ޔަހ. ކަރީ…” ޒީޝާން އެއް އަތް ލައިގެން ހުރި ޖިންސްގެ ޖީބަށް ޖަހާލަމުން އަދި އަނެއް އަތް ބޮލުގެ އިސްތަށިގަނޑު ތެރޭ ހިންގާލަމުން މާހީގެ ސުވާލަށް ޖަވާބު ދޭން ފެށިއެވެ. “އަސްލު… އަމް، ރިހާ ކިޔާ އިރު ކުޑަކޮށް ރިހަ އޭ ކިޔާހެން ހީވާތި ރިހާ ރުޅިއަރުވާލަންވެގެން އައި ކޯލް ހާރ ކަރީ.” ޒީޝާން އެހެން ބުނެ ނިންމާލަމުން ރިހާ އަށް ހިނިތުންވެލިއެވެ. ރިހާ ގާތަށް އިތުރަށް ރުޅިއައެވެ. އަދި ކައިރީގަ އޮތް ގަލަން ނަގާ ޒީޝާނާއި ދިމާލަށް އެއްލަމުން ރުޅިވެރި ގޮތަކަށް ބުންޏެވެ. “ޒީޝާން ކައިރީ ބުނެފީމެއްނު އެހެން ނުކިޔާށޭ!”\nކުޑައިރުކޮޅެއްފަހުން މާހީ، ޒީޝާން އަދި ރިހާ ތިބީ ކައިރި ރެސްޓޯރެންޓެއްގައި މެންދުރުގެ ކެއުމަށް އިންސާފުކުރާށެވެ. ކޮންމެވެސް ވަރަކަށް އެމީހުންގެ މެދުގައި އެކި މަޢުޟޫއުތަކަށް ވާހަކަ ދެކެވެމުން ދިޔައެވެ. އެގޮތުން ދެކެވެމުން ދިޔަ ވާހަކައިގެ ތެރެއިން ރިހާ ބުންޏެވެ. “ބައި ދަ ވޭ، ދެތިން ހަފްތާ ފަހުން މިއުޅެނީ މިތާ ކައިރި ރަށަކަށް ބިޒްނަސް ކަމަކު ދާންވެގެން… ބަޓް ޔޫ ޑޯންޓް ވޮރީ މާހީ، ދޮންތަ ދާނީ ވީކެންޑްގަ. އެހެންވެ އޮފީހުގެ ކަންކަމާ މާހީ ހާސްވާނެ ކަމެއްނެތް. އޯކޭ…” އެހެން ބުނެލަމުން ރިހާ ހިނިތުންވެލިއެވެ. ބަދަލުގަ މާހީ ވެސް ރިހާއަށް ހިނިތުންވެލިއެވެ. އެއަށްފަހު ތިންމީހުންގެ މެދުގައި މާ ބޮޑު ވާހަކައެއް ނުދެކެވި ކެއުން ކުރިއަށް ދިޔައެވެ. ކުއްލިއަކަށް ޒީޝާން ބުނެލިއެވެ. “އައި ހެވް ގޮޓް އެން އައިޑިއާ” ރިހާ އާއި މާހީ ޒީޝާން ބުނަން އެއުޅޭ އެއްޗެއް އަޑު އެހުމަށްޓަކައި އިސްއުފުލާ ޒީޝަނާއި ދިމާއަށް ބަލާލިއެވެ. “ކިހިނެތް ވާނީ ރިހާ ތިބުނާ ރަށަކަށް ދާއިރު އަހަރެމެންވެސް ދިއުން؟” ޒީޝާން ވަރަށް އުންމީދާއެކު އުފަލުން ހުރެ ބުނެލިއެވެ. “ޒީޝާން!” ރިހާ ވަރަށް ރީތިކޮށް ރާގުލާފައި ޒީޝާންއަށް ގޮވާލިއެވެ. ޒީޝާން “ހޫމް” އޭ ބުނެލުމުން ރިހާ އިތުރަށް ބުންޏެވެ. “އަހަރެން އެރަށަށް މިދަނީ ބިޒްނަސް ކަމަކުއޭ! ކުޅިވަރެއް ކުޅޭކަށް ނޫނީ ފިކްނިކް ހަދާކަށް ނޫނޭ!” ރިހާ އެހެންބުނުމުން ޒީޝާންވެސް ލާނެތް ގޮތަކަށް ހީލަމުން ރިހާ ޒީޝާނަށް ގޮވާލި ގޮތަށް ހަމަ އެރާގުގައި ބުނެލިއެވެ. “ކަރީ! ކާކުތަ ބުނީ ރިހާ އެރަށަށް ތި ދަނީ ކުޅޭށޭ، ނޫނީ ޕިކްނިކް ހަދާށޭ؟ އެކަން ކުރާނީ އަހަރެމެން. މީ، ދަ ލަވްލީ މާހީ ހިއާރ، މައި ފެމިލީ އެންޑް ޔުއަރ ފެމިލީ.” ޒީޝާން އެހެން ބުނީ މާހީއަށް އެއް އަތުން އިޝާރާތް ކޮށްލަމުންނެވެ. “އަހަރެމެން ރިހާއަށް އެއްވެސް އުނދަގުލެއް ނުކުރާނަން. ރިހާ ހަމަ ހަމަޖެހިލައިގެން ތިކުރަންދާ މަސައްކަތެއް ނިންމާލަންވީ.”\n“ވާއު! ދެޓްސް އަ ސުޕާރބް އައިޑިއާ!” މާހީއަށް ޒީޝާންގެ ޚިޔާލު ވަރަށް ކަމުދިޔައެވެ. އެހެން ކަމުން މާހީ ޒީޝާންގެ ޚިޔާލަށް ތާއީދު ކޮށްލިއެވެ. “މާހީ މިއަދު ގެއަށް ދާ ގޮތަސް ގޮސް އެންމެނާ ތިވާހަކަ ދައްކާނަން. އައި ކާންޓް ވެއިޓް ނައު. ވަރަސް ދުވަސްވެއްޖެ މިހާރު ރަށަކަށް ޖައްސާނުލާތާ. ކިހާ މަޖާވާނެ އަހަރެމެން އެންމެން އެކީ ޕިކްނިކް.” ރިހާއަށް އެ ޚިޔާލު ކަމުދިޔަނަމަވެސް އެކަމާއި އެހާ ހިތްހަމަނުޖެހުނީ ކީއްވެ ކަމެއްނޭނގެއެވެ.\nހަވީރު އޮފީސް ނިންމާލާފައި މާހީ ގެއަށް ދިޔަ ގޮތަށް ގޮސް އެވަގުތު ގޭގަ ތިބި އެންމެން އެއްތާކަށް އެއްކޮށް ދަތުރު ދާ ވާހަކަ ބުނެލިއެވެ. އޭރު އަދި ޒީޝާނާއި ރިހާ ގެއަކަށް ނާދެއެވެ. ޒީޝާންގެ ދޮންތަ ޒޯޔާވެސް ދަތުރުދާ ވާހަކަ ބުނުމުން ވަރަށް ބޮޑަށް އުފާވެ ދަތުރުދާ ހިތުން އެވާހަކަ ދެއްކިއެވެ. “ކޮބާތަ ޒީޝާން؟ އެއީ މިހާރު ލޮލަށް ފެންނަ މީހެއްވެސް ނޫން. ޑޭޑް ޝާން އާއި މިމަސައްކަތެއް ހަވާލު ކުރިފަހުން އެއީ ތަދު ބޭހަކަށްވުރެވެސް ތަދުމީހެއް. ލޮލަށް ފެންނަނީވެސް މަދުފަހަރަކު. ދެން ހުރީ ރިހާ. މިގޭގަ މިހާ ދުވަސް ވީއިރުވެސް ރިހާ ހުންނަނީ ކިހިނެއްކަންވެސް އަދި ރަގަޅަށް ނޭގޭ” ޒޯޔާ އެހެން ބުނީ ހެވިފަ އިނދެއެވެ. “ދަރިފުޅާ! ރިހާ އެއީ މަސައްކަތުގަ ވަރަށް ބުރަކޮށް އުޅޭ ކުއްޖެއް. ގޭގަ މަޑުވަނީވެސް މަދު ފަހަރަކު. އަބަދުހެން އޮފީހުގަ ނޫނީ ބޭރުގަ އުޅޭނީ. އެހެންވެ އަދި ރިހާއާއި ދިމާނުވަނީ ތި. ދެން ޒީޝާން ވެސް ހަމަ އެހެން.” ޒުބޭރު ނަސީރަށް ބަލާލަމުން ޒޯޔާއަށް ބުނެލިއެވެ. “ދެން އެކަމް ރިހާވެސް ފެންނިދާނުން ތިވަރުން ދެކެން ބޭނުމިއްޔާ. ދަތުރު ދާނީ ރިހާ އެކީއެއްނު.” ޒޯޔާ ޒުބޭރުގެ ވާހަކައަށް ބޯޖަހާލަމުން ލާނެއްގޮތަކަށް ބުނެލިއެވެ. “ޒޯ އަށް ހީވަނީ ޝާން އާއި ރިހާ އާއި ދެމީހުން އެއްބައި ކިޔައިން އަހަރެމެންނާ ފިލަނީހެން. ދޯ ދޮންބޭ؟” ޒޯޔާ ޒިއާއަށް ބުނެލިއެވެ. ޒިއާވެސް ހެވިފަ އިނދެ ބޯޖަހާލީ ޒޯޔާގެ ވާހަކައާއި އެއްބަސްވުމުގެ ގޮތުންނެވެ.\n“ސިސް، ކިހިނެތް ވެފަ ތީނީ؟ ހާދަ މޫޑީ ހެން ހީވެއޭ.” މާޔާ އެމީހުން ދައްކަމުން ދިޔަ ވާހަކައަށް މާބޮޑު ސަމާލުކަމެއްނުދީ އިނުމުން މާހީ އަހާލިއެވެ. “ޒާން މަންމަ ބަލިވެގެން މިއަދު އެފުރީ ރާއްޖޭން ބޭރަށް މަންމަ ގޮވައިން. އެހެންވެ ވެޑިންވެސް ޕޯސްޕޯން ކުރަންޖެހުނީމަ ކުޑަކޮށް މޫޑީވީ.” މާޔާ ކުޑަކޮށް ދެރަވެފަ އިނދެ ބުނެލިއެވެ. “ދަރިފުޅާ މާޔާ! ދެން އެކަމާ އެހާބޮޑަށް ދެރަނުވެބަލަ.” ނަސީރަށް މާހީމެން ދެއްކި ވާހަކަ އަޑުއިވުމުން މާޔާއަށް ހިތަވަރުދެމުން ބުނެލިއެވެ. “ޒާން އައިސްދާނެ މާ ގިނަ ދުވަހެއް ނުވެ. އެހެންނޫނަސް ދަރިފުޅަށް އެއިޓީން ވަނީވެސް އަދި މަންތެއް ވަރު ފަހުންނޭނުން… ނޭނގެއޭނުން ހަމަ ކުރިންވެސް ހަމަޖައްސާފަ އިން ޑޭޓްގަ ނޫންކަމެއް ދަރިފުޅުގެ ވެޑިން އޮންނާނީ.” މާހީވެސް ނަސީރުގެ ވާހަކައާއި އެއްބަސް ވަމުން މާޔާ ހިތްހަމަޖައްސައިދެމުން ދިޔައެވެ. އަދި ދަތުރަށް މާޔާ ރުއްސަމުންވެސް ދިޔައެވެ.\nއާދޭ ނުދޭ ލޯބިވާ…\nhaadha gina dhuvas kollaafa thi up kury. anyways m curious to read next part. avahah up kohhdeh chey,plxplxplx\noh haadha dhuvaheh fahun mi up v, v reethi vahakaeh mee, kurin ves kiyan comment nukuriyas, hop to ryd next part v soon, dhen brk nunagahchey pls\ni’m so sorry for the break, some personal stuff came along\nIn Sha Allah this time will try to pload soon & without long breaks\nI’m so happy to know that you guys enjoy my story\nThnk You allaLot\nmee hama best vaahakaeh v. nice\nme aslu varah kiyaa hithun kiyaa story……ekamu haadhalahu nay thi upload kury…any ways waitting for da next part…tcr\nhey raina iyyega adhi furathama mi site ah vedhegen ulhenikoi mi vaahaka fenuny ekam mihaaru hama mi vaahaka kiyaa hama hiiy nufurey ehaaves reethi dhenme kiyan feshumun mi slow update ge masala nujehey hope nuves jeheyna kama varah nice insha allah vocab varah reethi


Dhuniyeygai faanabasandhu jehey adhadhu mahchah\nދުނިޔޭގައި ފާނަބަސަންދު ޖެހޭ އަދަދު މައްޗަށް\nފާނަ ބަސަންދަ ވެކްސިން ދެނީ\nފާނަބަސަންދު ޖެހިގެން ރިޕޯޓް ކޮށްފައިވާ އަދަދު މުޅި ދުނިޔޭގައި ވެސް ތިން ގުނައަށް އިތުރު ވެއްޖެ ކަމަށް އދ. ގެ ވޯލްޑް ހެލްތު އޯގަނައިޒޭޝަން (ޑަބްލިއުއެޗްއޯ) އިން ހާމަކޮށްފި އެވެ.\nއދ. ގެ މަޖިލީހުން ފާހަގަކޮށްފައިވާ ގޮތުގައި މި ބަލި ޖެހޭ އަދަދު ދުނިޔޭގެ ހުރިހާ ހިސާބެއްގައި ވެސް ދަނީ އިތުރު ވަމުން ނެވެ. ނަމަވެސް ބަލި ޖެހުމުން ސިއްހީ އިދާރާތަކަށް ރިޕޯޓް ކުރަނީ ބަލިޖެހޭ ކޮންމެ 10 މީހުންގެ ތެރެއިން އެކަކަށް ވުމުން ބަލި ޖެހޭ މީހުންގެ އަސްލު އަދަދު މިއަށްވުރެ ގިނަކަމުގެ ބިރު އޮތްކަންވެސް އެ ޖަމިއްޔާއިން ވަނީ ފާހަގަ ކުރައްވާފަ އެވެ.\nއެންމެ ގިނައިން މި ބަލި ފެނިފައިވާ ގައުމެއްގެ ގޮތުގައި އެފްރިކާ ވަނީ ފާހަގަ ކުރެވިފަ އެވެ.\nޔުކްރެއިން، މަޑަގަސްކަރާ އަދި އިންޑިއާ ފަދަ ގައުމުތަކުގައިވެސް ހަލުވު ކަމާއެކު މިބަލި ފެތުރެމުންދާއިރު 10 ހާހުން މީހުންނަށް މި ބަލި ޖެހެމުން ދާކަމަށް ރިޕޯޓުތައް ބުނެއެވެ.\nފާއިތުވި އަހަރުގެ ސެޕްޓެމްބަރު މަހުން ފެށިގެން މިހާާތަނަށް ހަމައެކަނި މަޑަގަސްކަރާގައި ވެސް 800 މީހުން މިބަލީގައި މަރުވެފައި ވެއެވެ. ބްރެޒިލް، ޔަމަން އަދި ޕާކިސްތާނުގައި ވެސް ހަލުވި ކަމާއެކު މި ބަލި ފެތުރި ގިނަ އަދަދެއްގެ ކުޑަކުދިން ދަނީ މަރުވަމުން ނެވެ. މީގެ އިތުރުން ފަސޭހައިން ބައްޔަށް ވެކްސިން ލިބެން ހުރި ގައުމުތަކުގައި ވެސް މި ބަލި ޖެހޭ އަދަދު ގިނަވަމުން ދާކަމަށް އެ ޖަމިއްޔާއިން ވަނީ ފާހަގަ ކޮށްފަ އެވެ.\nއދ. އިން ބުނާގޮތުގައި މި ބައްޔަކީ ރަނގަޅު ވެކްސިންއާއެކު ފަސޭހަ ކަމާއެކު ރައްކާތެރިވެގެން ތިބެވިދާނެ ބައްޔެކެވެ. އެކަމަކު ދުނިޔޭގެ ހުރިހާ ކަންކޮޅަކަށް ވެކްސިން ފޯރުކޮށްދިނުމަށް ކުރާ މަސައްކަތް ވަނީ 85 ޕަސެންޓުގައި ހުއްޓިފަ އެވެ. ބަލި ފެތުރުން ހުއްޓުވުމަށް ދުނިޔޭގެ 95 ޕަސެންޓް މީހުންނަށް ވެކްސިން ދޭން ޖެހެއެވެ.\nސީއެންއެންއަށް އިންޓަވިއު ދެއްވަމުން ޑަބްލިއުއެޗްއޯގެ އިސް ބޭފުޅުން ކަމަށްވާ ހެންރިއޭޓާ ފޯ އަދި ޓެޑްރޯޒް އަދަނޮމް ވިދާޅުވަނީ ވެކްސިން އާއި މެދު ދޮގު މައުލޫމާތު ފެތުރުމުގެ ސަބަބުން ދުނިޔޭގައި މިބަލި ފެތުރޭ އަދަދު އިތުރުވަމުންދާ ކަމަށެވެ.\nފާނަބަސަންދަކީ ވަރަށް ފަސޭހައިން ގައިން ގަޔަށް އަރާ ވައިރަލް ބައްޔެކެވެ. މި ބައްޔަށް ރަނގަޅަށް ބޭސް ނުކުރެވިއްޖެ ނަމަ ބައެއްފަހަރު ފުއްޕާ މޭ، ސިކުނޑި އަދި އެތެރެހައްޓަށް ބަލީގެ އަސަރުކޮށް ސިއްހީ ބޮޑެތި މައްސަލަތަކާއި ކުރިމަތިވާ ފަހަރުވެސް ދިމާވެ އެވެ. އަދި ބަލިޖެހުނު މީހާގެ ފުރާނައަށް ނުރައްކާވެ މަރުވާ ފަހަރުވެސް ދިމާ ވެއެވެ.\nޑަބްލިޔޫއެޗްއޯއިން ޗައިނާއަށް ފޮނުވި ޓީމް ކޮބާ؟


SunOnline: Raees solih aa mashvaraa nukoh mifadha qaraareh faas kurevigen nuvaane: Azim\nރައީސް ސޯލިހާ މަޝްވަރާ ނުކޮށް މިފަދަ ގަރާރެއް ފާސް ކުރެވިގެން ނުވާނެ: އާޒިމް\nއިސްމާއިލް ޝާކިރު 26 Jul 2021, 02:41\nއެމްޑީޕީގެ ގައުމީ މަޖިލީހުގެ ޖަލްސާއެއްގައި އަލީ އާޒިމް ވާހަކަ ދައްކަވަނީ ---- ސަން ފައިލް ފޮޓޯ\nރައީސުލްޖުމްހޫރިއްޔާ އިބްރާހީމް މުހައްމަދު ސޯލިހާ މަޝްވަރާ ނުކޮށް، އެމްޑީޕީގެ ރައީސް މުހައްމަދު ނަޝީދު އެ ޕާޓީގެ ގައުމީ މަޖިލީހަށް ހުށަހެޅުއްވި ގަރާރު ފާސް ނުކުރެވޭނެ ކަމުގައި އެ ޕާޓީގެ ޕާލިމެންޓްރީ ގްރޫޕުގެ ލީޑަރު އަދި މެދުހެންވޭރު ދާއިރާގެ މެމްބަރު އަލީ އާޒިމް ވިދާޅުވެއްޖެއެވެ.\nރައީސް ނަޝީދު އެމްޑީޕީ ގައުމީ މަޖިލީހަށް މިރޭ ހުށަހެޅުއްވި ގަރާރުގައި ބުނެފައިވަނީ ރާއްޖޭގައި ކުއްލި ނުރައްކަލުގެ ހާލަތު އިއުލާނުކޮށް ޓެރެރިޒަމާއި ހަރުކަށި ފިިކުރާ ދެކޮޅަށް މަސައްކަތް ކުރުމުގައި ފުލުހުންނަށް ބާރު ތަކެއް ދޭން ގޮވާލައި އެ ގަރާރު ފާސްކޮށްދިނުމަށް އެދިވަޑައިގެންފައެވެ.\nއެމްޑީޕީން މިރޭ ބޭއްވި ގައުމީ މަޖިލީހުގެ ޖަލްސާގައި ވާހަކަ ދައްކަވަމުން އާޒިމް ވިދާޅުވީ ކުއްލި ނުރައްކަލުގެ ހާލަތު އިއުލާނު ކުރުމުގެ ބާރު ރައީސުލްޖުމްހޫރިއްޔާގެ އަތްޕުޅުގަ އޮއްވާ، އެމަނިކުފާނާ މަޝްވަރާ ނުކޮށް، މިފަދަ ހުށަހެޅުމެއްގެ ވާހަކަ ދެއްކުމަކީވެސް އިންސާފެއް ނޫން ކަމުގައެވެ.\n"ގާނޫނު އަސާސީގަ ކުއްލި ނުރައްކަލުގެ ހާލަތު ގެނައުމުގެ ފުރުސަތު މި ލިބިދެނީ ރައީސުލްޖުމްހޫރިއްޔާއަށް. އެހެންވީމަ މިރޭގެ މި ގައުމީ މަޖިލީހަށް އައުމުގެ ކުރިން ރައީސުލްޖުމްހޫރިއްޔާ އާ ވާހަކަ ދެކެވެން ޖެހޭނެ. އެހެން ޕާޓީއެއްގެ ރައީސަކު ހުރިނަމަ ރަނގަޅު އެގޮތަށް އަޅުގަނޑުމެން ދެކެން. ނަމަވެސް އަޅުގަނޑުމެންގެ ޕާޓީގެ ރައީސެއް ހުރީތީވެ ގަރާރުގަ އޮތް އެބަސް އުނި ކުރުމަކީ އަޅުގަނޑު ދެކޭ ގޮތުގަ އަޅުގަނޑުމެންގެ މަސްލަހަތަށްޓަކައިވެސް ކުރަން ޖެހޭ ކަމެއްގެ ގޮތުގަ ދެކެނީ،" އާޒިމް ވިދާޅުވިއެވެ.\nއާޒިމް ވިދާޅުވީ ރާއްޖޭގައި އަޑީ ދައުލަތެއް އުފެދި، ހަރުކަށި ފިކުރުގެ މީހުން އިންތިހާއަށް ގިނަވަމުން އަންނަ ކަމުގައެވެ.\nއެމްޑީޕީގެ ގައުމީ މަޖިލީހަށް ރައީސް ނަޝީދު މި ހުށަހެޅި ގަރާރު ފާސް ވުމުން، އެގޮތަށް އަމަލު ކުރުމަށް ސަރުކާރަށް ބާރު އެޅުމުގެ ފުރުސަތު ބޮޑުވެގެން ދާނެއެވެ.\nގާނޫނުއަސާސީގައިވާ ގޮތުންނަމަ ކުއްލި ނުރައްކަލުގެ ހާލަތު އިއުލާން ކުރުމުގެ ބާރު އޮންނަނީ ހަމައެކަނި ރައީސުލްޖުމްހޫރިއްޔާ އަށެވެ.


Covid aa dhekolhahh kuraa masakkathah 975.7 million rufiya...\nކޮވިޑް-19ށް ކުރި ހަރަދުތައް\nކޮވިޑާ ދެކޮޅަށް ކުރާ މަސައްކަތަށް 975.7 މިލިއަން ރުފިޔާ ހަރަދުކޮށްފި\n9 ވަނަ ހަފްތާގައި ހަރަދުކޮށްފައިވަނީ 12.1 މިލިއަން ރުފިޔާ\nހެލްތް މިނިސްޓްރީން މިހާތަނަށް ކޮވިޑް-19ށް 148.4 މިލިއަން ރުފިޔާ ވަނީ ހަރަދުކޮށްފަ\nކ. މާލެ |4ޖުލައި 2020 | ހޮނިހިރު 14:04 | 2,693\nކޮވިޑް-19ށް ދަރުބާރުގޭގައި ހެދި ނެޝަނަލް އެމަރޖެންސީ އޮޕަރޭޝަން ސެންޓަރުގެ ތެރެއިން - ރާއްޖެއެމްވީ\nރާއްޖޭގައި ކޮވިޑް-19އިން ރައްކާތެރިވުމަށާއި ފަރުވާދިނުމަށް އަޅާފައިވާ ފިޔަވަޅުތަކާއި ގުޅިގެން މިހާތަނަށް 975.7 މިލިއަން ރުފިޔާ ހަރަދުކޮށްފައިވާ ކަމަށް ފިނޭންސް މިނިސްޓްރީން ބުނެފިއެވެ.\nފިނޭންސް މިނިސްޓްރީން ކޮންމެ ހަފްތާއަކު އެއްފަހަރު އާންމުކުރާ ކޮވިޑް-19ގެ ހަރަދުތައް ދައްކާގޮތުން 8 ވަނަ ހަފްތާއަށްވުރެ9ވަނަ ހަފްތާގައި ކުރި ހަރަދު ވަނީ 1.3 އިންސައްތަ އިތުރުވެފައެވެ. އެގޮތުން9ވަނަ ހަފްތާގައި ހަރަދުކޮށްފައިވަނީ 12.1 މިލިއަން ރުފިޔާއެވެ.\nކޮވިޑް-19ށް ޖުމްލަ ކުރި ހަރަދުތަކުގެ ތެރެއިން9ވަނަ ހަފްތާފައި އެންމެ ގިނައިން ހަރަދު ހިނގާފައިވަނީ ހެލްތް މިނިސްޓްރީގެ ބޭނުމަށެވެ. ހެލްތް މިނިސްޓްރީން މިހާތަނަށް ކޮވިޑް-19ށް 148.4 މިލިއަން ރުފިޔާ ވަނީ ހަރަދުކޮށްފައެވެ. 8 ވަނަ ހަފްތާގައި މި އަދަދު ހުރީ 145.9 މިލިއަން ރުފިޔާގައެވެ.\nމި ތަފާސް ހިސާބުތައް ދައްކާގޮތުން ނެޝަނަލް ޑިޒާސްޓާ މެނޭޖްމަންޓް އޮތޯރިޓީން ވަނީ މިހާތަނަށް 725.9 މިލިއަން ރުފިޔާ ހަރަދުކޮށްފައެވެ. މިދިޔަ ހަފްތާއާ ހަމައަށް މި އަދަދުތައް މިހެން ހުރިނަމަވެސް އޭގެ ކުރީ ހަފްތާގައި މި އަދަދު ހުރީ 718.8 މިލިއަން ރުފިޔާގައެވެ.\nމިހާތަނަށް ކޮވިޑް-19 އާއި ގުޅިގެން ޑިޒާސްޓާ މެނޭޖްމަންޓް ފަންޑުން 84.1 މިލިއަން ރުފިޔާ ވަނި ހަރަދުކޮށްފައެވެ. މީގެ ތެރޭގައި ހިމެނެނީ ލޯނާއި، ކޮންޓްރިބިއުޝަން އަދި ސަބްސިޑީއެވެ. މީގެ އިތުރުން ޒަކާތު ފަންޑުން3މިލިއަން ރުފިޔާ އެކި ކަންކަމަށް ހަރަދުކޮށްފައިވާ އިރު ފޮރިން މިނިސްޓްރީގެ ޑޮމެސްޓިކް ބަޖެޓުން ވެސް 3.8 މިލިއަން ރުފިޔާ ވަނީ ހަރަދުކޮށްފައެވެ.\nފ ނިލަންދޫއިން2މީހަކު ޕޮޒިޓިވްވެ، ރަށް މޮނިޓަރިންއަށް!


Ep.3— Thy Furaanaige Dhirumey | Safuhaa\n"އިރާދަކުރެއްވިއްޔާ ވަރަށް އަވަހަށް ތިގެއަށް ދާނަން." ސާމީ ދާންވެގެން މުސްކާން އަތަށް ބާރުކޮށްލައިފައި ވަކިވެގެން ގޮސް ސައިކަލަށް އެރިއެވެ. އޭރު ނަބާވެސް ފިހާރައިން ލުއިކާނާތަކެއް ގަނެގެން އައިސް ހުރީ ބަލާށެވެ. "ދާން ވީ ދޯ" މުސްކާން ލުއި ހީލުމަކާއެކު ވޭނުގެ ދޮރު ހުޅުވާލައިފައި އަރާ އިށީންދެއްޖެއެވެ. ސާމީގެ ތަފްޞީލު ނަބާއަށް ދިނީ ދިޔަ މަގުމަތީގައެވެ. އިސްކަންދަރުގައި ސާމީ އަބަދުވެސް މުސްކާންގެ ބޭބެއެއްހެން ހިމާޔަތް ކުރަން ހުންނަ ވާހަކައިން ނަބާވެސް ހުރީ ގަޔާވެފައެވެ. އަދި އެވަރުން ނިމުނީއެއް ނޫނެވެ. އެދެމެދުގައި ކުޑަ އެންމެ ސިއްރެއްވެސް ނޯންނަނީއެވެ. ސާމީގެ މަންމަ އާއި މައްސަލަ ޖެހިގެން ގޭގެ ހަމަޖެހުން ގެއްލިގެން އުޅުނު ވާހަކަވެސް ސާމީ ބުނީ މުސްކާންގެ ކައިރީގައެވެ. މުސްކާން އެކުވެރިއެއް ފަދައިން ސާމީގެ އުދަނގޫ ވަގުތުގައި ހިތްވަރުލައިދިނެވެ.\nއާދީއްތަ ދުވަސް ބަންދުވެ ހެނދުނު ހޭލައިގެން އެންމެން ނާސްތާ ކުރަން މޭޒުދޮށަށް އެއްވިއެވެ. މުސްކާން ގޮނޑީގައި އިނދެފައި ދޮންބެ އަންނަތަން ފެނިގެން އަވަހަށް ތެދުވެ ގޮނޑި ދުރުކޮށްލަދިނެވެ. ޒިހާން ލުއި ހިނިތުންވުމަކާއެކު ކޮއްކޮގެ ބޮލުގައި އަތް ބާއްވާލައިފައި އެގޮނޑީގައި އިށީންއިރު ޣަފޫރާއި ރަމްލާއަށް ފެނިގެން އެކަކު އަނެކަކަށް ހިނިތުންވެލިއެވެ. ދެބެން އެކަކު އަނެކަކަށް އަޅައިލާތަން ފެނުމުން އެމީހުން ތިބީ ހިތްހަމަ ޖެހިފައެވެ. އިރުކޮޅަކުން ގޭގެ ބެލް ޖަހައިލި އަޑާއެކު ނޯކަރު ކުއްޖާ ދުވެފައި އެދިމާއަށް ގޮއްސައި އެނބުރިއައީ ސާމީގެ ފަހަތުގައި ހުރެގެންނެވެ. މުސްކާން ފަދައިން އެންމެންގެ މޫނަށްވެސް އެވަގުތު އުފާވެރިކަން ވެރިވެގެން އައެވެ. މާލޭގައި އުޅުނުއިރުވެސް ސާމީ އެގެއަށް އައިސް ހަދާތީ އެންމެންނާ އެކުވެރިއެވެ.\n"ދެން ބުނެބަލަ ކިހިނެތް ވެގެން މިކޮޅަށް ޗޭންޖްވީ؟" ސައިން ނިންމާފައި ދެއެކުވެރިން އަރާ ތިބީ ޓެރެސްގައެވެ. މުސްކާން ވާހަކަދައްކަން އުޅެފައި އިސްޖަހައިލުމުން ސާމީގެ ޝައުޤުވެރިކަން އިތުރުވިއެވެ. އޭނާ މޮޅިވެރި އަޑަކުން ޒިހާންގެ ބަލީގެ ވާހަކަ ކިޔައިދީ ނިމުނުއިރު ސާމީގެ ލޯވެސް ފެންކަޅިވެއްޖެއެވެ. "އިރާދަކުރެއްވިއްޔާ މުޝްގެ ދޮންބެ އަދި ރަނގަޅުވާނެ." ސާމީގެ މަޤްސަދަކަށްވީ މުސްކާންއަށް ހިތްވަރުދީ އުންމީދު އާކޮށްދިނުމެވެ. މޫނު އަނެއްފަރާތަށް އަނބުރާލައިގެން ހުރެ މުސްކާން ރޮނީކަން އެނގުމުން ކުރާނެ ކަމެއް ނެތިގެން ކޮނޑުގައި ހިފާ ބާރުކޮށްލިއެވެ.\n"މިއަދު ބަންދު ދުވަހަކެއްނު. ހިނގާ މުޝް އަހަރުމެން ގެއަށް ގޮސްލާފަ އަންނަން. މަންމަ ވަރަށް އުފާވާނެ މުޝް ފެނުނީމަ." ސާމީ ހުރެލާފައި އިރުކޮޅަކުން ހިޔާލުދިނެވެ. މުސްކާން ސިހޭގޮތްވެފައި ކުއްލިއަކަށް އެނބުރި ބަލައިލުމުން ސާމީ މަޑުމަޑުން ބޯ ޖަހައިލިއެވެ "އަންނާން މަންމަ ކައިރީ އަހާފަ." މުސްކާން އަވަހަށް ލޯ ފުހެލާފައި ތިރިއަށް ދާން ދުއްވައިގަތެވެ. ސާމީ އަނެއްފަރާތަށް އެނބުރިފައި ތިރި ބަލަން ހުރެގެން ބޮޑުވައި އިނގިލިން ލޮލުގެ ކަން ފުހެލިއެވެ. ބޭނުންވިއަސް މިއަދު އޭނާއަށް ހަމައެކަނި ކޮށްދެވެން އޮތް ކަމަކީ މުސްކާންއަށް ހިތްވަރު ދިނުމެވެ.\nހުއްދަ ލިބުމުން މުސްކާން ދިޔައީ ސާމީމެން ގެއަށެވެ. ސާމީގެ މަންމަ ޒުހުރާއަށް މުސްކާން ފެނުމުން އުފަލާއެކު ގެންގޮސް މޭގައި ޖައްސައިލިއެވެ ސާމީ ދައްތަގެ ހަތަރު އަހަރަށްދާ ތުއްތު ދަރިފުޅުގެ ޅަ ހަރަކާތްތަކާއި ހެއްވާ ވާހަކަ ތަކުން މުސްކާން މޫނަށް އުފާވެރިކަން ގެނައެވެ. މެންދުރު ކެއްކުމުގައި މުސްކާންވެސް ޒުހުރާއަށް އަތް ގާތް ކޮށްދޭން ވަނެވެ. ގޭގައި އާންމުކޮށް ބަދިގެއަށް ނުވަނަސް ކުދި ކުދި ކަންތައް ކޮށްލާ އުޅެން މަންމަ ހުރީ ދަސްކޮށްދީފައެވެ. އެކަމަކު އަންނަންވީއިރު މުސްކާން އަނެއްކާވެސް އިނީ ނެގިމަޑުވެފައެވެ. ސާމީ ތައްޔާރުވެލައިގެން ނިކުންނާނެ ވާހަކަ ބުނެފައި ދިއުމުން މުސްކާން ނިކުމެ އިނީ ގޯތިތެރޭ ހުރި ދެއުނދޯލިން ކުރެ އެއް އުނދޯލީގައެވެ. ހިޔާލަކަށް ގެއްލިފައި އިންދާ ސާމީ ފަހަތުން އައިސް ޖެހިގެން ހުރި އުނދޯލީގައި އިށީންދެ ބަލަން އިން ކަމެއްވެސް ރޭކައެއް ނުލިއެވެ.\n"ކޮންކަމަކާ ތި ވިސްނަނީ؟" ސާމީގެ ޖުމްލަ އިވޭއިރަށް މުސްކާން ހަޅޭތްލަވައިގެންފައި ފުންމައިގެން ތެދުވެއްޖެއެވެ. "މީ މަށޭ. ހާދަ ބިރެއް ތިގަތީ؟" ސާމީ ކުޑަކޮށް ހީލާފައިވެސް މުސްކާންގެ މޫނުގައިވި ކުލައަކުން ސީރިއަސްވިއެވެ. އޭނާ އިށީންނަން އިޝާރާތް ކޮށްލުމުން މުސްކާން އިށީންއިރު އެއަތް އޮތީ މެއާއި ހިސާބުގައެވެ. ހީވަނީ ހިތުގެ ތެޅުން ހަމައަކަށް ނޭޅިގެން އުޅޭހެންނެވެ.\n"ބުނެބަލަ. ހަމައެކަނި ޒިހާންގެ ބައްޔެއް ނޫން ދޯ މުޝްގެ ތިހިމޭންކަމުގެ އަސްލަކީ؟ އިތުރު އެހެން ސަބަބެއްވެސް އޮތީކަމަށް އަހަރެންގެ ހިތް ބުނަނީ." ސާމީ އަމިއްލަ ސިކުނޑިން ވިސްނައިގެން ދެއްކި ވާހަކައިން މުސްކާންގެ ހިތް އަވަސް ކުރުވިއެވެ. ނުވެސް ބުނަނީސް ސާމީ ދެނެގަތީ ކިހިނެތް ހެއްޔެވެ؟ މުސްކާން ޖަވާބު ދޭން އުޅޭކަމަށް ހީކޮށް ސާމީ ބަލަން އިންދާ އަނެއްފަރާތަށް މޫނު އަނބުރާލި ގޮތަށް ދެން ފެނުނީ އަނގަމަތީ އަތް އެޅިތަނެވެ. "މުޝް ރޮނީތަ؟" ސާމީއަށް އިންތާ އިންނަން އުދަނގޫވިއެވެ. އޭނާ ތެދުވެފައި ކުރިމައްޗަށް ހުއްޓުނުއިރު މުސްކާންގެ ބޮޑު ދެލޯ ވިދަމުން ދިޔައީ އެލޮލަށް ޖަމާވެފައިވާ ކަރުނައިންނެވެ. ހިތަށް ކަށްޓެއް ހަރައިލި ނަމަވެސް ނުވާނެ ވަރަށް އެވަގުތު ސާމީގެ ހިތަށް ތަދުވިއެވެ. ބޭނުންވީ މުސްކާން ގެނެސް މޭގައި ޖައްސާލުމަށެވެ.\n"އޭނައަށް ކިޔަނީ އައިޒަން. އަހަރުމެން ފުރަތަމަ ބައްދަލުވީ މިދިޔަ އަހަރު މާލެއިން." ސާމީ މުސްކާންއަށް ޖަވާބުދޭން ފަސޭހަވާނެހެން ފުރަގަސްދިންވަގުތު ބުނެލި އަޑު އިވުނެވެ. ހިތަށް ލިބުނު ލޮޅުމާއެކު ސާމީއަށް ކުރެވުނުހާވެސް ކަމަކީ އަތްމުށްކަވާލައި ޖީބުތެރެއަށް ކޮށްޕާލުމެވެ. "އެންމެ ތިން ބައްދަލުވުމުގެ ވާހަކަ މިދައްކަނީ. އެކަމަކު ނުވެސް އެނގިހުއްޓާ އަހަރެންނަށް އޭނައާ ނުލާ ނޫޅެވޭ ހިސާބަށް ހިނގައްޖެ. އަހަރެންނަށް އައިޒަންދެކެ ލޯބިވެވިއްޖެ ސާމީ. މިހާރު ބޭނުމެއް ނުވޭ އެހެން ފިރިހެނަކާ ދިމާއަށް ބަލައިލާކަށް ވެސް. އެކަމަކު އަހަރެންނަކަށް ނޭނގެ އޭނަ ވީތަނެއް. ނޭނގެ އަހަރެން މަތިން ހަނދާން ހުރި ކަމެއްވެސް. ދެން އަހަރެން ކިހިނެތް ހަދާނީ؟" ކަރުނައިގެ ތެރެއިން މުސްކާން ކިޔައިދިނެވެ. ސާމީ ފުން ނޭވައެއްލައި އަމިއްލަ ނަފްސް ހަމައަކަށް އަޅުވާލައިފައި އެނބުރުނުއިރު މުސްކާން އިނީ ކަރުނަ ފުހޭށެވެ. އޭނާ އެވަގުތު ތިރީގައި ކުޑަކަކޫ ޖަހާލައިފައި ކަކޫމަތީ އޮތް މުސްކާން އަތްތިލައިގައި ހިފައިލިއެވެ. ހަތަރުކަޅި ހަމަކޮށްލުމުން މުސްކާން ބަލަން އިނީ ސާމީ ބުނަން އުޅޭ އެއްޗެއްގެ އިންތިޒާރުގައެވެ.\n"މުޝް ތީ ނުލާހިކު ނައިސް ކުއްޖެއް. އަހަރެންނަށް ޔަޤީން އައިޒަންވެސް މުޝްއާ ދޭތެރޭ ހަމަ ތިގޮތަށް ވިސްނާނެކަން. ވެދާނެ އޭނައަށް އަދި މިހިސާބަށް ނުފޯރައިގެން އުޅެނީ ކަމަށް. އެހެންވީމަ މުޝް ކުރަންވީ ކަމަކީ ހަމަޖެހިލައިގެން ހުރުން. މިވަގުތަށް މުހިންމު ކަންކަމަށް ޝައުޤުވެރިކަން ބަހައްޓާފަ ތިކަމާ އެހާ ބޮޑަށް ނުވިސްނާ. ފުރަތަމަ ކިޔަވައިގެން މޮޅު ކުއްޖަކަށް ވޭ. އެހިސާބުން ދެން އޭނަގެ ޚަބަރެއް ނުވިއްޔާ މުޝްއަށް އޭނަ ހޯދަންވެސް މަސައްކަތް ކުރެވިދާނެއެއްނު." ސާމީ ބޭނުންވިއަސް އައިޒަންއާ ދެކޮޅަށް ވާހަކަ ބަހައްޓާކަށް ނުކެރުނެވެ. އެހެންވެ އޭނާ ވާހަކަދެއްކީ މުސްކާންގެ ހިތްހަމަ ޖެހުމާއި ގުޅުވާފައެވެ.\nކީމޯ ދޭން ފެށި ވަރަކަށް ތަފާތު ކަންތައްތައް ކުރިމަތިވެ އެންމެ ފަހުން ޒިހާންގައިގައި ހުރިއްޔާ ހުރި އިސްތަށްޓެއްވެސް ފައިބައިގެން ހިނގައްޖެއެވެ. އެރީތި އިސްތަށިކޮޅާއި ބުމަ އަދި އެސްފިޔަތައް ނެތުމުން ހީވަނީ މުޅިން ތަފާތު މީހެއް ހެންނެވެ. ނުކެވޭތީވެ މީހާ ހިކި އަނަރޫފަ ވަމުން ދިޔައީވެސް އެހާމެ އަވަހަށެވެ. ކަޅުވެ ކުރީގެ ހުރި ކުލަ ބަދަލުވެއްޖެއެވެ. ވޭނުގައި ތެޅިފޮޅޭއިރު ޒިހާންއާއެކު އާއިލާގެ އެހެން މީހުންގެ ނިދިވެސް ވަނީ ލޮލާއި ރުޅިވެފައެވެ. ޒިހާންއަށް ނުކެވޭތީ އެކަކުވެސް ކާހިތެއް ނުވެއެވެ. ޒިހާންއަށް އެންމެ މީރު އެއްޗެހި ތައްޔާރުކޮށްގެން ކުރިމައްޗަށް ގެނަޔަސް އެ އެއްޗެއްސަށް ހިތް ނުދާތަން ފެނުމުން ކޮންމެ ލޮލެއް ކަރުން ފުރެއެވެ. ކަމެއް ބަދަލު ވާން ވެއްޖެއްޔާ ފަޅި ސިކުންތަކީވެސް ހާދަ ބޮޑު އެއްޗެކެވެ. އިއްޔެ ހިތާމައިގެ ހިޔަނިވެސް އެޅިފައި ނުވި އާއިލާ މިއަދު ގެނބެމުން އެދަނީ ކަރުނައިގެ އަޑި ނޭނގޭ ފުންކަނޑެއްގެ ތެރެއަށެވެ.\nމުސްކާން ކޮލެޖަށް ގޮސް އިންނަ ހިމޭންކަމުން ކުދިންގެ ސަމާލުކަން ލިބި އެންމެފަހުން އެމީހުންނަށްވެސް ކޮންމެވެސް ވަރަކަށް ހަޤީޤަތް އޮޅުން ފިލިއެވެ. އެހިސާބުން އެމީހުން މުސްކާންއަށް ދޭ އަހައްމިއްޔަތުކަން އިތުރުވިއެވެ. ކޮންމެ ކުއްޖަކުވެސް ބަލަނީ މުސްކާން ދެރަވާ ފަދަ ކަމެއް ނުކޮށް ވޭތޯއެވެ. އެކަމަކު އެމީހުންގެ އެއޯގާތެރި ކަމަކަށްވެސް މުސްކާންގެ ހިތަށް ލުއެއް ދެވޭ ގޮތެއް ނުވެއެވެ. އޯގާތެރިކަން ދައްކާފައި ގިނަ ފިރިހެން ކުދިން އޭނައާ މެދު ޝައުޤުވެރިކަން ފައުޅު ކުރުމުން މުސްކާން ދެނީ ފުރަގަހެވެ. ސާމީ ކައިރީ ބުނިހެން އޭނާ އެއިން މީހަކަށް ބަލާލާ ހިތެއްވެސް ނުވެއެވެ. ކުޑަވެސް އެފަދަ ހިޔާލެއް ދެވަނަ މީހަކާމެދު ހިތުގައި ނުއުފެދެނީއެވެ. މަދު ބައްދަލު ވުން ތަކަކަށްފަހު އައިޒަން ވަނީ އޭނާގެ މުޅި ހިތް އެކުއެކީ އަމިއްލަ ކޮށްލައިފައެވެ. ބޭނުންވިއަސް އެހިތަށް މިއަދު މުސްކާންގެ އަމިއްލަ ބާރެއް ނެތެވެ.\nހަވީރު ކޮލެޖް ނިންމާފައި މުސްކާން އައި ދުވަހަކު ދޮންބެ ކޮޓަރީގައި އަންހެންކުއްޖަކު އިންދާ ފެނުނެވެ. ދަބަސް ބަހައްޓާފައި ނިކުމެ އެއީ ކާކުތޯ މުސްކާން އެހީ މަންމަ ކުރެންނެވެ.\n"އީނާލް." މަންމަ ދިން ޖަވާބުން މުސްކާން ސިހުނެވެ. އީނާލް އެއީ ދޮންބެ ނިކަން ގަޔާވި ކުއްޖެއްކަން އޭނާ ދަނެއެވެ. "އީނާލް މަންމަގެ ބޭސް ފަރުވާއަށް އައިއްސަ ޒިހާންގެ ޚަބަރު ލިބިގެން ބައްދަލު ކުރަން އައީޔޯ." މަންމަ އިތުރު ތަފްޞީލު ދެމުން ކައްކަން ހުރި ތެލިން ތަށްޓަކަށް އެތިކޮޅެއް އަޅާފައި ރަހަ ބަލަން ދިނީ މުސްކާން އަށެވެ. މުސްކާން އޭގައި ހިފައި ރަހަ ބަލާލައިފައި ރަނގަޅޭ ބުނެ ބޯ ޖަހައިލިއެވެ. އިރުކޮޅެއް ނުވެ އީނާލް ނިކުމެ މުސްކާން ފެނިގެން ހިނިތުންވެ ހާލު އަހާލުމަށްފަހު ރަމްލާއާ ވާހަކަދައްކަން ފެށުމުން މުސްކާން ވަނީ ދޮންބެ ކައިރިއަށެވެ.\n"ދޮންބޭ." މުސްކާން ވަދެ ގޮވައިލިއެވެ. ޒިހާން ބަލަން އޮތުމުން އޭނާ ގޮސް އެނދުގެ މަގަތުގައި އިށީންދެފައި ހަތަރުކަޅި ހަމަކޮށްލިއެވެ. "އީނާލް ކީކޭ ބުނީ؟" ސުވާލު ކުރިއިރު މުސްކާންގެ ހިތަށްވެސް ތަދުވިއެވެ. ދޮންބެ އިނާލްއާމެދު ހުވަފެން ދެކުނުވަރު އެންމެ ރަނގަޅަށް އެނގެނީ އޭނާއަށެވެ. މިއަދު އޭނާ ކިތަންމެ ބޭނުންވިއަސް އެލޯބި ހަނދާން ނައްތާލުން ނޫން ގޮތެއް ނެތުމުން ހާދަ އަސަރެއް ހިތަށް ކުރާނެއެވެ. "ނުދައްކާ ގިނަ ވާހަކައެއް. ބުނީ ވަރަށް ދެރަވިއޭ ޚަބަރު ލިބުނީމަ." ޒިހާން ކަރުނަތައް ދިރުވައިލާފައި ޖަވާބުދިނެވެ. މުސްކާން ހިނިތުންވެލަން މަސައްކަތް ކުރި ނަމަވެސް ކާމިޔާބެއް ނުވިއެވެ. ބަދަލުގައި ލޮލަށް ޖަމާވާން ފެށީ ހޫނު ކަރުނަ ތަކެކެވެ. އޭނާ ގަދަކަމުން ދެތުންފަތް ޖައްސާ ބާރުކޮށްލައިފައި ދޮންބެ ކައިރީ މަގަތުގައި އޮށޯވެލައިފިއެވެ. ދެބެން ބަސްމޮށުން ތެރި ކަމަކާ ނުލާ ސީލިންގަށް ބަލަން އޮތީ އަމިއްލަ ހިޔާލުގައެވެ. ލޮލުގެ ކަނުން ވެއްޓުނު ކަރުނަތިކި ކަންފަތުގެ ވޮށްޓަށް އެޅިގެން ދިޔައިރު ދެމީހުންކުރެ އެކަކުވެސް ފުހެލާކަށް މަސައްކަތެއް ނުކުރެއެވެ. ކުޑައިރުގެ އުފާވެރި ދުވަސްތައް ދެހިތުގެ ލޯގަނޑަށްވެސް އޭރު އެޅިފައި ވެއެވެ. މިހާ ހިތްދަތި ދުވަސްތަކެއް ދެކެން ޖެހޭނެ ކަމުގައި އުންމީދު ކުރީ ކާކު ހެއްޔެވެ؟ އެކަކުވެސް ނުކުރެއެވެ. ފެނުނީ އައިސް ކުރިމަތިން ބައްދަލު ކުރި ތަނެވެ. ތަޤްދީރަކީ މިކަހަލަ އެއްޗެކެވެ. އަހަރުމެން ޖެހޭނީ އެތަޤްދީރުގެ ރޭވުމަށް ތަބާ ވާށެވެ. ހެޔޮ ހިތުން ޤަބޫލު ކުރާށެވެ.\nފަހަކަށް އައިސް ޒިހާންއަށް އެންމެ ލޮލު ފިޔައެއްވެސް ނުޖެހި ވޭނުގައި ތެޅިފޮޅޭތަން ބަލަން ކެތްނުވެގެން ނިދާ އިންޖެކްޝަން ޖަހަން މަޖުބޫރުވިއެވެ. ނިދިފައި އެއޮންނަ ވަގުތުކޮޅުވެސް ހައްޓަށް ލުއެއް ހޯދަދިނުމަކީ އެންމެންގެ އެދުމެވެ. ދެން އައީ އެކަކަށްވެސް އޭގެ މައްޗަށް ބާރު ނުފޯރުވޭނެ ދުވަހެވެ. މުސްކާން ކޮލެޖްގައި އިންދާ ބައްޕަ ގުޅާފައި ބުނީ ވީ އެންމެ އަވަހަކަށް ހޮސްޕިޓަލަށް ދިއުމަށެވެ. ދޮންބެގެ ހާލު ވަރަށް ދެރަވެ ހޮސްޕިޓަލުގައި އޮތް ވާހަކަ ބުނުމުން ހުރެވުނުތަންވެސް ނޭނގުނެވެ. ނަބާއާ ދެކުދިން ދުވެފައި ނިކުތްއިރު ޑްރައިވަރ އައިސް ވޭން ކައިރިކޮށްލަނީއެވެ. އަވަހަށް ގޮސް ދޮރު ހުޅުވާލައިފައި ޖެހިގެންއިރު ދެހިތްވެސް ތެޅެމުން ދިޔައީ އެންމެ ބާރު މިނުގައެވެ. މުސްކާންއަށް ގޮސް ވަދެވުނުއިރު މަންމަ އަޑުގާނެތްތަނަށް ރޮމުން ބައްޕަގެ މޭގައި މޫނު ފޮރުވާލަނީއެވެ. ދެންތިބި ދެ ބޭބެ އިފްހާމްއާ ޝުހޫދުވެސް ތިބީ ރޮވެން ކައިރިވެފައެވެ.\n"މަންމާ! ބައްޕާ! ކިހިނެތްވީ ދޮންބެއަށް؟ ބުނޭ ކިހިނެތްވެގެން ތި ރޮނީ؟ ދޮންބެ ކުރިއަށްވުރެވެސް ބޮޑަށް ބަލިވީތަ؟" މުސްކާން ގޮސް ކައިރިވެފައި ވާހަކަދެއްކިއިރު އަޑު ތުރުތުރުލައެވެ. އަންހެން ދަރިފުޅުގެ އަޑަށް، ބައްޕަ ބަލައިލާފައި ޖަވާބު ނުދެވިގެން ފުރަތަމަ މޫނު އަނބުރައިލީ އަނެއްފަރާތަށެވެ. "ދަރިފުޅާ ޒިހާން...ޒިހާން ނިޔާވެއްޖެ." ބައްޕަ މަގަތަށް އެނބުރިފައި ހަޤީޤަތް ހާމަކޮށްލިއަޑު އެއީ އެވަގުތު މުސްކާންގެ ކަންފަތުގައި ހަރުލި ފަހު އަޑެވެ. މޫނުމައްޗަށް އަނދިރިވެ މީހާ އަރިއަޅާލައިގެން ވެއްޓެން ދިޔައިރު އޭނާއަށް ފެނުނީ އެންމެން އޭނާ ހިފަހައްޓަން ތެޅިގަތް މަންޒަރެވެ.\nލޯހުޅުވާލިއިރު މުސްކާންއަށް އޮވެވުނީ ހޮސްޕިޓަލުގައި ހުރި އެނދެއްގައެވެ. ކައިރީގައި ބޮޑުދައިތަ ފިއުޒާ ހުރެފައި އޭނާ ތެދުވިތަން ފެނިގެން އަވަހަށް ކައިރިވިއެވެ. "ކޮބާ މަންމަމެން؟" މުސްކާން ސުވާލު ކުރިއެވެ. ބޮޑުދައިތަ ޖަވާބުގައި ބުނީ އެމީހުން ޒިހާންގެ ކަށުކަމާ ކެމީގެ ކަންތަކުގައި އުޅޭ ވާހަކައެވެ. މުސްކާން އަވަހަށް ރޮއިގެންފައި އެދުނީ އެތަނަށް ގެންދިއުމަށެވެ. ފަހު ވަގުތު ދޮންބެގެ މޫނު ދެކި ނުލަނީސް ވަޅުލައިފިއްޔާ ދުވަހަކުވެސް ހިތަށް ހަމަޖެހުމެއް ނުލިބޭނެއެވެ. ނަސީބަކުން އިރުކޮޅެއް ނުވެ ގެއަށް ދިއުމުގެ ހުއްދަ ލިބިއްޖެއެވެ.\nއެދުވަހު ޒިހާން ވަކިވެ ދިޔަ ފަދައިން އެފަސްގަނޑާއި އެމީހުންނާ އޮތް އެހެން ހުރިހާ ގުޅުމެއްވެސް ކެނޑިގެން ދިޔައެވެ. އެނބުރި ރާއްޖެ ބަދަލުވާން ޣަފޫރު ނިންމީ އެފަސްގަނޑުގައި ތިބެގެން ޒިހާން ވަކިވުމުގެ ހިތާމަ ފިލުވައިލަން އެކަކަށްވެސް ފަސޭހަ ނުވާނެތީއެވެ. އޭލެވެލް ފުރަތަމަ އަހަރު ނިމުމަށްފަހު ދެވަނަ އަހަރުގެ މެދުތެރެއިން މުސްކާން އަނެއްކާވެސް މާލެއަށް ކިޔަވަން ދާން ފެށިއެވެ. ސީއެޗްއެސްސީއަށް ދާން ފެށި ފުރަތަމަ ދުވަހުވެސް ފިރިހެން ކުދިންގެ ސަމާލުކަން މުސްކާން ދަމައިގަތެވެ. އޭނާގެ ޝައުޤުވެރިކަން އެރޮނގުން ނެތުމުން އެކުވެރިންވެސް ދިމާ ކުރަން ފެށިއެވެ. މުސްކާން، އެހެން މީހުންނަށް ނުފެންނަ ބޯއިފްރެންޑެއް ގެންގުޅެނީއޭ ކިޔައިގެން އެމީހުން ދިމާކޮށް ހަދާއިރުވެސް އޭނާ ކަމަކަށް ނުހަދައެވެ. އަޅައި ނުލާ ތާނގައި އެމީހުންގެ ސުވާލުތަކަށް ޖަވާބު ދިނުންވެސް އޭނާ މުހިންމު ކަމަކަށް ނުދެކެއެވެ. އެމީހުންނަށް ނޭނގެނީ މުސްކާންގެ ހިތަކީ މާކުރިއްސުރެ އެހެން މީހަކަށް ހިބަކޮށް ނިމިފައިވާ އެއްޗެއްކަމެވެ.\nއެއީ މޫސުން ރީތި ދުވަހެކެވެ. ކުލާސް ނިންމާފައި ނިކުމެ މުސްކާން މަޑުކޮށްލައިގެން ހުރީ ބޭބެ އޭނަ ބަލައި އަންނާނެ ވަގުތެއްގެ އިންތިޒާރުގައެވެ. ބައެއް ފަހަރު ޓްރެފިކަށް މަޑުކޮށްފައިދާ މީހުންގެ ނަޒަރުވެސް މުސްކާންއަށް ހުއްޓެއެވެ. އެކަމަކު އޭނާ ހީވަނީ އެއިން އެއްވެސް ކަމަކަށް ފަރުވާލެއް ނުބަހައްޓައެވެ. ބޭބެ ހާދަ ލަސްވެއްޖެއޭ، ހިތާއި ހިތުން ކިޔަމުން ދެކޮޅު ބަލަން ހުއްޓާ ކައިރިން ދިޔަ ކާރަކަށް މުސްކާންގެ ނަޒަރު ހުއްޓޭ ގޮތްވިއެވެ. ކޮން ބައެއްކަމެއް ނޭނގުނަސް ފިރިހެން ކުދިންތަކެއް ތިބި ކާރުގައި ތިބި މީހުންވެސް އޭނާއަށް ބެލިކަން އެނގުނެވެ. އެކަން ޔަޤީންވީ އެމީހުން މުސްކާން ފަސްދީ ތަންކޮޅަކަށް ދިޔަފަހުން އަނެއްކާ ފަހަތަށް ޖައްސާލައިފައި އައިސް އޭނައާ އެއް ހަމައަކަށް މަޑުކޮށްލުމުންނެވެ. މުސްކާން ކުޑަކޮށް ނުތަނަވަސްވެފައި ބަލަން ހުއްޓާ ކާރުގެ ލޯގަނޑު ތިރިކޮށްލުމާއެކު "ގެއަށް ގެންގޮސްލަދޭނަން އަންނާށޭ" ބުނުމުން މެއަށް ފިނިވެގެން ދިޔައެވެ.\nމުސްކާން އަވަހަށް ދެފަރާތަށް ބޯ ހޫރައިލީ ނޫނެކޭ ބުނުމުގެ ގޮތުންނެވެ. "މުސްކާން. ކަމް! ލެޓް އަސް ޑްރޮޕް ޔޫ!" ފަހަތު ސީޓުގެ ލޯގަނޑު ތިރިކޮށްލާފައި ވާހަކަދެއްކި ޒުވާނާގެ އަޑު އެއީ ދަންނަ އަޑެކެވެ. މުސްކާން ސިހިފައި ބަލާލިއިރު އެއީ އައިޒަންގެ ދެބެންގެ ދެދަރި އިޝާންކަން އެނގުމުން ވީގޮތްވެސް ނޭނގުނެވެ. ދޮޅު އަހަރުތެރޭ އިޝާންވެސް ހުރީ ބަދަލުވެފައެވެ. ތުނި ތުނބުޅި މަތިމަހުގެ ސަބަބުން ފިރިހެންވަންތަކަން އިތުރު ކަމަށް ދައްކައެވެ. އެކަމަކު އެމޫނުގައިވާ ހިތްހެޔޮކަން އެއީ ކުރިންވެސް މުސްކާން ދުށް ސިފައެކެވެ. އޭނާ ވިސްނަން ހުރެލާފައި އަދިވެސް އެއްފަހަރު ބޭބެ އާދޭތޯ ބަލާލުމަށްފަހު ފަހަތު ދޮރުފަތް ހުޅުވާލައިފައި އެރިއިރު ކުރީގައި ލީވާންއާ އަދިވެސް އެހެން ޒުވާނަކު އިނުމުން ކުޑަކޮށް ނުތަނަވަސްވިއެވެ. އެމީހުން އެއްޗެއް ނުބުނެ ތިބެފައި ކާރު ދުއްވަން ފެށި މިސްރާބުން ދާން އުޅެނީ ގެއަށް ނޫންކަން އެނގުމުން މުސްކާން ހާސްވެއްޖެއެވެ. އޭނާ ކަންބޮޑުވެފައި ތިދަނީ ކޮންތާކަށް ހޭ އެހުމުން އިޝާންގެ ތުންފަތަށް ހިނިތުންވުމެއް ވެރިވިއެވެ.\n"ގެއްލުމެއް ނުދޭނަމޭ. ބަސްއަހައިގެން އިނދޭ އިނގޭ!" އިޝާން އިއްވައިލިއެވެ.


Rakitic Barca molhu kohdheefi, Atletico3vanai gai hamajehlaifi\nބިލްބާއޯ ކައިރިން ރަކިޓިޗް ބާސާ ސަލާމަތް ކޮށްފި\nބާސާގެ ކެޕްޓަން މެސީ އާއި ލަނޑު ކަމިޔާބު ކުރި ރަކިޓިޗް\nއެތުލެޓިކް ކުލަބު ބިލްބާއޯ އާ ދެކޮޅަށް ނަތީޖާ ބަދަލު ކޮށްލަން އެފްސީ ބާސެލޯނާއަށް އުނދަގޫ ކުރިމަތި ވެފައި ވަނިކޮށް، ބަދަލު ކުޅުންތެރިޔެއްގެ ގޮތުގައި ކުޅެން ނުކުތް މިޑްފީލްޑާ އީވާން ރަކިޓިޗް މެޗުން ބާސާ މޮޅު ކޮށްދީފި އެވެ.\nއަމިއްލަ ދަނޑުގައި ބިލްބާއޯ ދެކޮޅަށް ނަތީޖާ ނެރުމަށް ބާސާއަށް އުނދަގޫ ކުރިމަތި ވި އެވެ. މެޗުގެ ހަމައެކަނި ލަނޑު ރަކިޓިޗް ކާމިޔާބު ކުރީ އޭނާ ކުޅެން ނުކުތްތާ ހަތް މިނެޓް ފަހުންނެވެ. އެ ލަނޑާއެކު ބާސާ ވަނީ އަލުން ތާވަލުގެ އެއް ވަނައަށް ޖެހިލާފަ އެވެ. މެޗުގެ 71 ވަނަ މިނެޓްގައި ރަކިޓިޗްއަށް ގޯލް ޖަހަން ފުރުސަތު ތަނަވަސް ކޮށްދިނީ މެސި އެވެ.\nމިރޭ ރެއާލް މެޑްރިޑުން، ރެއާލް މަޔޯކާ އާ ދެކޮޅަށް ކުޅޭ މެޗުން މޮޅުވެގެން އަލުން އަނެއްކާވެސް ތާވަލުގެ އެއްވަނަ އަށް ޖެހިލެވޭނެ އެވެ. މި ސީޒަންގައި މެޑްރިޑުން މަޔޯކާ އާ ދެކޮޅަށް ކުޅުނު ފުރަތަމަ މެޗުން ވަނީ ބަލިވެފަ އެވެ.\nލެވަންޓޭ އާ ދެކޮޅަށް ކުޅުނު މެޗު އެތުލެޓިކޯ މެޑްރިޑްވެސް ކާމިޔާބު ކުރީ 1-0 ންނެވެ. ލެވންޓޭގެ ދަނޑުގައި ކުޅުނު މެޗު ގައި ލެވަންޓޭ ކޮޅަށް ވަން ލަނޑަކީ އެ ޓީމުގެ ޑިފެންޑަރު ބުރުނޯ އަތުން ބައިކޮޅަށް ވަން ލަނޑެކެވެ.\nއެތުލެޓިކޯވަނީ ތިން ވަނައިގައި ދެ ޕޮއިންޓްގެ ލީޑެއް ނާގަފަ އެވެ. އެ ޓީމަށް މެޗުން މޮޅުވެ ތިން ޕޮއިންޓްގެ ލީޑެއް ނެގުނީ، ކުރިން ތިން ވަނައިގައި އޮތް ސެވިއްޔާއިން ހޯމަ ދުވަހުގެ ރޭ ވިޔަރެއާލް އާ ދެކޮޅަށް ކުޅުނު މެޗު އެއްވަރު ވެފައި ވުމުންނެވެ.\nބާސެލޯނާ އެތުލެޓިކޯ މެޑްރިޑް\nބާސާ އެތުލެޓިކޯ އެއްވަރު މެސީ 700 އަށް\nއެތުލެޓިކޯ އާއި ބާސާ، ރެއާލްގެ ކުރީގެ ކޯޗް މަރުވެއްޖެ\nކަޓަލާން މެޗު އެއްވަރުވެ މެޑްރިޑަށް ހިތްހަމަޖެހުން\nބާސާ އެއްވަރު، އެތުލެޓިކޯ އަލުން ރޭހަށް


ފޮޓޯ: އިތުރު 202 މީހުންނާއެކު އިންޑިއާގެ ދެވަނަ އަސްކަރީ މަނަވަރު ފުރުން\nޑަބްލިއުއެޗްއޯއިން 5000 ޓެސްޓް ކިޓް ހަދިޔާކޮށްފި، މިއަދުގެ ވަގުތެއްގައި ލިބޭނެ\nއިތުރު 45 މީހުން ޕޮޒިޓިވްވެ ޖުމްލަ އަދަދު 835 ށް އަރައިފި\nމި މަނަވަރުގައި ފުރާފައިވަނީ ކޮވިޑް-19 އާއި ގުޅިގެން އެނބުރި ޤައުމަށްދާން ބޭނުންވެފައިތިބި 202 މީހަކު އެވެ. މީގެ ކުރިންވެސް އިންޑިއާގެ އަސްކަރީ މަނަވަރެއްގައި އެ ޤައުމުގެ 698 މީހަކު ޤައުމަށް ގެންގޮސްފައިވެއެވެ.\n11 މެއި 2020 | ހޯމަ 03:41\nދުނިޔޭގެ ސިއްހަތު ޖަމިއްޔާ (ޑަބްލިއުއެޗްއޯ) ގެ ފަރާތުން 5000 ޓެސްޓް ކިޓް ހަދިޔާކޮށްފައި ވާކަމަށާއި، ހޯމަ ދުވަހު ލިބޭނެކަމަށް ސަރުކާރުން ހާމަކޮށްފި އެވެ.\nއާދިއްތަ ދުވަހުގެ ރޭ އެންއީއޯސީގައި ބޭއްވި ނޫސްވެރިންގެ ބައްދަލުވުމުގައި ވާހަކަ ދައްކަވަމުން އެ ސެންޓަރުގެ ތަރުޖަމާން މަބްރޫކް އަޒީޒް ވިދާޅުވީ، ޑަބްލިއުއެޗްއޯ 5000 ޓެސްޓް ކިޓް ހޯމަ ދުވަހު ލިބޭނެކަމަށް މަބްރޫކް ވަނީ ވިދާޅުވެފަ އެވެ. ޑަބްލިޔުއެޗްއޯ އިން ވަނީ މީގެ ކުރިންވެސް، 5000 ޓެސްޓް ކިޓް ހަދިޔާކޮށްފަ އެވެ.\nރާއްޖޭގައި ކޮވިޑް-19 އަށް އައިޖީއެމްއެޗްގައި ހުންނަ ނެޝަނަލް ރެފަރެންސް ލެބޯރަޓަރީގައި ޓެސްޓުކުރާއިރު ކޮވިޑް-19 އަށް ދެ ބާވަތެއްގެ ޓެސްޓެއް ކުރެވެ އެވެ. އެއީ ސްކްރީނިންގ ޓެސްޓުގެ އިތުރުން ޖެނެޓިކް ޓެސްޓެވެ.\n11 މެއި 2020 | ހޯމަ 03:39\n10 މެއި 2020 | އާދީއްތަ 17:08\nރާއްޖެއިން ޕޮޒިޓިވްވި މީހުންގެ އަދަދު 790 އަށް\nރާއްޖެއިން ކޮވިޑް-19 އަށް ޕޮޒިޓިވްވި މީހުންގެ އަދަދު 790 އަށް އަރައިފި އެވެ.\nއެޗްޕީއޭގެ ޑޭޝްްބޯޑްގައިވާ މައުލޫމާތުދައްކާގޮތުން ހޮނިހިރު ދުވަހު ޕޮޒިޓިވްވި މީހުންގެ އަދަދު ވަނީ 45 އަށް އަރާފަ އެވެ. އެގޮތުން ކޭސް ނަމްބަރު 746 އިންް ފެށިގެން ކޭސް ނަމްބަރު 790 އަށް ޕޮޒިޓިވްވެފައިވަނީ ހޮނިހިރު ދުވަހު އެވެ.\n10 މެއި 2020 | އާދީއްތަ 02:57\nލޮކްޑައުންގެ މުއްދަތުގައި އައްޑޫސިޓީގައި އެއްގަމުދަތުރުފަތުރު ކުރެވޭނެ އުޅަނދުތައް އާންމުކޮށްފި\nލޮކްޑައުންގެ މުއްދަތުގައި އައްޑޫ ސީޓީގައި އެއްގަމު ދަތުުރު ފަތުރު ކުރެވޭނެ އުޅަނދުތައް ޢާންމުކޮށްފިއެވެ.\nއައްޑޫ ސިޓީ ކައުންސިލުން ބުނީ މިހިނގާ މެއި މަހުގެ 09 ވަނަ ދުވަހުން ފެށިގެން ވަކި ގޮތެއް އަންގަންދެން، އަންނަނިވި ފިޔަވަޅުތައް އައްޑޫ ސިޓީގައި އެޅުމަށް ނިންމާފައިވެއެވެ.\nމި ފިޔަވަޅުގެ ދަށުން އައްޑޫގެ ހުރިހާ އަވަށެއްގައި އެއްގަމު އުޅުނދުފަހަރު ދުއްވުމާއި މަގުމަތީގައި މީހުން އުޅުން މަނާވާނެއެވެ. އަދި އައްޑޫ ސިޓީގެ އަވަށްތަކަށް އަރައިފޭބުންވެސް ހުއްޓާލާނެއެވެ.\n10 މެއި 2020 | އާދީއްތަ 00:30\nމާލެ ލޮކްޑައުން ހަރުކަށި ކުރުމާއި ގުޅޭގޮތުން ދެކެވެނީ ދޮގު ވާހަކަތަކެއް: މަބްރޫކް\nމާލެ ލޮކްޑައުން ހަރުކަށި ކުރުމާއި ގުޅޭގޮތުން ދައުރުވަމުންދާ ވައިބަރ މެސެޖްތަކަކީ އެއްވެސް ހަޤީގަތެއް ނެތް ވާހަކަތަކެއް ކަމަށް ނެޝަނަލް އިމަޖެންސީ އޮޕަރޭޝަން ސެންޓަރ އިން ބުނެފިއެވެ.\nހޮނިހިރު ދުވަހުގެރޭ އެންއީއޯސީގެ ފަރާތުން ބޭއްވި ނޫސްވެރިންގެ ބައްދަލުވުމުގައި ތަރުޖަމާން މަބްރޫކް އަޒީޒް ވިދާޅުވީ މާލޭގެ ލޮކްޑައުން އިތުރަށް ހަރުކަށިކޮށް، ގެއިން ނުނިކުމެވޭގޮތް ހަދާ، ޑެލިވަރީ ހުއްޓާލާ އަދި ހުރިހާ ފިހާރައެއް ބަންދުކުރުމަށް ނިންމާފައިވާކަމަށް ލިޔެ މެސެޖެއް ދައުރުވަމުންދާ ކަމަށެވެ. އަދި މިއީ އެއްވެސް ހަޤީތަތެއް އޮތް ވާހަކައެއް ނޫން ކަމަށް މަބްރޫކް ވިދާޅުވި އެވެ.\n9 މެއި 2020 | ހޮނިހިރު 22:52\nޖުމްލަ 785 މީހަކު ކޮވިޑް-19 އަށް ޕޮޒިޓިވްވެއްޖެ\nރާއްޖެއިން ޖުމްލަ 785 މީހަކު ކޮވިޑް-19 އަށް ޕޮޒިޓިވްވެއްޖެ އެވެ.\nހޮނިހިރު ދުވަހުރޭ ދަރުބާރުގޭގައި ގާއިމްކޮށްފައިވާ ނޭޝަނަލް އިމަރޖެންސީ އޮޕަރޭޝަން ސެންޓަރުގައި ބޭއްވި ނޫސްވެރިންގެ ބައްދަލުވުމުގައި ވާހަކަދައްކަވަމުން ޓާސްކް ފޯހުގެ ތަރުޖަމާން މަބްރޫކް އަޒީޒް ވިދާޅުވީ، ލިބިފައިވާ އެންމެ ފަހުގެ މައުލޫމާތަށް ބަލާއިރު ކޮވިޑް-19 އަށް ޖުމްލަ ޕޮޒިޓިވްވެފައިވާ ކޭސްތަކުގެ އަދަދު 785ށް އަރާފައިވާކަމަށެވެ.\n9 މެއި 2020 | ހޮނިހިރު 22:36\nއިތުރު ނުވަ މީހަކު ބަލިން ފަސޭހަވެއްޖެ، ޖުމްލަ އަދަދު 29 އަށް\nރާއްޖެއިން ކޮވިޑް-19 ޖެހުނު މީހުންގެ ތެރެއިން އިތުރު9މީހަކު ބަލިން ފަސޭހަވެ، ބަލިން ރަނގަޅުވި މީހުންގެ އަދަދު 29 އަށް އަރައިފި އެވެ.\nއެހެން ނަމަވެސް މި މީހުންނާއި ބެހޭ އިތުރު ތަފްސީލެއް އެންއީއޯސީން ހާމައެއް ނުކުރެއެވެ.\nރާއްޖޭގައި ކޮވިޑް-19 ޖެހޭ މީހުންގެ ތެރެއިން ކްރިޓިކަލް ހާލަތަށްދާ މިހުންނަށް ފަރުވާދެމުން ގެންދިޔައީ ދަރުމަވަންތަ ހޮސްޕިޓަލުގައެވެ. އޭގެތެރޭގައި މިހާރު ފަސް މީހަކަށް ދަނީ ފަރުވާދެމުންނެވެ. އެ އެންމެންވެސް ވަނީ ޓްރީޓޮޕް ހޮސްޕިޓަލަށް ބަދަލުކޮށްފައެވެ.\n9 މެއި 2020 | ހޮނިހިރު 22:35\nހުޅުމާލެ މެޑިކަލް ފެސިލިޓީ ގެ ފޭސް އެކެއްގެ އެނދުތައް މިމަހުގެ 14 ގައި ނިންމާލެވޭނެ\nހުޅުމާލެ މެޑިކަލް ފެސިލިޓީގައި މަސައްކަތްތައް ކުރިޔަށްދާނީ ދެ ބަޔަކަށް ކަމަށް އައިޖީއެމްއެޗްގެ ސީއީއޯ އިބްރާހީމް ސަލީމް ވިދާޅުވި އެވެ. ފުރަތަމަ ކަމަކަށް ކޯލްޑް ސްޓޯރޭޖް ހުރި ބައިގައި ފުރަތަމަ ފޭސްގެ އެނދުތައް މިމަހުގެ 14 އަށް ނިންމާލެވޭނެ ކަމަށް ސަލީމް ވިދާޅުވި އެވެ. މިހާރު ކުރިޔަށްދަނީ އެތަނުގައި އެއްޗެހި އެސެމްބްލް ކުރުމުގެ މަސައްކަތް ކަމަށް ސަލީމް ވިދާޅުވި އެވެ. ހުރިހާ ކްލިނިކަލް ކޮމްޕޮނެންޓެއް އެތަނުގައި މެނޭޖްކުރަމުންދާނީ އައިޖީއެމްއެޗުން ކަމަށް ސަލީމް ވިދާޅުވި އެވެ. އެތަނުގައި އައިޖީއެމްއެޗްގެ ޓީމު މިހާރު އަންނަނީ ހަރަކާތްތެރިވަމުން ކަމަށާއި ސަރޖަށް އަރައިގެން ދާއިރު އިތުރު އެނދު ބޭނުންވާ ކަމަށްވާނަމަ އެތަނުގެ ކޯލްޑް ސްޓޯރޭޖް ގައި ހުރި އެނދުތައް ހުންނާނެކަމަށް ސަލީމް ވިދާޅުވި އެވެ. ދެން ހުރި ތިން ބުރި އިމާރާތުގެ މަސައްކަތް ކުރިޔަށް އޮތް ފަސް ދުވަހުގެ ތެރޭގައި ނިންމާލެވޭނެކަމަށް ސަލީމް ވިދާޅުވި އެވެ.\n9 މެއި 2020 | ހޮނިހިރު 15:41\nހުޅުމާލޭގައި 20 އެނދުގެ ފެސިލިޓީއެއް ވަނީ ލިބިފައި\nބަލި މީހުންނަށް ފަރުވާ ދިނުމަށް ފްރޮންޓްލައިންގައި މަސައްކަތް ކުރަމުންދާ މުވައްޒަފުން ހުޅުމާލޭގައި އެކޮމޮޑޭޓް ވުމަށް 20 އެނދުގެ ފެސިލިޓީއެއް ހަމަޖެހިފައިވާކަމަށް ޑރ ނަޒީމް ވިދާޅުވި އެވެ. ބަލި މީހުންނަށް ފަރުވާ ދިނުމަށްފަހު ގެޔަށް ދާން ބޭނުންނުވާ މުވައްޒަފުންނަށް އެކޮމޮޑޭޓް ވުމުގެ ފުރުސަތު ވަނީ ފަހިވެފައި ކަމަށް ޑރ ނަޒީމް ވިދާޅުވި އެވެ.\n9 މެއި 2020 | ހޮނިހިރު 15:31\nޓްރީޓޮޕްގެ ވަޒީފާއިން 25 މުވައްޒަފަކު ކަނޑާލެވުނީ އޮންނަ އުސޫލުގެ ތެރެއިން\nޓްރީޓޮޕްގެ ވަޒީފާއިން 25 މުވައްޒަފަކު ކަނޑާލެވުނީ އޮންނަ އުސޫލުގެ ތެރެއިން. އެއީ ލިބެމުންދިޔަ އާމްދަނީން 70 އިންސައްތަ ދަށްވުމާ ގުޅިގެން. އާންމު ހާލަތަށް ރުޖޫޢުވުމަށްފަހު އެންމެ ފުރަތަމަ ވަޒީފާ އަނބުރާ ދޭނީ އެމީހުންނަށް ކަމަށްވާނީ އަންގާފައި. މިހާރު 500 މުވައްޒަފުން ޓްރީޓޮޕްގައި ހަރަކާތްތެރިވަމުންދޭ.\n- ޑރ ޑޭވިޑް ފެއިންބަރގް، ސީއީއޯ، ޓްރީޓޮޕް ހޮސްޕިޓަލް -\n9 މެއި 2020 | ހޮނިހިރު 15:17\nއިތުރު 22 މީހަކު ރާއްޖެއިން ކޮވިޑް-19 އަށް ޕޮޒިޓިވްވެއްޖެ\n9 މެއި 2020 | ހޮނިހިރު 15:10\n1 ޑޮކްޓަރަކާއި ނަރުހަކު ވަނީ ޕޮޒިޓިވްވެފައި\nއައިޖީއެމްއެޗްގައި މަސައްކަތްކުރަމުންދާ އެއް ޑޮކްޓަރަކާއި ނަރުހަކު ކޮވިޑް-19 އަށް ޕޮޒިޓިވްވެފައިވާ ކަމަށް ޑރ ނަޒީމް ވިދާޅުވި އެވެ. ނަމަވެސް އެއީ އައިޖީއެމްއެޗްގެ މަސައްކަތްތުގެ ތެރެއިން ނޫންކަމަށް ޑރ ނަޒީމް ވިދާޅުވި އެވެ.\n9 މެއި 2020 | ހޮނިހިރު 15:08\nއައިޖީއެމްއެޗްގެ 16 ނަރުހުން ވަނީ އައިސޮލޭޓްކޮށްފައި\nއައިޖީއެމްއެޗްގައި މަސައްކަތްކުރަމުންދާ 16 ނަރުހުން އައިސޮލޭޓްކޮށްފައިވާ ކަމަށް ޑރ ނަޒީމް ވިދާޅުވި އެވެ. އެއީ ވޯރކް ފޯސްއަށް ލިބުނު ދެރައެއް ކަމަށް ޑރ ނަޒީމް ވިދާޅުވި އެވެ.\n9 މެއި 2020 | ހޮނިހިރު 15:07\nކޮވިޑް ހޮސްޕިޓަލަކަށް ޓްރީޓޮޕް ހޮސްޕިޓަލު ބަދަލުކުރުމަށް އެންޑީއެމް އާއެކު ސޮއިކޮށްފައިވަނީ 26 އޭޕްރީލްގައި\nކޮވިޑް ހޮސްޕިޓަލަކަށް ޓްރީޓޮޕް ހޮސްޕިޓަލު ބަދަލުކުރުމަށް އެންޑީއެމް އާއެކު ސޮއިކޮށްފައިވަނީ 26 އޭޕްރީލްގައި ކަމަށާއި ފުރަތަމަ ބަލި މީހާ މެއި6ވަނަ ދުވަހު ޓްރީޓޮޕް ހޮސްޕިޓަލްގައި ވަނީ އެޑްމިޓްކޮށްފައި. ޓްރީޓޮޕް ހޮސްޕިޓަލަކީ އަމިއްލަ ފަރާތްތަކުން ހިންގާ ހޮސްޕިޓަލަށްވާއިރު އެހޮސްޕިޓަލުގެ މެނޭޖުމެންޓުން ނިންމީ ސަރުކާރުން ކުރަމުންދާ މަސައްކަތަށް އެއްބާރުލުން ދިނުމަށް ހޮސްޕިޓަލް ކޮވިޑް ހޮސްޕިޓަލަކަށް ބަދަލުކުރުމަށް. މިކަން ހިނގާދިޔައީ ކުރިންވެސް ރޭވިގެން ދިޔަ ގޮތަށް.\n-އިބްރާހީމް ސަލީމް، ސީއީއޯ، އައިޖީއެމްއެޗް-\n9 މެއި 2020 | ހޮނިހިރު 14:53\nމިވަގުތު ޓްރީޓޮޕްގައި ކޮވިޑް-19 ޖެހިފައިވާ5މީހަކަށް އަންނަނީ ފަރުވާދެމުން\nމިވަގުތު ކޮވިޑް-19 ޖެހިފައިވާ5މީހަކަށް ޓްރީޓޮޕްގައި ފަރުވާދެމުންދާ ކަމަށް ޑރ ނަޒީމް ވިދާޅުވި އެވެ. ބަލި މީހެއް ގެނައުމަށްފަހު އޭނާ ޓެސްޓް ކުރުމަށްފަހު ޕޮޒިޓިވްވެއްޖެ ނަމަ ހޮސްޕިޓަލުން ފަރުވާ ދޭންޖެހޭނަމަ ޓްރާންސްފަރ ކުރާނީ ޓްރީޓޮޕަށް ކަމަށް ޑރ ނަޒީމް ވިދާޅުވި އެވެ. ހޮސްޕިޓަލުން ފަރުވާދޭން ޖެހޭކަމަށްވާނަމަ އައިޖީއެމްއެޗްގެ ޓީމަކަށް ގުޅާ ޓްރީޓޮޕަށް ގުޅާ ތައްޔާރުވުމަށް އަންގާނެ. އަދި އެއަށްފަހު ބަލި މީހާ ޓްރީޓޮޕަށް ބަދަލުކުރާނެކަމަށް ޑރ ނަޒީމް ވިދާޅުވި އެވެ. ފަރުވާގެ ބޮޑު ބައެއް ކުރިޔަށްދާނީ އައިޖީއެމްއެޗުން. ފުރަތަމަ 45 އެނދު ޓްރީޓޮޕްގައި ފަރުވާދޭނެ. އެންމެ ޕީކަށް ދާއިރު އައިޖީއެމްއެޗުން 75 ޑޮކްޓަރުން ދާނެ ޓްރީޓޮޕަށް މަސައްކަތްކުރުމަށް އަދި 300 އެއްހާ ނަރުހުން ވެސް ޓްރީޓޮޕަށް ދާނެކަމަށް ޑރ ނަޒީމް ވިދާޅުވި އެވެ.\n9 މެއި 2020 | ހޮނިހިރު 14:43\nމާދަމާއިން ފެށިގެން އެކްސްޕެޓް އޮންލައިން ސިސްޓަމުން ބައެއް ހިދުމަތްތައް ދޭން ފަށަނީ\n9 މެއި 2020 | ހޮނިހިރު 09:48\nރަށްރަށަށް މީހުން ފޮނުވުމުގައި އެހެން ވިސްނުމަކަށް ދަނީ\n9 މެއި 2020 | ހޮނިހިރު 09:47\nއެޗްޕީއޭއިން އަންގާފައިވާ ގޮތާއި ހިލާފަށް ބައެއް ކައުންސިލްތަކުން އަމަލުކުރޭ: ހޯމް މިނިސްޓަރ\nނިއު ޔޯކްގައި ކޮވިޑް-19ށް ޕޮޒިޓިވްވި ތުއްތު ކުއްޖަކަށް ''ކަވަސާކީ ޑިސީސް'' ޖެހި މަރުވެއްޖެ\n9 މެއި 2020 | ހޮނިހިރު 09:46\nއަނބުރާ ގައުމަށް ދާން ބޭނުންވާ އިންޑިއާގެ 4500 ރައްޔިތަކު އެބަތިބި\n9 މެއި 2020 | ހޮނިހިރު 09:45\nކޮވިޑް -19 އާ ގުޅިގެން ސަރުކާރުން ކުރަމުންދާ މަސައްކަތްތައް އިދިކޮޅުންވެސް ބަލައިގަނޭ: ހޯމް މިނިސްޓަރ\n9 މެއި 2020 | ހޮނިހިރު 09:44\nމިހާތަނަސް ފަސް ފުލުހަކު ކޮވިޑް-19 އަށް ޕޮޒިޓިވްވެފައިވޭ\n9 މެއި 2020 | ހޮނިހިރު 09:43\nބީއެމްއެލް ކާޑު މެދުވެރިކޮށް ޕެޓްރޯލް ޝެޑްތަކަށް ފައިސާ ދެއްކޭގޮތަށް ހަމަޖައްސައިފި\nShowing 276 to 300 of 3203 results\n12...910 11 12 13 14 15 ... 128 129


vnews - Saabithuve thibumah dhivehi fuluhunai sifainah shaikh ilyas govaalahvaifi\nފުލުހުންނާއި ސިފައިން ސާބިތުކަމާއިއެކު ތިއްބެވުމަށް ޝައިޚް އިލްޔާސް ގޮވާލައްވައިފި\n15 މާޗް 2018\nމަޝްހޫރު ދީނީ އިލްމުވެރިޔާ އައްޝައިހު އިލިޔާސް ހުސައިން\nފުލުހުންނާއި ސިފައިން ސާބިތުކަމާއިއެކު ތިއްބެވުމަށް މަޝްހޫރު ދީނީ އިލްމުވެރިޔާ އައްޝައިހު އިލިޔާސް ހުސައިން ގޮވާލައްވައިފި އެވެ.\nއަދާލަތު ޕާޓީން މިއަދު އާންމުކޮށްފައިވާ ޝައިޚް އިލްޔާސް ހުސައިންގެ ޚާއްސަ ވީޑިއޯ މެސެޖެއްގައި ވިދާޅުވީ ދިވެހި ސިފައިންނާއި ފުލުހުންނަކީ އެމަނިކުފާނު ވަރަށް އިހުތިރާމްކުރައްވާ ބައެއްކަމަށާ އެއީ ދިވެހި ޖުމްހޫރިއްޔާގެ ގާނޫނު އަސާސީއާއި ރައްޔިތުންގެ ހިމާޔަތުގައި މަސައްކަތްކުރަން އޮތް މުހިންމު ދެ މުއައްސަސާކަމަށެވެ.\nޝައިޚް ވިދާޅުވީ ސަރުކާރުގެ ފަރާތުން ފުލުހުންނާއި ސިފައިންނަށް ތަފާތު ގިނަ ޕްރެޝަރުތަކެއް ކުރިމަތިވަމުންދާކަމަށާ ފުލުހުންނާއި ސިފައިންނަށް ކެތްތެރިކަން ދެއްވުމަށާއި، ގާނޫން ނެގެހެއްޓުމުގެ ހިތްވަރު ދެއްވުން އެދި ދުއާކުރުމަށް ރައްޔިތުންނަށް އިލްތިމާސްކުރާކަމަށެވެ.\nއަދި ފުލުހުން ލައްވާ ގާނޫނާއި ޚިލާފު އަމަލުތައް ހިންގުވުމަށްފަހު އާޚިރުގައި އެބައިމީހުންނަށް މިސަރުކާރުން އަނިޔާދެމުންދާކަމަށާ އެކަމަށް ހުރިހާ ބޭފުޅުންވެސް ސަމާލުވެ، ގާނޫނީ އިމުގެ ތެރޭގައި ތިއްބެވުމަށް އިލްތިމާސްކުރައްވާކަމަށް ޝައިޚް އިލްޔާސް ވިދާޅުވިއެވެ.\n"ކިތަށް ބޭފުޅުންތޯ އެ ބޭފުޅުން ބޭނުންކޮށްފައި، އެއްކަލަ ޓިޝޫ ބޭނުންކޮށްފައި އެއްލާލާހެން އެއްލާލަނީ. ހަގީގަތުގައި ވަރަށް ބޮޑަށް ހިތަށް އަސަރުކުރޭ. ހަގީގަތުގައި މިއީ ވަރަށް ބޮޑު އަނިޔާއެއް. ރައްޔިތުން އެބަޖެހޭ މިކަމާއި ދެކޮޅަށް ނިކުންނަން. ހައްގުބަސް ބުނަން އެބަޖެހޭ." ޝައިޚް އިލްޔާސް ވިދާޅުވިއެވެ.\nޝައިޚް އިލްޔާސް ވިދާޅުވީ ފުލުހުންނާއި ސިފައިންނަށް ވަރަށް އިޚުތިރާމު ކުރާކަމަށާ އެދެ މުއައްސަސާގައި ތިއްބެވި ބޭފުޅުން ސާބިތުވެ ތިބުމަށާއި ކުރެއްވި ހުވަޔާއި ޚިލާފުވެވަޑައިނުގެންނެވުމަށް އިލްތިމާސްކުރައްވާކަމަށެވެ.\nއަދި ގާނޫން އަސާސީ ދަމަހައްޓާ، ރައްޔިތުންގެ ހިމާޔަތްކުރުމުގައި ކުރިއަށްދިއުމަށް އެދިވަޑައިގަންނަވާކަމަށާ އެއްވެސް ރައްޔިތަކަށް އަނިޔާނުދިނުމަށް އިލްތިމާސްކުރައްވާކަމަށެވެ.\nޝައިޚް އިލްޔާސް ވަނީ ފުލުހުންނާއި ސިފައިންގެ އާއިލާތަކަށް ކެތްތެރިކަން ދެއްވުން އެދި ދުއާކުރައްވާފައެވެ.


މިނިސްޓަރު ބަދަލު ކުރިޔަސް އިންޓަނެޓް އަގުހެވެއް ނުވާނެ: މައިނޯރިޓީ ލީޑަރު | Sangu News\n24 ފެބްރުއަރީ 2021 - 10:57\nޕްރޮގްރެސިވް ޕާޓީ އޮފް މޯލްޑިވްސް (ޕީޕީއެމް)ގެ ޕީޖީ ލީޑަރު އަދި އޭދަފުށީ ދާއިރާގެ މެމްބަރު އަހްމަދު ސަލީމް\nކޮމިއުނިކޭޝަން މިނިސްޓަރު މުހައްމަދު މަލީހް ޖަމާލް މަގާމުން ވަކި ކުރުމަކުން އިންޓަނެޓްގެ އަގު ހެޔޮނުވާނެ ކަމަށް އިދިކޮޅު ޕީޕީއެމްގެ ޕީޖީ ގްރޫޕް ލީޑަރު އަދި އޭދަފުށީ ދާއިރާގެ މެންބަރު އަހްމަދު ސަލީމް ވިދާޅުވެއްޖެއެވެ.\nރިޔާސީ ބަޔާނަށް ޖަވާބު ދެއްވަމުން މައިނޯރިޓީ ލީޑަރު، އޭދަފުށި ދާއިރާގެ މެމްބަރު އަހުމަދު ސަލީމް ވިދާޅުވީ، ތަރައްޤީގެ މަގުގާ އިތުރު ކުރިއެރުންތައް ރާއްޖެއަށް ހޯދޭނީ އަދި ޒަމާނީ އައު ޓެކްނޮލޮޖީއާ އީޖާދީ ގޮތްތަކުގެ ބޭނުން ހިފޭނީ އިންޓަނެޓްގެ ޚިދުމަތުގެ އަގު ހެޔޮވެގެން ކަމަށެވެ.\n"އިންޓަރނެޓްގެ ޚިދުމަތުގެ އަގުހެޔޮ ކުރުމުގެ ސިޔާސަތު މިއަދާހަމައަށް އައިރުވެސް ތަންފީޒު ކުރެވިފައިނުވުމަކީ ކަންބޮޑުވާ ކަމެއް. މިހެންވުމުގެ ސަބަބުން ރައްޔިތުން ވަނީ މާޔޫސްވެފާ. މިނިސްޓަރ ބަދަލު ކުރުމަކުން އިންޓަނެޓް އަގު ހެވެއް ނުވާނެ. އެކަން ކުރެވޭނީ ކަންކަން ކުރަން ދަންނަ ސަރުކާރެއް ޤާއިމު ކުރެވުނު ދުވަހަކުން." ސަލީމް ވިދާޅުވިއެވެ.\nކޯވިޑާ ގުޅިގެން ރާއްޖޭގެ މަތީ ތަޢުލީމުދޭ މަރުކަޒުތަކާ ސްކޫލް މަދަރުސާތަކުގެ ކިޔެވުން، އޮންލައިންކޮށް ކުރިއަށް ގެންދިއުމުގާ އިންޓަރނެޓް އަގުބޮޑުވުމާ ޚިދުމަތް ލަސްވުމަކީ ދިމާވި ބޮޑު ގޮންޖެހުމެއް ކަމަށް ސަލީމް ވިދާޅުވިއެވެ.\nޢެހެންވެގެންދޯ ޔާމީން ވެރިކަމުގައި ހުރި އިރު ޢިންޓަނެޓްގެ ޢަގުހެޔޮ ނުވީ؟


France aai Germany adhi Italy ah muhihmu molheh | Mihaaru\nއެންޑޯރާ ކޮޅަށް އެމްބާޕޭ ލަނޑު ޖަހަނީ.-- ފޮޓޯ: އޭއެފްޕީ\n12 ޖޫން 2019 - 08:51 1 comment\nތުރުކީ އަތުން ބަލިވުމުން ރޭގެ މެޗުން ފްރާންސް ވަނީ އެންޑޯރާގެ މައްޗަށް 4-0 އިން ކުރިހޯދައި އަލުން ފޯމަކަށް އެޅިފަ އެވެ. އަމިއްލަ ދަނޑުގައި އެސްޓޯނިއާ އަތުން ޖަރުމަން ވަނީ 8-0 އިން މޮޅުވެފަ އެވެ. އަދި ވަރުގަދަ ބޮސްނިއާއާ ދެކޮޅަށް ކުޅުނު މެޗުން އިޓަލީ މޮޅުވީ 2-1 އިންނެވެ.\nރަށުން ބޭރުގައި އެންޑޯރާއާ ދެކޮޅަށް ކުޅުނު މެޗުގައި ފްރާންސަށް ލީޑުނަގައިދިނީ ކިލިއަން އެމްބާޕޭ އެވެ. އެ ޓީމުގެ އަނެއް ގޯލުތައް ކާމިޔާބުކޮށްދިނީ ވިސާމް ބެން ޔެޑާ، ފްލޯރިއަން ތޯވާން އަދި ކާޓް ޒޫމާ އެވެ. މީގެ އިތުރުން ވެސް ލަނޑު ޖަހާނެ ރަނގަޅު ފުރުސަތުތަކެއް ފްރާންސަށް ލިބިގެންދިޔަ އެވެ.\nމި ގްރޫޕްގައި ރޭ ތުރުކީ ކުޅުނު މެޗުން އައިސްލެންޑް އަތުން 2-1 އިން ބަލިވެފައިވާއިރު، ފްރާންސް ވަނީ އަލުން އެއް ވަނަ އަށް އަރައިފަ އެވެ. އެއް ވަނައިގައި އޮތް ފްރާންސާއި ދެ ވަނައިގައި އޮތް ތުރުކީ އަދި ތިން ވަނައިގައި އޮތް އައިސްލެންޑަށް ވެސް ވަނީ ހަތަރު މެޗުން ނުވަ ޕޮއިންޓް ލިބިފަ އެވެ. ކޮންމެ ގްރޫޕަކުން ވެސް ޔޫރޯ އަށް ކޮލިފައިވާނީ އެއް ވަނަ އަދި ދެ ވަނަ އެވެ.\nކޮލިފައިންގައި މިހާތަނަށް ސައްތަ އިން ސައްތަ ރެކޯޑެއް ދަމަހައްޓަމުން އަންނަ އިޓަލީއާ ދެކޮޅަށް ފުރަތަމަ ގޯލު ޖެހީ ބޮސްނިއާ އިންނެވެ. މި ގޯލު ކާމިޔާބުކުރީ އިޓަލީގެ ރޯމާ އަށް ކުޅެމުން އަންނަ ފޯވާޑް އެޑިން ޒެކޯ އެވެ. ދެ ވަނަ ހާފްގައި އިޓަލީ ކޮޅަށް ނަތީޖާ އަނބުރާލި ގޯލުތައް ކާމިޔާބުކުރީ ލޮރެންޒޯ އިންސީނިއޭ އާއި މާކޯ ވެރާޓީ އެވެ.\nއެސްޓޯނިއާ ކީޕަރު ލެމެންޓް ކައިރިން ޖަރުމަނުގެ ސާނޭ ގޯލަށް ބޯޅަ ފޮނުވާލަނީ. -- ފޮޓޯ: އޭއެފްޕީ\nއިޓަލީން ކޮލިފައިންގައި މިހާތަނަށް ކުޅުނު ހަތަރު މެޗުން މޮޅުވެ، ގްރޫޕް ޖޭގެ އެއް ވަނައިގައި އޮތީ 12 ޕޮއިންޓް ހަމަކޮށްގެންނެވެ. އެ މެޗުތަކުން 13 ގޯލު ޖެހިއިރު ބައިކޮޅަށް ވަނީ އެންމެ ގޯލެކެވެ. އިޓަލީގެ ކޯޗު ރޮބާޓޯ މަންޗިނީ ބުނީ ކުޅުންތެރިންގެ ފަރާތުން ފެންނަ ހިތްވަރަކީ މެޗުތަކުން މޮޅުވުމަށް ލިބޭ އެންމެ ބޮޑު ފަސޭހަ ކަމަށެވެ.\n"މި ޓީމުގެ ނަތީޖާތައް މިހާރު މި ހުރި ހިސާބަށް ގެންދަން އުނދަގޫވާނެ ކަމަށް އަހަރެން ހީކުރީ. އެކަމަކު އެކަން ފަސޭހަކޮށްދިނީ ކުޅުންތެރިން. އަދިވެސް ރަނގަޅުކުރެވޭނެ،" ކުރިން އިންޓަ އާއި މެންޗެސްޓާ ސިޓީ އަށް ކޯޗުކޮށްދިން މަންޗިނީ ބުންޏެވެ.\nޒުވާން ގިނަ ކުޅުންތެރިންނާ އެކު ފަހަކަށް އައިސް ކުޅެމުން އަންނަ ޖަރުމަނަށް ރޭ އެސްޓޯނިއާއާ ދެކޮޅަށް ކުޅުނު މެޗުގައި މާކޯ ރެއުސް އާއި ސާޖް ގްނަބްރީ ކޮންމެ ކުޅުންތެރިޔަކު ދެ ލަނޑު ޖެހިއިރު އެހެން ލަނޑުތައް ޖެހީ ލެއޯން ގޮރެޓްޒްކާ، އިލްކާއި ގުންޑޮގާން، ޓިމޯ ވާނާ އަދި ލެރޯއި ސާނޭ އެވެ.\nކޮލިފައިން ގްރޫޕް ސީގެ އެއް ވަނައިގައި އޮތީ ރޭ ބެލަރޫސް އަތުން 1-0 އިން މޮޅުވި ނޮދަން އަޔަލެންޑެވެ. އެ ޓީމަށް ހަތަރު މެޗުން 12 ޕޮއިންޓް ލިބިފައިވާއިރު، ދެ ވަަނައިގައި އޮތް ޖަރުމަނަށް ތިން މެޗުން ލިބިފައިވަނީ ނުވަ ޕޮއިންޓެވެ.\nއިތުރު ލިޔުންތައް ފްރާންސް ނެޝަނަލް ޓީމް ޔޫރޯ ކޮލިފައިން އިޓަލީގެ ގައުމީ ޓީމް


Rapid response team, gon jehunthakaa eku kuraa masahkathah saabas...\nރެޕިޑް ރެސްޕޯންސް ޓީމު، ގޮންޖެހުންތަކާއެކު ކުރާ މަސައްކަތަށް ސާބަސް ހައްގު\nއާރުއާރުޓީން 10،000 ސާމްޕަލް ނަގާފައިވޭ\nތޮއްޖެހިގެން މީހުން އުޅޭ 41 ތާކުން ސާމްޕަލް ނަގާފައިވޭ\nމާލެ ލޮޮކްޑައުންގައި އޮތް ނަމަވެސް ޓްރެފިކްގައި ޖެހުމުގެ އުނދަގޫ ވެސް އާރްއާރްޓީ އަށް ކުރިމަތިވޭ\nކ. މާލެ | 19 މެއި 2020 | އަންގާރަ 08:43 | 6,060\nމާލޭގައި ސާމްޕަލް ނެގުމަށް އާރުއާރުޓީމުން ހަރަކާތްތެރިވަނީ - ހެލްތު ޕްރޮޓެކްޝަން އެޖެންސީ\nކޮވިޑް-19 އާ ގުޅިގެން މިހާރު ކުރިޔަށްދާ ކޮންޓެކްޓް ޓްރޭސިންގ މަސައްކަތްތައް ކުރުމާއި ސާމްޕަލް ނެގުމާއި، އެކްޓިވް ސަރވައިލަންސާއި، ބަލި ފެތުރިދާނެ ހެން ހީވާ ތަންތަނުގައި ކުރިޔަށް ގެންދާ ކޮމިޔުނިޓީ އެސެސްމަންޓް ތަކުގައި ހަރަކާތްތެރި ވަމުންދަނީ ރެޕިޑް ރެސްޕޮންސް ޓީމް( އާރުއާރުޓީ) އެވެ. އެޓީމުގެ ފަރާތުން ގޮންޖެހުންތަކާއެކު ކުރިޔަށް ގެންދާ ބުރަ އަދި ނުރައްކާތެރި މިކަންތައްތަކުގެ މައުލޫމާތު އެ ޓީމުގެ ފަރާތުން މިވަނީ ނޫސްވެރިންގެ ބައްދަލުވުމުގައި ހާމަކޮށްފަ އެވެ.\nއާދިއްތަ ދުވަހުގެ ރޭ ކުރިޔަށް ގެންދިޔަ ނޫސްވެރިންގެ ބައްދަލުވުމުގައި އެޓީމުގެ ފަރާތުން ވާހަކަ ދައްކަވަމުން އަބްދުލް ހަމީދު ވިދާޅުވީ އާރުއާރުޓީ އަކީ 24 ގަޑިއިރު ހުއްޓުމެއްނެތި މަސައްކަތް ކުރަމުންދާ ޓީމެއް ކަމަށެވެ. އާރުއާރުޓީ ގެ ފަރާތުން މީހުންގެ ސާމްޕަލް ނެގުމުގެ މަސައްކަތް ކުރަމުންދާއިރު އެޓީމުގެ ފަރާތުން ސައިކޯ ސޯޝަލް ސަޕޯޓް ދޭންޖެހޭ މީހުންނަށް އެ ކަމުގެ އެހީތެރިކަންވެސް ދެމުން އަންނަ ކަމަށެވެ. އަދި ދާ ތަންތަން ޑިސްއިންފެކްޓް ކުރުމުގެ މަސައްކަތްވެސް ކުރަނީ ހަމަ މިޓީމެވެ.\nއާރުއާރުޓީ އެއް ފުރިހަމަވަނީ މިއެންމެން ހަމަވުމުންނެވެ. މީގެއިތުރުން ބަލި މީހުން ތަންތަނަށް ޓްރާންސްފަރ ކުރުމާއި ކޮވިޑް-19 އަށް ޕޮޒިޓިވްވާ ބަލި މީހުން އަދި އައިސޮލޭޝަނަށް ގެންދަންޖެހޭ މީހުންގެ ކަންކަންވެސް ކުރަނީ މި މީހުންނެވެ. އެހެންކަމުން މާލެ ސަރަހައްދުގައި ޕީޕީއީ ލައިގެން މިޓީމު މަގުތަކުގައި ހަރަކާތްތެރިވާ މަންޒަރު ގިނައިން ފެނެއެވެ.\nނޫސްވެރިންގެ ބައްދަލުވުމުގައި އަބްދުލް ހަމީދު ވަނީ މިޓީމުން މިހާތަނަށް ކޮށްފައިވާ މަސައްކަތްތަކުގެ އަދަދުތައް ހާމަކުރައްވާފަ އެވެ.\nމިހާތަނަށް އައިއިރު 10،000 ސާމްޕަލް ނެގިފައިވޭ. ޕެންޑިންގ ގައި ސާމްޕަލް 400 ވަރު އުޅޭނީ. 72 ގަޑީރުގެ ބެކްލޮކެއް އެއީ. އެއަށްވުރެ ކުޑަކުރެވޭތޯ އަބަދުވެސް ބަލަން. ޕޮޒިޓިވް ޕޭޝަންޓުގެ މޫވްމަންޓަށް ބަލާއިރު 400 ގާތްކުރާ ޕޮޒިޓިވްވާ ޕޭޝަންޓު މޫވްކުރެވުނު. 800 ޕޭޝަންޓުން މޫވްކުރުން.\n~ އަބްދުލް ހަމީދު\nއަބްދުލް ހަމީދު ވިދާޅުވީ ބެކްލޮކްގައި ހުންނަ ސާމްޕަލްތައް ނެގުން އަވަސްކުރުމުގެ ގޮތުން މިހާރު ހަނި ގޯޅި ތަކުގައި ހުންނަ ގެތަކަށް ދިޔުމުގައި ބަގީގައި މަސައްކަތްކުރަން ފަށާފައިވާ ކަމަށެވެ. އޭރުން އަވަހަށް ތަންތަނަށް ދިޔުމަށް މަގުފަހިވެގެންދާނެ ކަމަށާއި ނަމަވެސް މި ދުވަސްވަރަކީ މާލެއަށް ބޯކޮށް ވާރޭ ވެހޭ ދުވަސްވަރަކަށް ވުމުން އަދި ބަގީގެ ބޭނުން ނުކުރާ ކަމަށް އަބްދުލް ހަމީދު ވިދާޅުވި އެވެ.\nމީގެއިތުރުން މި ޓީމަކީ ސާމްޕަލް ނެގުމަށްޓަކައި ކިތަންމެ މަތީ ފްލޯ އަކަށް އަރަންޖެހުނަސް އެކަން ކުރަމުންދާ ޓީމެކެވެ. އެހެންކަމުން އެކަމަށް ދާ ވަގުތު ސަލާމަތްކުރުމުގެ ގޮތުން މިހާރު ކޮންމެ ގެއެއްގެވެސް ގްރައުންޑް ފްލޯރ އަށް ސާމްޕަލް ނެގުމަށް އައުމަށް އެދޭ ކަމަށް އަބްދުލް ހަމީދު ވިދާޅުވި އެވެ. މިކަމަށް އާންމުންގެ ފަރާތުން އެއްބާރުލުން ލިބެމުންދާކަންވެސް އަބްދުލް ހަމީދު ފާހަގަކުރެއްވި އެވެ.\nއަނެއްކޮޅުން މިޓީމުން ކުރިޔަށް ގެންދާ ކޮމިޔުނިޓީ ސަރވޭ އަކީ ވަކިން ޚާއްސަކޮށް ބަންގްލަދޭޝް މީހުންނަށް އަމާޒުކޮށްގެން ކުރިޔަށް ގެންދާ ސަރވޭ އެކެވެ. އެއްތަނެއްގައި ތޮއްޖެހިގެން ދިރިއުޅެމުންދާ މީހުންނަށް ޚާއްސަކޮށްގެން ކުރިޔަށް ގެންދާ މިސަރވޭގައި އެތާ އުޅޭ މީހުންގެ އަދަދާއި ބަލީގެ އަލާމަތްތައް ހުރި މީހުން ދެނެގަތުމަށް މިޓީމުން މަސައްކަތް ކުރާނެ އެވެ. އަދި އަލާމާތްތައް ފެންނަ މީހުންގެ ސާމްޕަލް ނަގާއިރު މިހާތަނަށް އައިއިރު މިފަދަ 41 ތާކުން ސާމްޕަލް ނަގާފައި ކަމަށް އަބްދުލް ހަމީދު ވިދާޅުވި އެވެ.\nމީގެއިތުރުން އާރުއާރުޓީން މިފަހަކަށް އައިސް އަންނަނީ 'ޓާގެޓެޑް' ސާމްޕަލްތަކެއް ނަގަމުންނެވެ.\nއެކްޓިވް ސަރވިއަލަންސްގެ ގޮތުގައި ހިމެނޭ ފުޑް ޑެލިވަރީ ކުރާ މީހުން، ސަޕްލައި ޗެއިން ގައި މަސައްކަތްކުރާ މީހުން ، ޓެކްސީ ދުއްވާ މީހުން ބޯޓުތައް ނުވަތަ ދޯނި ފަހަރުގައި މަސައްކަތްކުރާ މީހުން ކަންމަތީ ފިހާރަތައް އަދި ސުޕަމާކެޓް އަދި ކިޔުގައި ތިބޭ މީހުން، އުމުރުން ދުވަސްވީ މީހުން އަދި އާންމުން ގެ ސާމްޕަލް ނަގަމުން އަންނަނީ. އެކި ދުވަސް ދުވަހު އެކި ފަރާތްތަކަށް ޚާއްސަ ވެގެން ޓެސްޓިން މަސައްކަތްކުރަނީ. ޓެސްޓް ކުރުމުގައި ކަންބޮޑުވުން ހުރޭ ޓެސްޓް ކުރަން ދާން ބުނެފައި ލަސްތަކެއް ހުންނާތީ\nއަބްދުލް ހަމީދު ވިދާޅުވީ ކަމަކީ ބުރަ ކަމަކަށްވެފައި ރައްކާތެރިކަމުގެ ގޮތުން އަޅަންޖެހޭ ފިޔަވަޅުތައް އަޅަންޖެހޭތީ އެކަމަށް ވަގުތުތަކެއް ނަގާ ކަމަށެވެ. އެގޮތުން ސާމްޕަލް ކޮންމެ ގެއަކުން ނެގުމަށް ފަހު އެހެން ތާކުން ސާމްޕަލް ނެގުމަށް ޓީމު ދާނީ ޕީޕީއީ ބަދަލު ކުރުމަށް ފަހު ކަމަށް އަބްދުލް ހަމީދު ވިދާޅުވި އެވެ. އަދި މިގޮތަށް ޕީޕީއީ ބަދަލުކޮށްގެންވެސް އެއް ޓީމަކަށް މަސައްކަތް ކުރެވޭނީ ވަކި މިންވަރަކަށް ކަމަށް އަބްދުލް ހަމީދު ވިދާޅުވި އެވެ.\nއެ ޓީމު އެގްޒޯސްޓްވާނެ ނުވަތަ އެ ޓީމުގެ ލިމިޓް ހަމަވާނެ ވަކި އަދަދަކަށް ސާމްޕަލް ނެގުނީމާ. އެ މީހުން އަނެއްކާ ޖެހޭނީ އަނބުރާ އަޅުގަނޑުމެންގެ ލެންގުއޭޖުން ނަމަ ޑޯފް ކުރަން،\nމާލޭގައި ރޭންޑަމް ސާމްޕަލް ނެގުމުގެ މަސައްކަތްކުރަނީ\nއަބްދުލް ހަމީދު ވިދާޅުވި ގޮތުގައި އާރްއާރްޓީމު ތަކުގައި މަސައްކަތްކުރާ މީހުންނަކީ ނުރައްކަލަށް ހުށަހެޅިފައިވާކަން އެނގި ތިބެ ވަރަށް ހިތްވަރާ އެކު ހަރަކާތްތެރިވާ ބައެކެވެ. އެހެންކަމުން މިމީހުން ލިބުމުގައި ވެސް ދަތިކަން އެބަހުރި ކަމަށް އަބްދުލް ހަމީދު ވިދާޅުވި އެވެ.\nމީގެއިތުރުން ކޮވިޑް-19 އަށް ޕޮޒިޓިވްވާ މީހުން އެއްތަނުން އަނެއް ތަނަށް ބަދަލުކުރާ އިރު އަދި ސާމްޕަލް ނަގާއިރު އެ މީހުންގެ ޒާތީ މަައުލޫމާތު ރައްކާތެރި ކުރުމަކީ ވެސް ބައެއް ފަރާތްތަކުގެ އަމަލުތައް ހުންނަ ގޮތުން ގޮންޖެހުމެއް ކަމަށް އަބްދުލް ހަމީދު ވިދާޅުވި އެވެ. އެގޮތުން ބަލިމީހާގެ ފޮޓޯ ނެގުމާއި ވީޑިއޯ ކުރުން ފަދަ ކަންތައްތައް ކުރަން ބައެއް މީހުން މަސައްކަތް ކުރާ ކަމަށް ހަމީދު ވިދާޅުވި އެވެ.\nއަދި ކަންތައްތައް ހުއްޓުވުމަށް މަސައްކަތްކުރުމުން އާރްއާރްޓީމަށް ފުރައްސާރަ ކުރިމަތިވާ ކަމަށާއި އެކަން ހިތާމަޔާއެކު ފާހަގަކުރާ ކަމަށް އަބްދުލް ހަމީދު ވިދާޅުވި އެވެ.\nމިޓީމަށް ދެން ކުރިމަތިވާ އަނެއް ގޮންޖެހުމަކީ މާލޭގައި ގެތައް ހުންނަ ގޮތުން، އެ ގެތަކަށް ވަދެ ސާމްޕަލް ނަގަން ޖެހޭ މީހުންނާ ހިސާބަށް ވާސިލު ވުމުގައި ކުރިމަތިވާ އުނދަަގޫތަކެވެ. ހަމީދު ވިދާޅުވި ގޮތުގައި މާލެ ލޮޮކްޑައުންގައި އޮތް ނަމަވެސް ޓްރެފިކްގައި ޖެހުމުގެ އުނދަގޫ ވެސް އާރްއާރްޓީ އަށް ކުރިމަތިވެ އެވެ.\nރާއްޖޭގެ މޫސުން މިހާރު ގޯސްވެފައި ވުމަކީ ވެސް އެ ޓީމުގެ ހަރަކާތްތެރިވާން ކުރިމަތިވެފައިވާ ދައްޗެެކެވެ. އެއީ ޕީޕީއީ ލައިގެން އުޅެނިކޮށް ތެމުމަކީ ނުރައްކާތެރި ކަމަކަށް ވާތީ އެވެ.\nވިއްސާރަ ދުވަސްވަރަށް ވީމާ މަސައްކަތް ވަރަށް ބޮޑަށް މަޑުޖެހިފައި މި އޮތީ. އެއީ އާރްއާރްޓީގެ ޕީޕީއީ ނުވަތަ އެ ރައްކާތެރި ކަމަށް ބޭނުންކުރާ ވަސީލަތްތައް ރައްކާތެރި ގޮތުގައި ބާލައި ރައްކާތެރި ގޮތުގައި ނައްތައިލުމަށް ބޭނުންވާ މާހައުލެއް މިއަދު ނެތް\nއެހެންނަމަވެސް މިގޮންޖެހުން ތަކާއެކުވެސް އާއްމުންގެ އެއްބާރުލުން ވެސް ވަރަށް ބޮޑަށް ލިބެމުން އަންނަ ކަމަށް އަބްދުލް ހަމީދު ވިދާޅުވި އެވެ. އެއީ ރޭގަނޑުގެ ކިތަންމެ ދަން ގަޑިއެއް ކަމުގައި ވިޔަސް ގުޅާލުމުން އާންމުންގެ ފަރާތުން އެއްބާރުލުން ދޭކަން ހަމީދު ފާހަގަ ކުރެއްވި އެވެ. އަދި ކޮންމެ ބަޔަކުވެސް އެދޭ ގަޑިއެއްގައި ސާމްޕަލް ނަގަންދާން ބޭނުން ކަމަށާއި ނަމަވެސް އެގޮތަށް އެކަން ނުވަނީ ދިމާވާ ދަތިތަކުގެ ސަބަބުން ކަމަށް ހަމީދު ވިދާޅުވި އެވެ.


vnews - Mi feshey season gai Dhagan'dey TC in nufennaane!\nމިފެށޭ ސީޒަނުގައި ދަގަނޑޭ ޓީސީން ނުފެންނާނެ!\nއަލީ އަޝްފާގު (ދަގަނޑޭ) ---\nމި ފެށޭ ސީޒަނުގައި ޓީސީ ސްޕޯޓްސް ކްލަބުން އަލީ އަޝްފާގު (ދަގަނޑޭ) ނުފެންނާނެކަން އެ ކްލަބުން ކަށަވަރުކޮށްދީފިއެވެ.\nޓީސީގެ ބާނީ އަހުމަދު ނަޝީދު (ޑޭވް) ފޭސްބުކްގައި ކުރި ޕޯސްޓެއްގައި ބުނެފައިވަނީ މި ފެށޭ ސީޒަނުގައި ދަގަނޑޭ ޓީސީގެ ޖާޒީގައި ނުފެންނާނެ ކަމަށެވެ. އަދި މިދިޔަ އަހަރުގެ ދިވެހި ޕްރިމިއާ ލީގުގެ ޗެމްޕިއަންކަން ޓީސީއަށް ލިބުނީ ދަގަނޑޭގެ ބުރަ މަސައްކަތުން ކަމަށާއި، އެކަމަށް ޝުކުރުއަދާކުރާ ކަމަށްވެސް ބުންޏެވެ.\nމިދިޔަ އަހަރު ދަގަނޑޭ ޓީސީއަށް ސޮއިކުރީ ޖޫން މަހުގެ ތެރޭގައި ކުރީގެ ކްލަބު ނިއުރޭޑިއަންޓް ސްޕޯޓްސް ކްލަބާއެކު ހަދާފައިވާ އެއްބަސްވުން އެފްއޭއެމުން ބާތިލުކުރުމުންނެވެ.\nމިދިޔަ ސީޒަނުގައި ޓީސީގައިވެސް މޮޅު ކުޅުމެއް ދެއްކި ދަގަނޑޭ ވަނީ މޯލްޑިވްސް ފުޓްބޯލް އެވޯޑްސްގެ އަހަރުގެ މޮޅު ކުޅުންތެރިޔާގެ މަގާމާއި އެންމެ ގިނަ ލަނޑު ޖެހި ކުޅުންތެރިއަކަށް ދޭ ރަންބޫޓުވެސް ހޯދާފައެވެ.\nދަގަނޑޭ ރަންބޫޓު ހޯދީ މިދިޔަ ސީޒަނުގައި 42 ގޯލް ޖަހައިގެންނެވެ. އަދި އަހަރުގެ މޮޅު ކުޅުންތެރިޔާގެ މަގާމު އޭނާ ހޯދީ ކްލަބު އީގަލްސް ގެ އަހުމަދު ރިޒުވާން (ރިޒޭ) އާއި އިބްރާހީމް މަހުދީ (ފޭދޫ އިއްބެ) އާއި ވާދަކޮށްގެންނެވެ.\nޖޫން މަހު ފަށާ ފުޓްބޯޅަ ސީޒަނަށް ތައްޔާރުވަމުން އަންނަ ޓީސީގެ ޖާޒީގައި ދަގަނޑޭ ނުފެންނާނެ ކަމަށް އެ ކްލަބުން ބުނިއިރު، އެޓީމުގެ ކާމިޔާަބު ކޯޗު މުހައްމަދު ނިޒާމް (ނިޒާމްބެ) ވެސް ވަނީ އެ ކްލަބު ދޫކޮށްލާފައެވެ.


ތިމާވެށީގެ ދުވަސް ގޮއިދޫ އާއި ތުޅާދޫގައި ފާހަގަކުރާ ގޮތަށް ހަމަޖައްސައިފި\nމިއަހަރުގެ ތިމާވެށީގެ ދުވަސް ފާހަގަކުރުމަށް ތުޅާދޫގައި ކުރިއަށްގެންދާނެ ހަރަކާތްތަކާބެހޭގޮތުން ކައުންސިލާއެކު ބޭއްވި ބައްދަލުވުމުގެ ތެރެއިން– ފޮޓޯ ބީއާރު އޮފީސް\nމިއަހަރުގެ ދުނިޔޭގެ ތިމާވެށީގެ ދުވަސް އަތޮޅު ފެންވަރުގައި ގޮއިދޫގަ އާއި ތުޅާދޫގައިި ފާހަގަކުރާ ގޮތަށް ހަމަޖައްސައިފި އެވެ.\nބަޔޮސްފިއާ ރިޒާވް އޮފީހުން ބުނިގޮތުގައި މިއަހަރުގެ ތިމާވެށީގެ ދުވަސް އަތޮޅު ފެންވަރުގައި ފާހަގަކުރުމަށް އެ ދެ ރަށުގެ ކައުންސިލާއި އަދި އަތޮޅު ކައުންސިލާއި ގުޅިގެން ތަފާތު ޕްރޮގްރާމްތައް ރޭވިފައިވެ އެވެ.\nބަޔޮސްފިއާ ރިޒާވް އޮފީހުގެ ކޮންޒަވޭޝަން އޮފިޝަރު އަހްމަދު ޝާން ވިދާޅުވީ މިއަހަރުގެ ތިމާވެށީގެ ދުވަސް އަތޮޅު ފެންވަރުގައި ފާޙަގަ ކުރުމުގެ ގޮތުން ގޮއިދޫގަ އާއި ތުޅާދޫގައި ދުވަހާ ގުޅޭ ޚާއްސަ ހަފްލާއެއް ބޭއްވުމަށް ހަމަޖެހިފައިވާ ކަމަށެވެ.\nގޮއިދޫ ކޯރު ސަރަހައްދު، ތިމާވެށީގެ ދުވަސް ފާހަގަ ކުރުމަށް އެ ސަރަހައްދު ސާފުކުރުމުގެ ޕްރޮގްރާމެއް ހިންގުމަށް ވަނީ ހަމަޖެހިފައި\nމީގެ އިތުރުން ހިމާޔަތް ކޮށްފައިވާ ގޮއިދޫ ކޯރު ސަރައްދު ސާފުކުރުމުގެ ޕްރޮގްރާމަކާއި ތުޅާދޫ ހިއްކި ބިން ފެހި ކުރުމަށް ގަސް އިންދުމުގެ ޕްރޮގްރާމެއްވެސް ހިންގުމަށް ހަމަޖެހިފައިވާ ކަމަށް ޝާން ވިދާޅުވި އެވެ.\nދުނިޔޭގެ ތިމާވެށީގެ ދުވަހުގެ ގޮތުގައި ފާހަގަކުރަނީ ކޮންމެ އަހަރެއްގެ ވެސް ޖޫން މަހުގެ ފަސް ވަނަ ދުވަހެވެ.\nމޭ 28, 2015 at 11:07 am\nކޮއްކޯ މީކައުނސިލުން ކުރަަކަމެއް ނޫޫން ބަޔަސްފިޔާ މީހުން ކުރާާކަމެއް ރަގަޅައް ކަންކަން އޮޅުން ފިލުވައިގެން ވާހަކަދައްކާ>>>>>>>>>>>>>>>>……….\nމޭ 28, 2015 at 8:42 am\nކީއްވެ މިހާރު ބައްދަލުވުންތަކުން ކައުންސިލަރ މީޑިއާ އިއްބެ ނުފެންނަނީ އަނެއްކާ ކައުންސިލުން ނިންމާ ނިންމުންތަކާ ހިއްހަމަ ނުޖެހިގެންތަ؟؟؟؟؟؟؟ ކޮބާ މައްސަލައަކީ……އޭދަފުށީ ދާއިރާގެ އަނެއް މެމްބަރ މަބްރޫކްވެސް ނުފެނޭ؟؟؟؟؟؟ހީވަނީ ކައުންސިލް ތެރޭގަ މައްސަލަ އުޅެނީހެން…….\nމޭ 27, 2015 at 10:35 am\nއަތޮޅުގެ އެހެން ރަށްތައް ބާކީ ކޮށްލާފަ މި ދެ ރަށުގަ ބާވަން ނިންމީ ކޮންގޮތަކުން ކޮބާ؟ ގޮއިދޫ / ތުޅާދޫ އަބަދުވެސް ކޮންމެ ކަމެއްގައި އިސްކަން ދޭ ކަމަށް ފެނޭ …….. މެޖޯރިޓީ ބޮޑު ދާއިރާގެ2ރަށް ، މިއީ އަތޮޅު ކައުންސިލުން ކުރިއަސް ކަޑަ ކަމެއް ބަޔޯސްފިޔަރ ކުދިން ކޮޅު ބޮލަށް އެރިގެން ކޮށްލި ކަމެއްތާދޯ……ދޮންފަނާ / މާޅޮހުންވެސް ތިބީ ތައްޔާރަށް


Nagoo RoaLhi Eh Arai Bndidhoo Ah Bodethi GeLLun Thakeh Libijje\nދ އަތޮޅު ބަނޑިދޫއަށް ވިއްސާރަޔާއެކު ނަގޫ ރޯޅިއެއް އަރައި ބޮޑެތި ގެއްލުންތަކެއް ވެއްޖެއެވެ.\nމައުލޫމާތު ލިބިފައިވާގޮތުގައި މިއަދު އެރަށަށް އެރި ބާރުގަދަ ރޯޅިއެއްގެ ސަބަބުން އެ ރަށު ސްކޫލުގެ ބޮޑު ހޯލާއި ދެ ގެއަކާއި ކެފޭއެއްގެ ފުރާޅު އެއްލާލައި ބޮޑެތި ގެއްލުންތަކެއްވަނީ ލިބިފައެވެ.\nއަދި މީގެ އިތުރަށް މިއަދު އެރަށަށް އެރި މިނަގޫރޯޅީގައި ބަނޑިދޫން ވަނީ ބައެއް ރުއްގަސްތައްވެސް ވެއްޓިފަ އެވެ.\nމޯލްޑިވްސް މީޓިއޮރޮލޮޖިކަލް ސާވިސް މިއަދު ނެރުއްވި ނޫސްބަޔާނެއްގައި ހާމަކުރައްވާފައިވާގޮތުން ރާއްޖެއަށް މިހާރު ކުރަމުން ދަނީ ހުޅަނގު މޫސުމުގެ ވިއްސާރައެވެ. އެހެންކަމުން ކޮޅިގަނޑުގެ ތެރޭގައި ވައިގަދަވެ، ކަނޑު ގަދަވުމާއެކު މި ހަފުތާ އެއްކޮށް ރާއްޖެ އަށް ވިއްސާރަކުރާނެ ކަމަށް ހާމަކޮށްފައިވެއެވެ. ވައިޖެހޭނެ ކަމަށް މެޓުން ލަފާކުރަނީ ހުޅަނގު ދެކުނާއި ހުޅަނގުން ގަޑިއަކު 13-23 މޭލަށެވެ. އަދި ވިލާގަނޑުގައި ގަޑިއަކު ގާތްގަނޑަކަށް 45 މޭލަށް ވައިގަދަވުން އެކަށީގެންވާ ކަމަށް މެޓުން ބުންޏެވެ.\nވިއްސާރައިގައި އިއްޔެ ހެނދުނު 8:00 އިން މިއަދު ހެނދުނު 8:00 އާ ހަމައަށް އެންމެ ގިނައިން ވާރޭ ވެހިފައިވަނީ މ. މުއްޔަށެވެ. އެއީ ގަޑިއަކު 65 މިލިލީޓަރުގެ ވާރޭ އެވެ.


ނަޒާހާގެ މައްސަލަ ސުޕްރީމް ކޯޓުން ބަލައިގެންފި\nނަޒާހާއަށް ކާމިޔާބެއް: އޭނާގެ އަޑުއިއްވަން ސުޕްރީމް ކޯޓުން ހުއްދަ ދީފި\n27 ސެޕްޓެންބަރު 2021 - 15:51 1\nނަޒާހާ ސުޕްރީމް ކޯޓުގައި: އޭނާގެ އިސްތިއުނާފަށް ސުޕްރީމް ކޯޓުން ވަނީ ހުއްދަ ދީފައި\nކުރީގެ ފިރިމީހާ ގަޔަށް ވަޅި ޖަހައި އޭނާ މަރާލި ކަމުގެ ކުށް ސާބިތުވެފައިވާ މަރިޔަމް ނަޒާހާގެ އިސްތިއުނާފު މައްސަލައަށް ހުއްދަ ދޭން ސުޕްރީމް ކޯޓުން ނިންމައިފި އެވެ.\nވަރަށް ޒުވާން އުމުރުގައި ކައިވެނިކޮށް ދަރިއަކު ލިބުނު ނަޒާހާގެ މައްޗަށް ސާބިތުވެފައިވަނީ އޭނާގެ ކުރީގެ ފިރިމީހާ މއ. އެދުރުގޭ ހަސަން ޝާހިދު (ޝާޑު)ގެ ބުރަކައްޓަށް ފަސް އިންޗީގެ ތިލައެއް ހުރި ވަޅިއެއް ހެރިކަމުގެ ކުށެވެ. އެކަން ކުރި ކަމަށް ނަޒާހާ ކުރިމިނަލް ކޯޓުގައި ވެސް ހައިކޯޓުގައި ވެސް އިންކާރެއް ނުކުރެ އެވެ.\nއެކަމަކު, ޝާޑަށް ހަމަލާދެވުނީ ޝަރީއަތުގެ މަޖިލީހުގައި ނަޒާހާ ބުނެފައިވާ ގޮތުގައި އޭރު ތަހައްމަލު ކުރަން ޖެހިފައިވާ އަނިޔާގެ ސަބަބުން ނަފްސާނީ ހާލަތެއްގައި ހުރެގެންނެވެ. ނަމަވެސް, ހައިކޯޓުން ވެސް ނިންމާފައިވަނީ އެކަން ނަޒާހާއަށް ސާބިތުކޮށް ނުދެވޭ ކަމާއި އެކަމަކު ގަސްދުގައި މީހަކު މަރާލުމުގެ ހުރިހާ ރުކުނެއް ސާބިތުވާ ކަމަށެވެ.\nނަޒާހާގެ މައްޗަށް މަރުގެ ކުށް ސާބިތުވި ނަމަވެސް, އޭނާގެ މައްޗަށް މަރުގެ ހުކުމް އިއްވާފައިނުވަނީ ޝާޑުގެ ވާރިސުންގެ ތެރެއިން އެންމެ މީހަކު ފިޔަވައި އެހެން މީހުން އެކަމަށް އިއުތިރާޒު ކުރުމުންނެެވެ. އެމީހުން ބުނެފައިވަނީ މަރަށް މަރު ހިފަން ވެސް އަދި ނަޒާހާގެ ފަރާތުން މަރުގެ ދިޔަ ވެސް ބޭނުން ނުވާ ކަމަށެވެ. އެހެންވެ, ތައުޒީރީ އަދަބެއްގެ ގޮތުން އުމުރު ދުވަހުގެ (25 އަހަރު) ގެ ޖަލު ހުކުމެއް އިއްވީ އެވެ.\nކުރިމިނަލް ކޯޓުން 2010 ވަނަ އަހަރު ކުރި ހުކުމަށް ތާއިދުކޮށް ހައިކޯޓުން ނަޒާހާގެ މައްޗަށް ހުކުމް އައީ 2015 ވަނަ އަހަރު އެވެ. އޭރު އޮންނަ ގޮތުންނަމަ, ހައިކޯޓުގެ ހުކުމެއް އިސްތިއުނާފުކުރަން ބޭނުންވާނަމަ, 60 ދުވަހުގެ ތެރޭ އެކަމަށް ސުޕްރީމް ކޯޓަށް ހުށަހަޅަން ޖެހޭނެ އެވެ. ނަމަވެސް, ނަޒާހާގެ ފަރާތުން އެ މައްސަލަ ސުޕްރީމް ކޯޓަށް ހުށަހެޅީ ހަ އަހަރު ފަހުން, މިދިޔަ ޖުލައި މަހުގެ ތެރޭ އެވެ.\nއެހެންވެ, ސުޕްރީމް ކޯޓުގެ ރަޖިސްޓްރާ މައްސަލަ ބަލައިނުގަނެ ބޭރުކޮށްލި އެވެ. އެ ނިންމުން ނަޒާހާގެ ފަރާތުން ފަނޑިޔާރުންގެ މަޖިލީހުގައި އިސްތިއުނާފުކޮށްފައިވާތީ, މިއަދު ވަނީ އަޑުއެހުމެއް ބާއްވާފަ އެވެ. އަޑުއެހުމުގައި ނަޒާހާ ވަނީ އިސްތިއުނާފީ ހައްގު އޭރު ދޫކޮށްލި ސަބަބުތައް ކިޔައިދީފަ އެވެ.\nޝަރީއަތުގައި މަޖިލީހުގައި ނަޒާހާ ބުނި ގޮތުގައި, އޭނާގެ މައްޗަށް ޝަރީއަތް ހިންގައި އެކަން މީޑިއާތަކަށް އަރަމުންދާތީ އާއިލާއަށާއި ހާއްސަކޮށް އޭނާގެ ފިރިހެން ދަރިފުޅަށް އޭގެ ސަބަބުން ފުރައްސާރަތައް ކުރިމަތިވެ, ނަފްސާނީ އަސަރުތައް ކުރަމުންދިޔަ ކަމަށެވެ. ސްކޫލުގައި ވެސް ދަރިފުޅަށް އެކަމާ ގުޅޭ ސުވާލުތައް އަމާޒުވަމުން ދިޔަ ކަމަށް ބުންޏެވެ.\nއެހެންވެ, ސްޕްރީމް ކޯޓަށް ހުށަހަޅައިގެން އިތުރަށް ދަރިފުޅަށް އެ ވާހަކަތައް އަޑުއަހަން ޖެހޭނެ ގޮތްވުން ނަޒާހާ ބޭނުން ނުވީ އެވެ. އެކަމަކު, ކްލެމެންސީ ބޯޑަށް ހުށަހަޅައިގެން ހުކުމަށް ލުޔެއް ހޯދުމަށް އޭނާ މަސައްކަތް ކުރި އެވެ. ހައިކޯޓުން ވަނީ ނަޒާހާ އެދިއްޖެނަމަ އޭނާގެ ހުކުމް ލުއިކޮށްދެވިދާނެ ކަމަށް ކަނޑައަޅާފަ އެވެ.\nއެގޮތުގެ މަތިން ނަޒާހާގެ ޖަލު ހުކުމުން ފަސް އަހަރު އުނި ކުރުމަށް ކްލެމެންސީ ބޯޑުން އޮތީ ނިންމާފަ އެވެ.\nނަޒާހާ ބުނި ގޮތުގައި, މިހާރު އޭނާގެ މައްސަލަ ސުޕްރީމް ކޯޓުގައި ގެންދަން ބޭނުންވާ ސަބަބަކީ ދަރިފުޅު ބޮޑުވެފައިވުމާއި ގާނޫނަށް އައިސްފައިވާ ބަދަލުތަކުގެ ސަބަބުން އޭނާއަށް އިންސާފު ލިބޭނެ ކަމަށް ގަބޫލު ކުރެވޭތީ އެވެ. އޭނާ އެދުނީ ލަސްވިޔަސް, އެންމެ ފަހަރަކު ނަމަވެސް އަޑު ސުޕްރީމް ކޯޓުން އެހުމަށެވެ.\nނަޒާހާގެ ވަކީލް މަރިޔަމް ނިހާޔަތު "އަދަދު"އަށް މިއަދު ވިދާޅުވި ގޮތުގައި ސުޕްރީމް ކޯޓުގެ މިއަދު ވަނީ މައްސަލައަށް ހުއްދަ ދޭން ނިންމަވައި, އެކަން ނަޒާހާގެ ވަކީލުންނަށް އަންގާފަ އެވެ.\nސުޕްރީމް ކޯޓުން ނިންމި އެ ނިންމުމުގައި ބުނެފައިވަނީ ނަޒާހާގެ ހައްގުތައް ގެއްލޭ ފަދަ ސަބަބުތަކެއް ދަށުގެ ހުކުމް ބިނާވެފައިވުމުގެ އިހްތިމާލު ފާޅުކަން ބޮޑުކޮށް އެބަ އޮތް ކަމަށެވެ. އެހެންވެ, އެ މައްސަލަ ސުޕްރީމް ކޯޓުން ނިންމަން ޖެހޭ ކަމަށެވެ.\nނަޒާހާގެ ވަކީލުންގެ ޓީމުން ނެރުނު ބަޔާނެއްގައި ބުނީ އުއްމީދަކީ ކުރިއަށް އޮތް ތަނުގައި ކަންކަން އިންސާފުވެރިކަމާއެކު ބެލި, ނަޒާހާގެ އަޑު ވެސް ޝަރީއަތުން އަޑުއެހުން ކަމަށެވެ.\nނަޒާހާގެ މައްސަލައަށް ސުޕްރީމް ކޯޓުން ހުއްދަ ދީފައިމިވަނީ އެކަމަށް ދައުލަތުން އިއުތިރާޒުކޮށްފައިވަނިކޮށެވެ.\nޕްރޮސިކިއުޓާ ޖެނަރަލްގެ އޮފީހުގެ ވަކީލް ފާތިމަތު ޝިފާޒާ ވިދާޅުވި ގޮތުގައި, އިސްތިއުނާފުކުރުމަށް އޮންނަ މުއްދަތުގެ ބޭރުން މައްސަލައެއް ބަލައިގަނެވޭނީ އަމިއްލަ ބާރު ނުހިނގާ ފަދަ މަގުބޫލު ސަބަބެއް އޮންނަ ހާލަތްތަކުގައި އެކަނި ކަމަށެވެ. ނަމަވެސް, ނަޒާހާ ދައްކާ ސަބަބުތަކަކީ އެފަދަ ސަބަބެއް ކަމަށް ގަބޫލު ނުކުރައްވާ ކަމަށް ވަކީލް ވިދާޅުވި އެވެ.\nމީގެކުރިން ވެސް ސުޕްރީމް ކޯޓުން އިސްތިއުނާފު މުއްދަތު ހަމަވި ފަހުން ހުށަހެޅި ބައެއް މައްސަލަތަކަށް ހުއްދަ ދީފައި ވެ އެވެ. އެގޮތުން ދީބާޖާ މައްސަލައަކީ ފާހަގަ ކުރެވޭ މައްސަލައެކެވެ.\nބޭސްފަރުވާއަށް އިހުމާލުނުވުމަށް އެންގުމާއެކު ގާޒީގެ އިންޒާރެއް!\nކޯޓުގެ މަސައްކަތް ކުޑައަޑިކޮށްލުމަށް ދެތިން ކަމެއް!\nއިހުމާލުން މީހަކު މަރުވުމުން: އަދަބަކަށް ރޯދަ ހިފަން އަންގައިފި


Hiyaage dhe kujjaku Minor Hotels Explorer Program gai baiverivehje\nއެ ޕްރޮގްރާމު އިފްތިތާހު ކުރުމަށް ބޭއްވި ރަސްމިއްޔާތުގެ ތެރެއިން--\nހިޔާގެ ދެ ކުއްޖަކު މައިނާ ހޮޓެލްސްގެ އެކްސްޕްލޯރާ ޕްރޮގްރާމްގައި ބައިވެރިވެއްޖެ\nދައުލަތުގެ ބެލުމުގެ ދަށުގައި، ކުޑަކުދިންގެ ހިޔާގައި ދިރިއުޅެމުން އަންނަ ދެ ކުއްޖަކު މައިނާ ހޮޓެލްސް ގްރޫޕް އެކްސްޕްލޯރާ ޕްރޮގްރާމާގައި ބައިވެރިވެއްޖެ އެވެ.\nޖެންޑާ މިނިސްޓްރީން ބުނީ، އެއް އަހަރު ދުވަހުގެ މުއްދަތަކަށް ކުރިއަށްދާ އެ ޕްރޮގްރާމު އެ ދެކުދިން ފުރިހަމަ ކުރާނީ މައިނާ ހޮޓެލްސް ގްރޫޕްގެ ފަރާތުން ރާއްޖޭގައި ހިންގަމުން ގެންދާ އަނަނާތްރާ މޯލްޑިވްސްގައި ކަމަށެވެ.\nއެ ޕްރޮގްތާމު ފުރިހަމަ ކުރާ ބައިވެރިންނަށް ހޮސްޕިޓަލިޓީ ދާއިރާގެ ލެވަލް ތިނެއްގެ ސެޓްފިކެޓެއް ދެވޭނެ ކަމަށާއި ޕްރޮގްރާމްގައި ރިސޯޓުގެ އެކި ދާއިރާތަކުގައި އަމަލީ ގޮތުން މަސައްކަތް ތަޖުރިބާކުރުމުގެ އިތުރުން އޮންލައިން ކްލާސްތަކުގައި ކިޔެވުމުގެ ފުރުސަތު ލިބިގެންދާނެ ކަމަށް މިނިސްޓްރީން ބުނެއެވެ.\nމީގެ ކުރިން ވެސް މައިނާ ހޮޓެލްސް ގްރޫޕް އެކްސްޕްލޯރާ ޕްރޮގްރާމާގައި ހިޔާގެ ކުއްޖަކު ބައިވެރިވެ ގްރެޖުއޭޓްވެފައި ވެއެވެ.\nއެ ޕްރޮގްރާމު އިފްތިތާހުކުރުމަށް މިއަދު ހެނދުނު ހޮޓަލް ޖެންގައި ބޭއްވުނު ރަސްމިއްޔާތުގައި ޖެންޑާ މިނިސްޓަރު ޝިދާތާ ޝަރީފް ވިދާޅުވީ، އަނަންތަރާ މޯލްޑިވްސްގެ ފަރާތުން ރާއްޖެއަށް ލިބެނީ އިގްތިސާދީ ފައިދާ އެކަނި ނޫން ކަމަށާއި އިޖުތިމާއީ ގޮތުން ވެސް ގިނަ ފައިދާތަކެއް ލިބޭ ކަމަށެވެ.\nއެގޮތުން އެ ޕްރޮގްރާމަކީ އެފަދަ މުހިއްމު ޕްރޮގްރާމެއް ކަމަށާއި މިއީ ހޮސްޕިޓަލިޓީ އަދި ޓުއަރިޒަމްގެ ދާއިރާއަށް ޝައުގުވެރިކަން ހުންނަ ދައުލަތުގެ ބެލުމުގެ ދަށުގައި ދިރިއުޅޭ ކުދިންގެ މުސްތަގުބަލު ބިނާކުރުމަށް ލިބިގެން ދާ މުހިންމު ފުރުސަތެއް ކަމަށް ވެސް މިނިސްޓަރު ވިދާޅުވިއެވެ.\nދައުލަތުގެ ބެލުމުގެ ދަށުގައި ދިރިއުޅޭ ކުދިން ވަޒީފާގެ މާހައުލަށް ނުކުތުމަށް ކުންފުނިތަކާއި އެކި މުއައްސަސާތަކާ ގުޅިގެން އެކި ފުރުސަތުތައް ޖެންޑާ މިނިސްޓްރީން ދަނީ ތަނަވަސްކޮށްދެމުންނެވެ.\nޖެންޑާ މިނިސްޓްރީ ކުޑަކުދިންގެ ހިޔާ


Maleeh Alun PPM Ah – adduLIVE\nމަލީހު އަލުން ޕީޕީއެމް އަށް\nJul 19, 2021, 20:41 ހަސަން ރަޝީދު\nމިނިސްޓަރު މުހައްމަދު މަލީހް ޖަމާލް-- ފޮޓޯ: ރައްޔިތުންގެ މަޖިލިސް\nކުރީގެ ކޮމިއުނިކޭޝަން މިނިސްޓަރު މުހައްމަދު މަލީހު ޖަމާލު މިރޭ ޕީޕީއެމް އަށް ސޮއިކުރެއްވުމަށް ނިންމަވައިފިއެވެ.\nމަލީހް ޕީޕީއެމްއަށް ސޮއިކުރައްވާނީ މިރޭ 21:00 ގައި އޮންނަ ހާއްސަ ރަސްމިއްޔާތެއްގައެވެ. އެ ރަސްމިއްޔާތުގައި އިތުރު އެހެން ފަރާތްތަކެއް ވެސް ޕީޕީއެމް އަށް ސޮއިކުރުން އޮންނާނެ ކަމަށް މައުލޫމާތު ލިބެއެވެ.\nމަލީހު އަކީ ކުރިން ވެސް ޕީޕީއެމްގައި މަސައްކަތް ކުރެއްވި ފަރާތެއް ކަމަށްވާއިރު، އޭނާ ވަނީ ކުރީގެ ރައީސް އަބްދުﷲ ޔާމީންގެ ވެރިކަމުގައި ޔޫތް މިނިސްޓަރުކަން ވެސް ކުރައްވާފައެވެ. ނަމަވެސް މިނިސްޓަރު ކަމުން ވަކިކުރެއްވުމުން މަލީހު ވަނީ އެ ޕާޓީން ވަކިވެ ވަޑައިގެންފައެވެ.\nއޭގެފަހުން މަލީހު ދެން ގުޅިވަޑައިގެންނެވީ ޖުމްހޫރީ ޕާޓީއާއެވެ. ނަމަވެސް ރައްޔިތުންގެ މަޖިލީހުން އިތުބާރު ނެތްކަމުގެ ވޯޓެއް ނަގައި ކޮމިއުނިކޭޝަން މިނިސްޓަރުގެ މަގާމުން ބޭރުކޮށްލުމުން މަލީހު ވަނީ ޖޭޕީން ވެސް ވަކިވެވަޑައިގެންފައެވެ.\nއޭގެ ފަހުން މަލީހު ގެންދަވަނީ ރައީސް އިބްރާހިމް މުހައްމަދު ސޯލިހާއި މި ސަރުކާރަށް ފާޑު ވިދާޅުވަމުންނެވެ.


އ.ދ. ގައި ތަޤްރީރުކުރެއްވުމަށް ރައީސުލްޖުމްހޫރިއްޔާ ކުރެއްވި ދަތުރުފުޅު ނިންމަވާލެއްވުމަށްފަހު ރާއްޖެ ވަޑައިގެންފި - The President's Office\nއ.ދ. ގައި ތަޤްރީރުކުރެއްވުމަށް ރައީސުލްޖުމްހޫރިއްޔާ ކުރެއްވި ދަތުރުފުޅު ނިންމަވާލެއްވުމަށްފަހު ރާއްޖެ ވަޑައިގެންފި\n30 ސެޕްޓެންބަރު 2019، ރިފަރެންސް: 2019-768-UNGA\nރާއްޖޭގެ އެންމެ އިސްވެރިޔާ އ.ދ. ގެ އާންމު މަޖިލީހުގައި ތަޤުރީރު ނުކުރައްވާތާ ހަތް އަހަރުފަހުން އ.ދ. ގެ މިއަހަރުގެ އާންމު މަޖިލީހުގައި ތަޤްރީރު ކުރެއްވުމަށް ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް އެމެރިކާއަށް ކުރެއްވި ދަތުރުފުޅު ނިންމަވާލެއްވުމަށްފަހު މިއަދު ރާއްޖެ ވަޑައިގެންފިއެވެ.\nރައީސުލްޖުމްހޫރިއްޔާ އ.ދ. ގައި ދިވެހި ޤައުމު ތަމްސީލު ކުރެއްވުމަށް މި ކުރެއްވި މުހިންމު ދަތުރުފުޅު ނިންމަވާލެއްވުމަށްފަހު މިއަދު ރާއްޖެވަޑައިގެންނެވި ގޮތަށް ފުރަތަމަ ޒިޔާރަތްކުރެއްވީ މިހިނގާ ސެޕްޓެމްބަރު މަހު މާލޭގައި ހިނގާދިޔަ ހިތާމަވެރި އަލިފާނުގެ ހާދިސާ ހިނގި ސަރަހައްދަށެވެ.


MMPRC Ge Hiyaanaathugai Bank Thakun Amalu Kuri Goiy Thahugeegu Kurany - Vaguthu\nއެމްއެމްޕީއާރުސީގެ ހިޔާނާތުގައި ބޭންކްތަކުން އަމަލުކުރި ގޮތް ތަހުގީގު ކުރަނީ\nއަބްދުލްރަހީމް އަބްދުﷲ (އަދުރޭ) ވާހަކަދައްކަވަނީ - ވަގުތު އިމޭޖެސް: އަޝްހާދު އަބްދުﷲ\nއެމްއެމްޕީއާރުސީއަށް ވަންނަ ފައިސާއަކީ ޗެކުތަކުގެ ގޮތުގައި ބޭންކްތައް މެދުވެރިކޮށް ވަދެފައިވާ ފައިސާއަށް ވާތީ، އެމްއެމްޕީއާރުސީގެ ހިޔާނާތުގައި ބޭންކްތަކުން އަމަލުކުރިގޮތް ކަމާބެހޭ އިދާރާތަކުން ތަހްގީގް ކުރަމުންދާ ކަމަށް ވެރިކަން ހިންގާ މައި ޕާޓީ ކަމަށް ޕީޕީއެމް އިން ބުނެފިއެވެ.\nމިއަދު ހަވީރު ޕީޕީއެމްގެ އޮފީހުގައި ބޭއްވި ނޫސްވެރިންގެ ބައްދަލުވުމުގައި ވާހަކަފުޅު ދައްކަވަމުން ޕްރޮގްރެސިވް ޕާޓީ އޮފް މޯލްޑިވްސްގެ ނާއިބު ރައީސް އަދި ފޮނަދޫ ދާއިރާގެ މެންބަރު އަބްދުއްރަހީމް އަބްދުﷲ (އަދުރޭ) ވިދާޅުވީ، އެމްއެމްޕީއާރުސީގެ ހިޔާނާތުގެ ގޮތުގައި ފެންމަތިވެފައިވާ 127 މިލިއަން ޑޮލަރަކީ ނަގުދު ފައިސާގެ ގޮތުގައި ހިނގައިގެން އުޅޭ މުއާމަލާތްތަކެއް ނޫން ކަމަށާއި އެ ފައިސާއަކީ ޗެކުން މުއާމަލާތް ކޮށްފައިހުރި ފައިސާކަމަށްވާތީ ހިޔާނާތުގައި ބޭންކްތަކުން އަމަލުކުރިގޮތް ދައުލަތުގެ ތަހްގީގީ އިދާރާތަކުން ތަހްގީގް ކުރަމުންދާ ކަމަށެވެ.\nއަދުރޭ ވިދާޅުވީ މިއީ އެއްވެސް ހާލެއްގައި ފިނޭންސް މިނިސްޓްރީއާއި، މިރާ ނުވަތަ ދައުލަތުގެ އެހެންވެސް އިދާރާއެއްގެ ތެރެއިން ހިނގައިގެން އުޅޭކަމެއްނޫން ކަމަށާއި، މައުލޫމާތު ލިބިފައިވާ ގޮތުގައި އޭސީސީއިންނާއި ދައުލަތުގެ ތަހްގީގީ އިދާރާތަކުން ބައްލަވަމުން ގެންދަވަނީ ބޭންކުގެ ތެރެއިން މި ކަންކަން ހިނގާފައި ހުރީ ކިހިނެތްކަން ކަމަށެވެ.\n"މިއީ އެއްވެސް ހާލެއްގައި ފިނޭންސް މިނިސްޓްރީއާއި، މީރާ ނުނީ ދައުލަތުގެ އެހެންވެސް އިދާރާއެއްގެ ތެރެއިން ހިނގައިގެން އުޅޭކަމެއްނޫން. އޭސީސީއިންނާއި ދައުލަތުގެ ތަހްގީގީ އިދާރާތަކުން ބައްލަވަމުން ގެންދަވަނީ ބޭންކުގެ ތެރެއިން މި ކަންކަން ހިނގާފައި ހުރީ ކިހިނެތްތޯ" އަދުރޭ ވިދާޅުވިއެވެ.\nއާންމު އުސޫލަކުން ދައުލަތަށް ދައްކަންޖެހޭ ބޮޑެތި އަދަދުތަކުގެ ފައިސާގެ މުއާމަލާތްތަށް ހިނގާނީ ޗެކުން ރާއްޖޭގެ ނުވަތަ ބޭރުގެ ބޭންކެއް މެދުވެރިކޮށް ކަމަށާއި، އެގޮތަށް މި ފައިސާތަކުގެ ޗެކުތައް ވަތް ބޭންކުގެ ތެރެއިން އެ ފައިސާތައް ޖަމާކުރަންޖެހޭ އެކައުންޓަކަށް ނުވަތަ އެހެން އެކައުންޓަކަށް ޖަމާކުރީތޯ ދައުލަތުގެ ކަމާބެހޭ ފަރާތްތަކުން ބަލަމުންދާއިރު، ވަރަށް ކައިރި މުސްތަޤްބަލެއްގައި އިތުރު ތަފްސީލުތައް ދައުލަތުގެ ކަމާބެހޭ އިދާރާތަކުން ހާމަކުރައްވާނެކަމަށް އުއްމީދު ކުރައްވާކަމަށް އަދުރޭ ވިދާޅުވިއެވެ.\nއެމްއެމްޕީއާރުސީގެ ހިޔާނާތަކީ މި ސަރުކާރުގެ ތެރޭގައި ހިނގާފައިވާ ކަމަކަށްވާއިރު، އެއްވެސް ހާލެއްގައި އެ ހިޔާނާތުގެ ވާހަކަތައް ނުދައްކާ ނުހުންނަވާނެ ކަމަށާއި، މިފަދަ ބޮޑު ހިޔާނާތެއް ހިނގާފައިވާއިރު އެކަމާ ގުޅޭ ތަހްގީގުތަށް ހިންގައި އެކަމުގައި ކުށްވެރިވާ ފަރާތްތަކަށް މިސަރުކާރުގައި މިހާރުވެސް އަދަބު ދީފައިވާނެކަމަށްވެސް އަދުރޭ ވިދާޅުވިއެވެ.\nދައުލަތް ލޫޓޫވައިގެންގޮސް އިދިކޮޅު ފަރާތްތަކާ ގުޅުނީމަ އެވާހަކަ ދެއްކި އެއްވެސް ބަޔަކު ނެތްކަމަށާއި، އެމްއެމްޕީއާރުސީ ލޫޓުވާލައިގެން ދައުލަތާއި ދިވެހި ރައްޔިތުންނަށް އެހާބޮޑު ގެއްލުމެއް ދިނުމަށްފަހު އެ މީހުން މިހާރު ތިބީ ކޮންބައެއްގެ ފަހަތުގައި ކޮންތާކުތޯ ޕީޕީއެމްގެ ޕީޖީ ލީޑަރު އަހްމަދު ނިހާން ހުސައިން މަނިކު ވަނީ ސުވާލު އުފައްދާފައެވެ. އިތުރަށް ނިހާން ވިދާޅުވީ ބޭރު ގައުމުތަކުގައި ތިއްބަވައިގެން އެމްއެމްޕީއާރުސީގެ ހިޔާނާތާއި ގުޅުންހުރި ފަރާތްތަކަށް ހިމާޔަތް ދީގެން އުޅެނީވެސް ސަރުކާރާ އިދިކޮޅު ފަރާތްތަކުން ކަމަށެވެ.\nނިހާން މިގޮތަށް ވާހަކަ ދެއްކެވިއިރު، އެމްއެމްޕީއާރުސީގެ ހިޔާނާތުގެ އަޑީގައި ހުރިކަމަށް މީގެ ކުރިން އިދިކޮޅު ފަރާތްތަކުންވެސް ވިދާޅުވަމުން ގެންދެވީ މި ސަރުކާރުގެ ކުރީގެ ނާއިބު ރައީސް އަހްމަދު އަދީބު އަބްދުލްޣަފޫރު ކަމަށެވެ. ނަމަވެސް މިހާރު އަދީބުގެ ދިފާއުގައި އެންމެ ބޮޑަށް ވަކާލާތު ކުރަމުން ގެންދަވަނީވެސް ހަމަ އެފަރާތްތަކުންކަން ފާހަގަކޮށްލެވެއެވެ.


Azza Mivaguthu Free Koh, Ekamaku Kuriyah Othy Busy Dhuvas Kolheh - Vaguthu\nއައްޒަ މި ވަގުތު ފްރީކޮށް، އެކަމަކު ކުރިއަށް އޮތީ ބިޒީ ދުވަސްކޮޅެއް\nފިލްމް އިންޑަސްޓްރީގައި އެންމެ 'ޑިމާންޑިންޑް' ބޮޑު ބަތަލާއަކީ މަރިޔަމް އައްޒައެވެ. މިކަމާއި ދެބަސްވާނެ މީހަކު ނުހުންނާނެއެވެ. ކުއްލިއަކަށް ހުރެފައި އާއްމުންގެ ބޮޑު މަގުބޫލުކަމެއް ހޯދި އައްޒަގެ ގިނަ ފިލްމްތަކެއް ބެލުންތެރިންނާއި ހަަމައަށް މިދިޔަ ދެ އަހަރު ތެރޭގައި ފެނިގެން ދިޔައިރު، މި އަހަރުވެސް އައްޒަގެ ފިލްމްތައް އާއްމުންނާއި ހަމައަށް އަންނާނެއެވެ.\nއައްޒަ މި އަހަރު ވަރަށް ބިޒީކަމަށް މައުލޫމާތު ލިބެއެވެ. ދަރިފުޅާއެކު މަޖާ ދުވަސްކޮޅެއް ހޭދަކުރަމުން އަންނަތަން އޭނާގެ މީސް މީޑީޔާގެ އެކައުންޓްތައް ބަލާލުމުން އިނގެއެވެ.\n'ވަގުތު' އަށް މައުލޫމާތު ދެމުން އައްޒަ ބުނީ އޭނާ މިވަގުތު ހުރީ ވަރަށް ފްރީކޮށް ކަމަށެވެ. ނަމަވެސް ބައިވަރު ޕްރޮޖެކްޓްތައް ކުރިއަށް އެބަހުރި ކަމަށާއި، މި ވަގުތު ހުސްކޮށް ހުރި ކަމުގައިވިޔަސް ކުރިއަށް އޮތީ ބޮޑެތި ޕްރޮޖެކްޓްތަކެއް ކަމަށް އައްޒަ ބުންޏެވެ.\n"ދެން އެންމެ އަވަހަށް އިންނާނީ ނަހޫގެ 'ހުވާ' ޕްރޮޖެކްޓް. މީގެ ޝޫޓިން މިހާރުވެސް ދޭ އެބަ ކުރިއަށް. ދެން އައްޒަ ވެސް މި މަންތްގައި ފައްޓާގޮތަށް އިނީ ދުވަސްކޮޅަކުން". އެންމެ ކާމިޔާބު އެއް އެކްޓްރެސްކަމަށް ގިނަ ބަޔަކު މިހާރު ގަބޫލުކުރާ އައްޒަ ބުންޏެވެ.\nއައްޒަ ބުނީ،'އަޒޯނާ' ގެ ސީޒަން ދޭއް ވެސް މި އޭޕްރީލް މަހު ފައްޓާނެ ކަމަށެވެ. އަދި ރޯދަމަހަށްފަހު ޑާކްރެއިން އެންޓަޓައިންމެންޓްގެ ފިލްމް 'މާމުއި' ގެ މަސައްކަތް ކުރުމަށްވެސް ހަމަޖެހިފައިވާ ކަމަށް އޭނާ ވަނީ ބުނެފައެވެ. އަދި އޭނާ ބުނާގޮތުގައި، މުހަންމާގެ 'އިންދިރާސް' އާއި ޔާރާ ޕްރޮޑަކްޝަންގެ މަސައްކަތެއްވެސް ކުރަން ވަނީ ހަމަޖެހިފައިއެވެ.\n"ބޮޑު ހުރިހާ ޕްރޮޖެކްޓް ތަކެއް ވެސް އަނެއްހެން. ކުޑަ އެއްވެސް ޕްރޮޖެކްޓެއް ނެތް" އިތުރަށް އައްޒަ ބުންޏެވެ.\nއައްޒަ މި ދަނީ ދުވަހަކަށްވުރެ ދުވަހެއް ފިލްމީ ދާއިރާގައި ފިޔަޖަހަމުންނެވެ. އެގޮތުން އޭނާގެ ކުޅަދާނަކަން ނަހުލާގެ '4426' އިން ވަނީ ވަރަށް ރަނގަޅަށް ފެނިގެން ގޮސްފައެވެ. އަދި އޭގެ ފަހުން "ބޮސް"ގައި އައްޒަގެ އެކްޓިންގއަށް ތައުރީފް އޮހިގެން ދިޔައެވެ.\nއައްޒަގެ ކުރިއަށް މި ހުރި ބޮޑެތި ޕްރޮޖެކްޓްތަކަށް ބަލާއިރު ވެސް އޭނާއަކީ 'ޑިމާންޑިންގ' ފަންނާނެއްކަން ހާމަވެއެވެ.\nއޭޕްރީލް 1, 2018 14:16\nގުޅާބަ އައްޒާ! ވަރަށް ކަންކަން އެބަހުރި މިކޮޅުގަ.\nއޭޕްރީލް 1, 2018 22:38\nމަހުޝަރު ދުވަހުވެސް ތިޔަ މީސްމީހުންނަށް ހަމަ އެހާ ޑިމާންޑް ބޮޑުވާނެ! ޙެޔޮ ވިސްނުން ދެއްވާށި!


ހަޔަރ ސެކެންޑްރީން އެންމެ މޮޅު ދަރިވަރަކަށް ނާލިރާ ޔައުޤޫބް – Ungoofaaru\nބަނޑޭރިގަނޑު/ރިޕޯޓް/ހަޔަރ ސެކެންޑްރީން އެންމެ މޮޅު ދަރިވަރަކަށް ނާލިރާ ޔައުޤޫބް\n0 4052މިނެޓުން ކިޔާލެ\nއުނގޫފާރު ސްކޫލްގެ 2017 ވަނަ އަހަރުގެ އިނާމު ދިނުމުގެ ޖަލްސާގެ ތެރެއިން\nމިއީ 2017 ވަނަ އަހަރު އުނގޫފާރު ސްކޫލްގެ ހަޔަރ ސެކެންޑްރީން އެންމެ މޮޅު ދަރިވަރެއްގެ މަޤާމު ހޯދި ނަލިރާ ޔައުޤޫބްގެ ތައުލީމީ ހަޔާތުގެމައްޗަށް ބަލާލާއި އުނގޫފާރު ސްކޫލުން ތައްޔާރު ކޮށްފައިވާ ރިޕޯޓެކެވެ.\nރ. އުނގޫފާރު ފަންގި، ނާލިރާ ޔައުޤޫބަކީ3ކުދިންގެ އާއިލާއަކަށް އުފަން އާއިލާގެ އެންމެ ދޮށީކުއްޖާއެވެ. ނާލިރާ އަކީ އެންމެ ކުޑައިރުން ފެށިގެންވެސް މައިންބަފައިންގެ ބަސްއަހާ ކުއްޖެކެވެ. ކިޔެވުމަށް ޝައުޤުވެރިކަން ބަހައްޓާ ކުއްޖެއް އަދި އެންމެ ކުޑައިރުން ފެށިގެންވެސް މަންމައާއި ބައްޕަގެ ފުރިހަމަ ރިވެތި ތަރުބިއްޔަތުން ޒީނަތްތެރިވުމުގެ ނަތީޖާ އަކީ އެހެން ކުދިންނަށް ލާމަސީލު ދަރިވަރެއްގެ ގޮތުގައި ތަޢުލީމީ ޙަޔާތުގެ ދަތުރުގައި ނަން ފަވާލެވުނު ދަރިވަރެކެވެ. ސްކޫލް މަރުޙަލާގެ ހަރުފަތަކަށްފަހު ހަރުފަތެއް ކަޑައްތުކުރަމުން ދިޔައިރު، ނާލިރާގެ ތަޢުލީމާއި ތަރުބިއްޔަތާއިމެދު މުދައްރިސުންގެ ޝަކުވާ އަޑުއަހަންޖެހިފައެއް ނުވެއެވެ. ދުވަހަކުވެސް ފިލާވަޅު ނުނިންމައިގެން، ނުވަތަ ނޭދެވޭ އުޅުމެއް ފާހަގަކުރެވިގެން ނަޞޭޙަތްދޭންޖެހިފައެއް ނުވެއެވެ.\nތައުލީމީ ޙަޔާތުގައި ދެއްކި މި ނަމޫނާއާއި އެކު އޯ ލެވެލް އިމްތިޙާން ނިންމާލީ ރާއްޖޭގެ ޓޮޕްޓެންގެ 10 ވަނަ އާއިއެކުއެވެ. ނާލިރާ ޤަބޫލުކުރާ ގޮތުގައި، ގުރޭޑު 10 ނިމުމުން ތަޢުލީމީ ޙަޔާތް ނިމުނީއެއްނޫނެވެ. ތަޢުލީމުގެ އައު ހަރުފަތެއް ފެށުނީކަމުގައި ދެކި، ކުރި މިންނަތް މަސައްކަތުގެ ނަތީޖާ އަކީ، މަތީ ސާނަވީ އިމްތިޙާނުގައި، އޭ ލެވެލްގެ 8 ވަނަ ޙާޞިލްކުރެވުމެވެ.\nހޯދާ ކާމިޔާބީއެއްގެ ނަން ފަޚުރުވެރިކަމާއެކު ބުނެލުމަކީ ފަސޭހަ ކަމެކެވެ. އެހެނަސް އެ ކާމިޔާބާއި ހަމައަށް ވާޞިލުވުމަށް ކުރަންޖެހޭ މަސައްކަތަކީ ބުރަ މަސައްކަތެކެވެ. ކެތްތެރިކަމާއި ޢަޒުމު ވަރުގަދަ ކުއްޖަކަށް މެނުވީ މި ދަންނަވާފަދަ ކާމިޔާބީ ޙާޞިލް ކުރުމަކީ އުނދަގޫކަމެކެވެ. މިގޮތުން މި ނަތީޖާއާއި ހަމައަށް ނާލިރާއަށް ވާޞިލްވެވުނީ މައިންބަފައިން ދިން ފުރިހަމަ އިރުޝާދުގައި ހިފައިގެން މުދައްރިސުން ކޮށައިދެއްވެވި މަގުން ހިނގަމުން، އަމިއްލަ އަށް އެތައް މިންނަތެއް ކޮށްގެންނެވެ.\nނާލިރާ ޤަބޫލުކުރާގޮތުގައި ކާމިޔާބު ކުއްޖަކަށް ވުމަށްޓަކައި އެންމެ މުޙިއްމީ މައިންބަފައިންގެ ބަސްއެހުމާއި ދީނީ އަޅުކަންތައްތައް ފުރިހަމައަށް އަދާކުރުމެވެ. މިގޮތުން ނާލިރާގެ ދުވަސް ފަށަނީ ފަތިސް ނަމާދުންނެވެ. އަދި ކޮންމެ ދުވަހަކު ސްކޫލަށް ދިއުމުގެ ކުރިން ސްކޫލުން ދީފައިވާ ފިލާވަޅުތައް މުޠާލިޢާކުރެއެވެ. ޚާއްޞަކޮށް ފަތިސް ގަޑީގައި ހިތުން ދަސްކުރަންޖެހޭ ފިލާވަޅުތައް ދަސްކޮށް ސްކޫލުގައިވެސް ފިލާވަޅު ނަގައިދޭ ގަޑީގައި ސަމާލުވެ، ފިލާވަޅުގައި ފުރިހަމައަށް ބައިވެރިވެއެވެ. އޮޅުން ނުފިލާ އެއްޗެއް އޮތްނަމަ ފަސްޖެހުމެއްނެތި މުދައްރިސުންގާތު އަހައި އޮޅުންފިލުވއެވެ. މީގެ އިތުރަށް ސީނިއަރ ކުދިން ކައިރީ އަހައިގެންނާއި، ރައްޓެހިންގެ އެހީތެރިކަމާއެކު ކޮންމެ ދުވަހެއްގެ ފިލާވަޅުތައްވެސް ފުރިހަމައަށް ދެނެގަންނަން މަސައްކަތްކުރެއެވެ.\nގެއަށް ހަވާލުކުރެވޭ މަސައްކަތްތައް ބަރާބަރަށް ނިންމައެވެ. ޙާޞިލް ކުރަން ބޭނުންވާ އަމާޒެއް ކަނޑައަޅައިގެން ބަރާބަރަށް ފިލާވަޅުތައް މުޠާލިޢާކުރެއެވެ. މިގޮތުން ފަތިހުގެ ހަމަހިމޭން ވަޤުތަކީ ފިލާވަޅު ދަސްކުރަން ނާލިރާއަށް އެންމެ ފަސޭހަ ގަޑިއެވެ. އެހެންކަމުން ކޮންމެ ރެއަކުވެސް ފަތިހު3ކާއި4ކާއި ދެމެދު ހޭލެވޭތޯ އޭނާ ވަނީ ގަދައަޅައި މަސައްކަތް ކޮށްފައެވެ. ގުރޭޑު 8 ކާއި ހަމައައިން ފެށިގެން އޯލެވެލް އިން ރަނގަޅު ނަތީޖާއެއް ހޯދުމަށް ޢަޒުމު ކަނޑައެޅިއެވެ. މިގޮތުން އޯލެވެލް އިން އުނގޫފާރު ސްކޫލުން ރަންތަރީގެ މަޤާމު ހޯދައި އޯ ލެވެލް ގެ ގަދަ 10 ގައި ހިމެނުނެވެ. އޭ ލެވެލް ގައިވެސް ވަނީ، ހިތްވަރާއި އެކު މަސައްކަތްކޮށް، މި ފަޚުރުވެރި ނަތީޖާ އިތުރަށް ރަނގަޅުކޮށްފައެވެ. މިގޮތުން ތިން މާއްދާއިން ސީ، ދެ މާއްދާއިން ބީ، އަދި2މާއްދާއިން އޭ ސްޓަރ ޙާޞިލްކޮށް ޓޮޕް އެޗީވާރސް އެވާރޑްގެ 8 ވަނަ ނާލިރާ ވަނީ ޚާޞިލްކޮށްފައެވެ.\nއެއް އަތް ތެޅިޔަސް އަޑެއް ނުކިޔާނޭ ފަދައިން، ހަމައެކަނި ބެލެނިވެރިންނާއި، އެދުރުންގެ ގުދާރު ބިންދިޔަސް، ކިޔަވަންތިބޭ ދަރިވަރުން މަސައްކަތް ނުކުރާނަމަ، އެ މަތިވެރިވި ފަރާތްތަކުގެ މަސައްކަތްވާނީ ، ފޫނެތްފަޔަށް ފުރޭ ފެނަކަށްކަން ޔަޤީނެވެ. މިގޮތަށް މިކަން ވިޔަ ނުދިނުމަށްޓަކައި، މި ލިބޭ އަގުހުރި ދުވަސްތަކުގެ ބޭނުން އެންމެ ހެޔޮގޮތުގައި ހިފުމަކީ، ދަރިވަރުންގެ ވާޖިބެކެވެ. މަދަރުސީ ޙަޔާތުގައި ތަޢުލީމުގެ އިތުރަށް ކޯކަރިކިއުލަރ އެކްޓިވިޓީސް ތަކަކީވެސް ތަޢުލީމު ފުރިހަމަކުރުމަށް ވަރަށް މުޙިއްމު ދައުރެއް އަދާކުރާއެއްޗެކެވެ. ނާލިރާ އަކީ ކިތަންމެ މަޑުމައިތިރި ކުއްޖަކަށްވީ ނަމަވެސް ނާލިރާ އަކީ ހުރިހައި މައިދާނެއްގައިވެސް ލީޑަރެކެވެ. ރަށުފެންވަރުގައި ބޭއްވޭ އެކި މުބާރާތްތަކުގައި ބައިވެރިވެ، އޭނާ ވަނީ ތަފާތު ވަނަތައް ޙާޞިލްކޮށްފައެވެ. ސްކޫލުގައި ބޭއްވޭ ކޮންމެ އަދަބީ މުބާރާތެއްގައި ނާލިރާ ވަނީ އޭނާގެ ހުނަރުވެރިކަން ދައްކައިދީފައެވެ. ރައިވަރު ކިޔުމާއި ބަޙުސްކުރުންފަދަ މުބާރާތްތަކުން އޭނާވަނީ، ފާހަގަކޮށްލެވޭފަދަ ރަން ވަނަތަކެއް ޙާޞިލްކޮށްފައެވެ. މީގެ އިތުރަށް ސްކޫލުގައި ބޭއްވޭ އިތުރު ޙަރަކާތްތަކުގައި އޭނާވަނީ ބައިވެރިވެފައެވެ.\nމި ބަވަނަ ވަމުންދާ ދުނިޔޭގައި، ހަމައެކަނި ތަޢުލީމު ލިބުމަކުން ނުފުދޭނެއެވެ. ތަޢުލީމުގެ އިތުރުން ތަހުޒީބީ ދުނިޔެއެއްގައި އުޅުމަށްޓަކައި، ރިވެތި އަޚުލާޤަކީ މިއަދުގެ މުޖުތަމަޢަށް އެންމެ މުޙިއްމު އެއް އަސާސްއެވެ. އަޅުގަނޑުމެންގެ އެދުރުން ތަކުރާރުކޮށް ވިދާޅުވާފަދައިން، މިއަދުގެ މުޖުތަމަޢަށް ފަރިތަވުމަށްޓަކައި، ތަރުބިއްޔަތާއި، ތަޢުލީމަކީ ވަކި ނުކުރެވޭނެ ދޭއްޗެކެވެ. އެހެނީ، ކުއްޖާގެ ކިބައިގައި ރަނގަޅު ތަޢުލީމެއް ހުއްޓަސް އަޚުލާޤީ ފެންވަރު ފައިދަށަށްލާހާ ދަށްވެއްޖެނަމަ، އެކުއްޖާއަކީ މުޖުތަމަޢުގައި ޤަދަރު ލިބިގެންދާނެ ކުއްޖަކަށް ނުވާނެއެވެ. މިގޮތުން ބަލާއިރުވެސް ނާލިރާ އަކީ އަޚުލާޤީގޮތުން އެހެން ދަރިވަރުން ނަމޫނާއަކަށް ބަލަންޖެހޭ ދިރިހުރި މިސާލެކެވެ. ރިވެތި ސިފަތައް ލިބިފައިވާ ނާލިރާ އަކީ މައިންބަފައިންގެ ހިތް އުފަލުން ރޮއްވާލާފަދަ ޢަދަބުވެރި ކުއްޖެކެވެ.\nއަލަގަހަކުން ކެޔޮނިރެއް ނުފަޅާނެޔޭ ބުނާ ބީދައިން ތަޢުލީމަށް ލޯބިކުރާ މަންމަޔަކާއި ބައްޕައެއްގެ ފުށުން އުފަންވާނީވެސް ތަޢުލީމީ ދަރިންނެވެ. ނާލިރާގެ މަންމައާއި ބައްޕައަށް ޒަމާނީ ތަޢުލީމުގެ ކުރިބޯއްޓާއި ހަމައަށް ވާޞިލު ނުވެނުނު ނަމަވެސް އެ ދެ ބޭފުޅުންނަކީ ތަޢުލީމަށް އިންތިހާއަށް ލޯބިކުރައްވާ ދެބޭފުޅުންނެވެ. އެހެންކަމުން ދަރިން އުނގެނޭ ފިލާވަޅުތަކުން މި ދެމަފިރިންނަށް ނުލިބުނު ފުރުޞަތު ދަނީ ހޯދަމުންނެވެ. އެދުރެއްގެ ޙައިޞިއްޔަތުން ބައްޕަ ޔައުޤޫބު ޔޫސުފް އުނގޫފާރު ސްކޫލަށް ޚިދުމަތްކޮށްދެއްވިއެވެ. ޚާއްޞަކޮށް މި ދެ ބޭފުޅުން ތަރުބިއްޔަތު ކުރައްވަވަމުން ގެންދަވާ3ކުދިން ތަޢުލީމަށް ކުރާ އިޚުތިރާމާއި ލޯތްބަކީ މިކަމުގެ ހެއްކެކެވެ. މީގެ އިތުރުން ބައްޕަ ޔަޢުޤޫބު ޔޫސުފަކީ، ކޮންމެ ތަނެއްގައި މަސައްކަތް ކުރައްވަވަމުންވެސް ދަރިންގެ ކިޔެވުމުގެ ކަންތައްތައް ގާތުން ބަލާ ބައްޕައެކެވެ. މި ދަރިންތައް މެދު އުޑުގައި ފިޔަޖަހަމުންދާ ޙަޤީޤީ ސަބަބަކީ މި މަންމަޔާއި ބައްޕަގެ ހިތްވަރެވެ. މިކުދިންގެ ކާމިޔާބުގެ ފަހަތުގައިވަނީ ނުގުޑާނޭފަދަ ޢަޒުމެއްގައި ތިއްބެވި ނުހަނު ކެތްތެރި މަންމައާއި ބައްޕައެވެ.\nދިވެހިރާއްޖޭގެ ގައުމީ ޔުނިވަރސިޓީން އަލަށް ފަށާ ޑޮކްޓަރުކަން ކިޔަވަން ފުރުސަތު ލިބުނު 50 ދަރިވަރުންގެ ތެރޭގައި ހިމެނިގެން ނާލިރާ މިހާރު ދަނީ މެޑިކަލް ޑޮކްޓަރެއްގެ ގޮތުގައި ގައުމަށް ހިދުމަތް ކުރުމަށް ތައްޔާރުވަމުންނެވެ. އަޅުގަނޑުމެންގެ ދުއާ އަކީވެސް ނާލިރާ އަށް މިހާރަށްވުރެވެސް މަތީ އިލްމީ ހަރުފަތްތަކަށްވާސިލުވުމެވެ. އަދި ފަހި މުސްތަގުބަލަކައި ކާމިޔާބު ދުވަސްތަކެއް މާތް ﷲ މިންވަރު ކުރެއްވުމެވެ. އާމީން.


India Ge Majilis Membereh Amillayah Maruvaan Ulhefi - Vaguthu\nއިންޑިއާގެ މަޖިލިސް މެންބަރަކު އަމިއްލައަށް މަރުވާން އުޅެފި\n5 މަސް ކުރިން ( ޖެނުއަރީ 8, 2019 )\nއިންޑިއާގެ ވެރިކަން ކުރާ ޕާޓީ ބީޖޭޕީގެ މަޖިލިސް މެންބަރަކު އަމިއްލައަށް މަރުވާން މަސައްކަތް ކޮށްފިއެވެ.\nބައެއް ނޫސްތަކަށް މައުލޫމާތު ދެމުން ބީޖޭޕީ އަށް ނިސްބަތްވާ ކަރްނާޓަކާގެ މަޖިލިސް މެންބަރު ޝޭކަރް ބުނީ އޭނާ އަމިއްލައަށް މަރުވާން އުޅުނީ އޭނާގެ ސަޕޯޓަރުންގެ މައްޗަށް ފުލުހުން ދޮގުތުހުމަތުތަކެއް ކޮށް ވޭލީގެ ކަޅު ވިޔަފާރީގެ މައްސަލައެއްގައި އެމީހުން ބައްދަން އުޅޭތީ ކަމަށެވެ.\nޝޭކަރު އިތުރަށް ބުނީ އޭނާގެ ސަޕޯޓަރުންގެ އެއްވެސް ކުށެއް ނެތް ކަމަށާއި އެމީހުންގެ މައްޗަށް ކުރަނީ ދޮގު ތުހުމަތު ތަކެއް ކަމަށެވެ. ޝޭރަކު ވަނީ ކަރްނާޓަކާގެ ހޮސްދުރުގާ ޕޮލިސް ސްޓޭޝަން ކުރިމަތީގައި ހުރެ އަމިލަ ގައިގައި އަލިފާން ރޯކޮއްލައި މަރުވާން މަސައްކަތް ކޮއްފައެވެ.\nނަމަވެސް އޭނާ އަށް އަނިޔާއެއް ލިބުމުގެ ކުރިން ފުލުހުން ވަނީ އެކަން ހުއްޓުވައި ކައިރި ހޮސްޕިޓަލަކުން އޭނާ އަށް ފަރުވާދީފައެވެ.\nފަހަކަށް އައިސް އިންޑިއާގެ ބޮޑުވަޒީރު ނަރެންދްރަ މޯދީ ނިސްބަތްވެވަޑައިގަންނަވާ ބީޖޭޕީގެ ސިޔާސަތުތަކުގެ ސަބަބުން އާބާދީ ބޮޑު ހިންދޫންގެ ތާއީދު އަންނަނީ އެޕާޓީއަށް އިތުރު ވަމުންނެވެ.\nދާދި ފަހުން ބޭއްވި ލޯކަލް އިންތިޚާބުތައް ބީޖޭޕީއަށް ނާކާމިޔާބުވެފައި ވީނަމަވެސް އިދިކޮޅު ކޮންގްރެސް ޕާޓީގެ ސިޔާސީ ހަރަކާތްތައް ވަރުގަދަ ނުވުމުން އަދިވެސް ކޮންގްރެސް ޕާޓީއަށް އަވަސް ފުރުސަތެއްގައި ވެރިކަން ލިބުމުގެ ފުރުސަތު ނެތް ކަމަށް އިންޑިއާގެ މީޑިއާ ރިޕޯޓްތައް ބުނެއެވެ.\nބީޖޭޕީއިން 2014 ވަނަ އަހަރު އިންޑިއާގެ ވެރިކަމަށް އައުމަށް ފަހު އެގައުމުގައި ވަނީ މުސްލިމުނާއި ދެކޮޅަށް އުފެދޭ ނަފުރަތު ވަނީ ހައިރާން ކުރަނިވި ވަރަކަށް މަތިވެފައެވެ. ކަންމިހެން ހުރުމުގެ ސަބަބުން އެގައުމުގައި ވަނީ ދީނީ އަދި އެހެހެނިހެން ގޮތްގޮތުން ތަފާތު ކުރުމުގެ ރޫހެއް އުފެދިފައިއެވެ.\nއިންޑިއާ އާއި އެމެރިކާ އިން ވެސް ވިޔަފާރީގެ "ހަނގުރާމައެއް" ފަށައިފި\nއިންޑިއާގައި އަންހެން ފުލުހަކު ދިރިހުއްޓާ އަންދާލައިފި\nލޯން ނުދެއްކުމުން އިންޑިއާގައި އަންހެނަކަަށް އަނިޔާ ކޮށްފި


ސަރުކާރުން އަންނަނީ މަހަށް ހަމަ އަގު ހޯދައިދިނުމަށް މަސައްކަތްކުރަމުން: ރައީސް - AO News\nސަރުކާރުން އަންނަނީ މަހަށް ހަމަ އަގު ހޯދައިދިނުމަށް މަސައްކަތްކުރަމުން: ރައީސް\nމަސްވެރިންނަށް ދިމާވާ ދަތިތައް ޙައްލުކޮށްދެއްވާނެކަމަށާއި މަސްވެރިކަން ކުރިއެރުވުމަކީ ސަރުކާރުން އިސްކަންދީގެން ކުރަން ބޭނުންވާ ކަމެއްކަމުގައި ރައީސް އިބްރާހީމް މުހައްމަދު ސޯލިހް ވިދާޅުވެއްޖެއެވެ.\nރައީސް މިހެން ވިދާޅުވީ ތ.އަތޮޅުގެ 07 ރަށަކަށް ކުރައްވާ ޒިޔާރަތުގައި ވަންދޫގެ މަސްވެރިންނާ ބައްދަލުކުރައްވައި ދެއްކެވި ވާހަކަފުޅުގައެވެ. މި ބައްދަލުކުރެއްވުމުގައި މަސްވެރިންވަނީ، އެމީހުންގެ އެންމެ ބޮޑު ކަންބޮޑުވުމަކީ މަހަށް ހަމަ އަގު ނުލިބޭ މައްސަލައާއި މަސްކިރުމުގައި ދިމާވާ ދަތިތައްކަމުގައި ފާހަގަކޮށްފައެވެ. މިކަމާއި ގުޅިގެން ރައީސް ވިދާޅުވީ މަހަށް ހަމަ އަގު ހޯދައިދިނުމަށް ސަރުކާރުން މަސައްކަތްތަކެއް ކުރަމުން އަންނަ ކަމަށެވެ.\nމަސްވެރިކަން ކުރިއެރުވުމަށް ސަރުކާރުން ވިސްނާފައިވާގޮތް ހާމަކުރައްވަމުން ރައީސް ވިދާޅުވީ ރާއްޖޭގެ އެކި ހިސާބުގައި ހުރި ކަނދުފަތިތައް އިތުރުކުރުމުގެ މަސައްކަތާއި، މިފްކޯ ތަރައްޤީކޮށްގެން ފަސޭހައިން އަވަހަށް ހަމަ އަގުގައި މަސްކިރުވޭނެ ގޮތްތަކެއް ފަހިކުރައްވަން ސަރުކާރުން މަސައްކަތްކުރަމުން އަންނަކަމަށެވެ. އަދި ތ. ފޮނައްޑޫއިން މަސްވެރިންނަށް ފޯރުކޮށްދޭ ޚިދުމަތްތަކާއެކު ފޮނައްޑޫ އަލުން އޮޕަރޭޝަނަލްކުރުމަށް މަސައްކަތްކުރައްވާނެކަމަށްވެސް ރައީސް ވިދާޅުވިއެވެ.\nމީގެ އިތުރުން ރައީސް ވަނީ މިދިޔަ ދޮޅު އަހަރެއްހާ ދުވަހު ކޮވިޑްގެ ސަބަބުން ރާއްޖޭގެ އިޤްތިޞާދަށް ދިމާވި ދަތިތައް އިތުރަށް ބޮޑުނުވެ ހިފަހައްޓާލެވުނީ މަސްވެރިން ކުރި މިންނެތް މަސައްކަތުންކަން ފާހަގަކުރައްވާފައެވެ.\nރައީސް އިބްރާހިމް މުހައްމަދު ސޯލިހުމަސްވެރިން\nނިޝާން އިއްޒުއްދީނުގެ އިއްޒަތުގެ ވެރިކަމުގެ ލަގަބު އަބްދުﷲ ޝާހިދަށް


Badi Gengulhunu Kamah Bunaa2Meeheh Ge Massala Alun Balan Hukumkohfi - Vaguthu\nބަޑިއާއި ގޮވާ ތަކެއްޗާއި އެފަދަ ތަކެތި އުފެއްދުމަށް ބޭނުން ކުރާ ތަކެތި ގެންގުޅުނު ކަމަށް ބުނާ މައްސަލައެއްގައި ދެ މީހެއްގެ މައްޗަށް ކޮށްފައިވާ ދައުވާތަކާއި އެ މައްސަލަ އަލުން ބަލަން ހައި ކޯޓުން ހުކުމްކޮށްފިއެވެ.\nމާލޭގައި ހުންނަ މ. އިރުދޯދިގެ ބަލައިފާސްކުރަމުން ދަނިކޮށް ބަޑިއާއި ގޮވާ ތަކެއްޗާއި އެފަދަ ތަކެތި އުފެއްދުމަށް ބޭނުން ކުރާ ތަކެތި ފެނިގެން ޓެރަރިޒަމްގެ ދައުވާ ކުރީ ލ. ގަން، ހިމާޔަތް، މޫސާ ޔޫސުފު އަދި، ދަފްތަރު ނަންބަރު 7102، ހަސަން ނަސީމްގެ މައްޗަށެވެ.\nކްރިމިނަލް ކޯޓަށް މި މީހުނަށް ކުރި ދައުވާތައް ހުށަހެޅުމުން، އެ ކޯޓުން ވަނީ މި ދައުވާތައް ބޭރުކޮށްލައިފައެވެ. އެއީ ފުލުހުން މި މައްސަލައިގައި ހެކި ހޯދާފައިވަނީ ގާނޫނާ ހިލާފަށް ކަމަށް ބުނެއެވެ. މި ގޮތުން މ. އިރުދޯދި ބަލައިފާސްކޮށްފައިވަނީ ގޭގެ ވެރިފަރާތުގެ ހާޒިރުގައި ނޫން ކަމަށް އެ ކޯޓުން ބުނެފައިވެއެވެ.\n2016 ވަނަ އަހަރު ކްރިމިނަލް ކޯޓުން ބޭރުކޮށްލި މައްސަލަ ހައި ކޯޓުގައި ދައުލަތުގެ ފަރާތުން އިސްތިއުނާފް ކުރިއެވެ މި މައްސަލަ ހައި ކޯޓުގައި ބެއްލެވީ ތިން ފަނޑިޔާރުންގެ ބެންޗަކުންނެވެ. ރިޔާސަތުގައި އިންނެވީ ފަނޑިޔާރު ހާތިލް ހިލްމީއެވެ. ދެން އިންނެވީ ފަނޑިޔާރު މުހައްމަދު ނިޔާޒާއި، ފަނޑިޔާރު ހުސައިން ޝަހީދެވެ.\nތިން ފަނޑިޔާރުންގެ އިއްތިފާގުން ނެރުއްވާފައިވާ ހައި ކޯޓުގެ ހުކުމުގައި ވަނީ އެ ގޭގެ ދެވަނަ ފަންގިލާއަކީ ކުއްޔަށް ދީފައިވާ ތަނެއް ކަމަށާއި ކުއްޔަށް ހިފާފައިވަނީ ހަސަން ނަސީމެވެ. އެ ތަނުގެ ތަޅުގަނު މޫސާ ޔޫސުފްއަށް ހަސަން ނަސީމް ދީފައި އޮންނަ ކަމަށެވެ. ހަސަން ނަސީމް މާލޭގައި ނެތީސް މޫސާ ޔޫސުފް އެ ގެއަށް ވަދެ ގޭގައި އަމިއްލަ ތަކެތި ބަހައްޓައި، ފެންވަރައި، ގޭގެ ތަކެތި ބޭނުންކޮށްފައިވާ ކަމަށެވެ.\nއެހެންކަމުން ކޯޓުގެ އަމުރުގެ ބޭނުމަށް އެ ގޭގެ ވެރިފަރާތުގެ ގޮތުގައި ބަލަން ޖެހޭނީ ގޭގެ ރަޖިސްޓްރީ އޮތް ފަރާތްތޯ ނުވަތަ އެ ގެ ކުއްޔަށް ހިފި ފަރާތްތޯ ނުވަތަ ކުއްޔަށް ހިފި ފަރާތުން އެ ތަން ހަވާލުކުރި ފަރާތްތޯ ސުވާލު އެފެދިފައި އޮތް ކަމަށް ހުކުމުގައިވެއެވެ. މައްސަލަ ބެއްލެވި ފަނޑިޔާރުން ބުރަވީ އެ ހާލަތުގައި ގޭގެ ވެރި ފަރާތަކީ ކުއްޔަށް ހިފި ފަރާތުން ތަން ހަވާލުކޮށް އެ ތަން ބޭނުން ކުރަމުން ދިޔަ ފަރާތް ކަމުގައެއެވެ.\nއެހެންކަމުން އެ އަމުރު ތަންފީޒުކުރި ވަގުތު އެ ފަރާތަކީ މޫސާ ޔޫސުފް ކަމަށް ވާތީ، އެ ސަބަބުގެ މައްޗަށް ބިނާކޮށް، އެ އަމުރުގެ ދަށުން އެ ގެ ބަލައި ފާސްކޮށްގެން ފުލުހުން ހޯދާފައިވާ ހެކިތަކަކީ ގާނޫނުއަސާސީގައި ބަޔާންކޮށްފައިވާ ގޮތަށް ގާނޫނާ ހިލާފަށް ހޯދާފައިވާ ހެކިތަކެއް ކަމަށް ކަނޑައަޅައި ކަމަށް ހައި ކޯޓުގެ ހުކުމުގައިވެއެވެ.


އައްޑޫ ސިޓީ ރީޖަނަލް ވޭސްޓް މެނޭޖްމަންޓް ސެންޓަރ ޤާއިމްކުރާ ސައިޓް ހުސްކުރުން\nދިވެހި ސަރުކާރުގެ ފަރާތުން މިނިސްޓްރީ އޮފް އެންވަޔަރަންމަންޓް (އެމް.އީ) އިން ކުރިއަށްގެންދާ އައްޑޫ ރީޖަނަލް ވޭސްޓް މެނޭޖްމަންޓް ސެންޓަރ ޤާއިމްކުރުމުގެ މަޝްރޫޢުގެ ދަށުން މަތީގައި ދަންނަވާފައިވާ މަސައްކަތް ކުރުމަށް ޝައުޤުވެރިވާ ފަރާތްތަކަށް ބީލަން ހުށަހެޅުމުގެ ދައުވަތު މިނިސްޓްރީ އޮފް އެންވަޔަރަންމަންޓްގެ ނަންބަރު (IUL)438-WMPC/438/2020/63 އިޢުލާންއަށް އެކަށީގެންވާ އަދަދަކަށް ބިޑު ހުށަހަޅާފައި ނުވާތީ2ވަނަ ފަހަރަށް ބީލަން ހުށަހެޅުމުގެ ފުރުސަތު ހުޅުވާލަމެވެ. މިކަމަށް ޝައުޤުވެރިވާ ފަރާތްތައް މަސައްކަތް ކުރުމުގެ ޤާބިލްކަން ސާބިތުކޮށް ދިނުމުގެ މައުލޫމާތުތައް ހުށަހަޅަންވާނެއެވެ.\nމި މަސައްކަތުގެ “ބީލަން ފޮތް" މި މިނިސްޓްރީގެ ވެބްސައިޓް www.environment.gov.mv އިން ޑައުންލޯޑް ކުރެވެން ހުންނާނެއެވެ.\nމި ޕްރޮޖެކްޓާއި ބެހޭގޮތުން އެއްވެސް ސުވާލެއްވާނަމަ، އީ-މެއިލް ކުރައްވާނީ 28 އޮކްޓޯބަރ 2020 ވާ ބުދަ ދުވަހު 10:00 ގެ ކުރިން، ތިރީގައިވާ އީ-މެއިލް އެޑްރެހަށެވެ. އީމެއިލްކުރައްވާއިރު ސަބްޖެކްޓްގައި އިޢުލާނު ނަންބަރާއި ބީލަމުގެ ނަން ލިޔަންވާނެއެވެ.\nބީލަން ހުށަހެޅުމަށް ޝަޢުޤުވެރިވެލައްވާ ފަރާތްތަކުން މިނިސްޓްރީ އޮފް އެންވަޔަރަންމަންޓްގައި ރެޖިސްޓަރ ކުރަންވާނެއެވެ. ރަޖިސްޓްރީ ކުރެއްވުމަށްޓަކައި ގެޒެޓް ކުރެވޭ ދުވަހުން ފެށިގެން 01 ނޮވެމްބަރު 2020 ވާ އާދިއްތަ ދުވަހު 23:59 އާއި ދެމެދު [email protected] އަށް އަދި [email protected] އަށް ކޮޕީކުރައްވާ، ރަޖިސްޓްރީ ކުރުމަށް އެދި ތިރީގައިވާ މައުލޫމާތުތައް އީމެއިލް ކުރައްވަންވާނެއެވެ. ރަޖިސްޓްރީ ކުރުމަށް މެއިލް ކުރައްވާއިރު އީމެއިލްގެ ސަބްޖެކްޓުގައި "Addu RWMF Site Clearance - (IUL)438-WMPC/438/2020/185" ލިޔަންވާނެއެވެ. އަދި މެއިލްގައި ތިރީގައިވާ މައުލޫމާތުތައް ހިމަނަން ވާނެއެވެ.\nކުންފުނީގެ ރެޖިސްޓްރޭޝަން ނަންބަރު:\nކުންފުނި ރިޕްރެސެންޓް ކުރާ ފަރާތުގެ ނަން:\nމަޝްރޫޢުގެ ބިޑް ސެކިއުރިޓީގެ ގޮތުގައި 6000.00ރ (ހަހާސް) ދިވެހި ރުފިޔާ ހުށަހަޅަން ޖެހޭނެއެވެ. ބިޑް ސެކިޔުރިޓީގެ މުއްދަތަކީ ބިޑު ހުޅުވާ ތާރީޙުން ފެށިގެން 90 ދުވަހެވެ.\nބީލަން ހުށައަޅުއްވާނީ4ނޮވެމްބަރ 2020 ވާ ބުދަ ދުވަހުގެ 11:00 ގެ ކުރިން ގެ ކުރިން މިނިސްޓްރީ އޮފް އެންވަޔަރަންމަންޓުގެ ރިސެޕްޝަނަށްށެވެ. ބީލަންތައް ހުންނަންވާނީ ސިޓީއުރައެއްގައި ބަންދުކުރެވިފައެވެ. ބޭރުގައި ބީލަމަށް ދެވިފައިވާ ނަން، ހުޅުވަން ކަނޑައެޅިފައިވާ ތާރީޚާއި ވަޤުތު އަދި ބީލަން ހުށަހަޅާ ފަރާތުގެ ނަން،އީމެއިލް-އެޑްރެސް އަދި ގުޅޭނެ ފޯނު ނަންބަރު ލިޔެވިފައި އޮންނަން ވާނެއެވެ.\nބީލަމުގެ މުއްދަތުގެ ގޮތުގައި ބިޑް ހުށަހަޅާ ތާރީޚުން ފެށިގެން 60 ދުވަސް އޮންނަންވާނެއެވެ.\nބީލަން ހުޅުވުމަށް ހަމަޖެހިފައިވަނީ4ނޮވެމްބަރ 2020 ވަނަ ދުވަހުގެ 11:00 ގައި، މި މަސައްކަތަށް އަންދާސީ ހިސާބު ހުށަހަޅުއްވާ ފަރާތްތަކުގެ ތެރެއިން އެވަގުތުގައި ހާޒިރުވެތިބި ބީލަންވެރިން ނުވަތަ ބީލަންވެރިންގެ ބަދަލުގައި އެ ފަރާތަކުން ކަނޑައަޅާ ފަރާތްތަކުގެ ހާޒިރުގައެވެ.\nއަންދާސީ ހިސާބު ހުށަހަޅުއްވަން ވާނީ ބަންދުކޮށްފައިވާ ސިޓީއުރައެއްގައި ތިރީގައި މިދަންނަވާ ގޮތަށް އެޑްރެސް ކޮށްފައެވެ.\n“Do not Open Before4th November 2020 at 11:00 – Site Clearance work to Construct Addu regional Waste management Centre”\nމަޝްރޫޢު ނަން: އައްޑޫ ސިޓީ ރީޖަނަލް ވޭސްޓް މެނޭޖްމަންޓް ސެންޓަރ ޤާއިމްކުރާ ސައިޓް ހުސްކުރުން\nއިޢުލާނު ނަންބަރު: (IUL)438-WMPC/438/2020/185\n(ބީލަން ހުށަހަޅާ ފަރާތުގެ ނަމާއި އެޑްރެސް)\n(ބީލަން ހުށަހަޅާ ފަރާތައް ގުޅޭނެ ފޯނު ނަންބަރާއި އީމެއިލްއެޑްރެސް)\nޕަބްލިޝްކުރި ގަޑި: 1856\nސުންގަޑި: 04 ނޮވެންބަރު 2020 1100


Dhakkaane bahanaa eh neiy, Nasheed vidhaalhuvee massala akee ummeedhuthakugai kula nujehun kamah | Mihaaru\nލޯކަލް ކައުންސިލްތަކުގެ އިންތިޚާބުގެ ކެމްޕެއިން ރަސްމީކޮށް ފެށުމަށް މާލޭގައި އެމްޑީޕީން ރޭ ބޭއްވި ބޮޑު ޖަލްސާގެ ގިނަ ގޮނޑިތައް ހުހަށް: މިކަމުގައި ދައްކާނެ ބަހަނާއެއް ނެތް ކަމަށާއި މައްސަލަ އަކީ ރައްޔިތުންގެ އުންމީދުތައް ސަރުކާރަށް ހަގީގަތަކަށް ހަދައި ނުދެވުން ކަމަށް އެ ޕާޓީން ބުނޭ.---ފޮޓޯ: ނިޝާން އަލީ/މިހާރު\nދައްކާނެ ބަހަނާއެއް ނެތް، ނަޝީދު ވިދާޅުވީ މައްސަލަ އަކީ އުންމީދުތަކުގައި ކުލަނުޖެހުން ކަމަށް\n22 ފެބުރުއަރީ 2020 - 14:32 228 comments\nލޯކަލް ކައުންސިލްތަކުގެ އިންތިޚާބުގެ ކެމްޕޭން ފެށުމަށް މާލޭގައި ރޭ އެމްޑީޕީން ބޭއްވި "ރަށްވެހި ފަތިސް" ޖަލްސާ އަށް ފިނި ތަރުހީބެއް ލިބުނުކަން ބަލައިގަންނަ ކަމަށާއި އެގޮތަށް އެކަން ދިމާވީ، މީހުންގެ އުއްމީދުތަކުގައި މި ސަރުކާރަށް ކުލަ ޖައްސަައި ނުދެވުމުން ކަމަށް ކުރީގެ ރައީސް އަދި އެމްޑީޕީގެ ރައީސް މުހައްމަދު ނަޝީދު މިއަދު ވިދާޅުވެެއްޖެ އެވެ.\nއަލިމަސް ކާނިވާ ސަރަހައްދުގައި ބޭއްވި އެ ޖަލްސާ އަށް ދުރާލައި ބޮޑެތި ތައްޔާރީތަކެއް ވެ، އަދި ރައީސް އިބްރާހިމް މުހައްމަދު ސޯލިހާއި ނަޝީދު ބައިވެރިވެވަޑައިގަންނަވާކަން ހާމަކޮށް، ބޮޑެތި ޕްރޮމޯޝަންތަކެއް ބޭއްވިޔަސް ވަރަށް ގިނަ ގޮނޑިތައް ހުރީ ހުހަށެވެ. މިއީ، މި ފަހުގެ ތާރީޚެއްގައި މިހާތަނަށް އެމްޑީޕީން މާލޭގައި ބޭއްވި މިފަދަ ޖަލްސާއެއް މިހާ ބޮޑެތި ފާޑުކިޔުންތަކާ އެކު، ސަޕޯޓަރުންގެ ތަރުހީބެއް ނުލިބި ނިމުނު ފުރަތަމަ ފަހަރު ވެސް މެ އެވެ. އެހެންވެ، އެއީ އެމްޑީޕީ ފަދަ ޕާޓީ އަކުން ލަދުގަންނަންޖެހޭ ފަދަ ކަމެއް ކަމަށް ބުނެ އެ ޕާޓީ އަށް ހެޔޮއެދޭ މީހުން ވެސް އަންނަނީ ފާޑުކިޔަމުންނެވެ.\nމި މައްސަލައިގައި، ނަޝީދު ކުއްލި ގޮތަކަށް މިއަދު ބޭއްވެވި ނިއުސް ބްރީފިންއެއްގައި ވިދާޅުވީ، މާލޭގައި އެމްޑީޕީގެ 35،000 އަށް ވުރެ ގިނަ ސަޕޯޓަރުން ތިބި އިރު، އެ އެންމެން ޖަލްސާ އަށް ނުނިކުތީ ހިތްހަމަނުޖެހުންތަކެއް ހުރުމުން ކަމަށެވެ.\nއެންމެ ބޮޑު މައްސަލަ އަކީ އެމަނިކުފާނު ވިދާޅުވި ގޮތުގައި، ކުރީގެ ރައީސް އަބްދުﷲ ޔާމީންގެ ސަރުކާރުން ފެށި، ހިޔާ މަޝްރޫއުގެ ދަށުން ފްލެޓް ލިބޭ 7،000 މީހުންގެ ނަމަށް ވާނެ ގޮތް ސާފުނުވުމާއި ވެށިފަހި މަޝްރޫއު އާއި މާލޭގެ މަގުތަކުގެ މައްސަލައަށް ރައީސް އިބްރާހިމް މުހައްމަދު ސޯލިހުގެ ސަރުކާރުގައި އަދިވެސް ހައްލެއް ހޯދައި ނުދެވުމެވެ.\nއެކަމަކު ނަޝީދު ވިދާޅުވީ، އެމްޑީޕީގެ އަމާޒަކީ އެ ޕާޓީގެ ކެންޑިޑޭޓުންނާ ރައްޔިތުން މަޝްވަރާކޮށް، އެ މައްސަލަތައް ސަރުކާރާ ހަމައަށް ގެންގޮސް އެކަމަށް ހައްލު ހޯދުމަށް މަސައްކަތް ކުރުން ކަމަށެވެ. އަދި ސަރުކާރުން އެ ހައްލު ހޯދައިދޭނެ ކަމުގެ ޔަގީންކަން އެ މަނިކުފާނު ދެއްވި އެވެ.\nއެމްޑީޕީން ކެމްޕެއިން ފެށި ޖަލްސާގެ ގޮނޑިތައް ހުހަށް!\nއެމްޑީޕީން ބުނީ ޖަލްސާ އަށް މީހުން މަދުވުމުގައި ދައްކާނެ ބަހަނާއެއް ނެތް ކަމަށެވެ.\nމާލޭގެ ރައްޔިތުންގެ ހުރި ކަންބޮޑުވުންތަކާ ގުޅޭގޮތުން ނަޝީދު ވިދާޅުވީ، ހިޔާ މަޝްރޫއުގައި ފްލެޓް ލިބޭ މީހުންގެ ސައްހަކަން، ރައީސް އުފައްދަވާފައިވާ ހާއްސަ ކޮމިޓީއަކުން ބަލަމުން އަންނައިރު، 2،000 މީހުންގެ ނަން ރަނގަޅުކަން ފާހަގަކޮށްފައިވާ ކަމަށެވެ. އެކަމަކު އަނެއް 5،000 މީހުންގެ ނަމަށް ވީގޮތް އެނގެން ރައްޔިތުން ބޭނުންވާކަމަށް އެ މަނިކުފާނު ވިދާޅުވި އެވެ.\n"އަޅުގަނޑުމެންގެ ކެންޑިޑޭޓުން ކޮށްދޭނެ ކަމަކީ އެ ވާހަކަތައް ސަރުކާރާ ހަމައަށް ގެނެސްދިނުން. އަދި އެކަމަށް ހައްލު ހޯދައިދިނުން،" ނަޝީދު ވިދާޅުވި އެވެ\n"އިރާދަކުރެއްވިއްޔާ އަޅުގަނޑުމެން މާލޭ ކައުންސިލްގެ 18 ގޮނޑި ވެސް، މޭޔަރުގެ ގޮނޑިވެސް ހޯދާނަން."\nމާލޭގެ މީހުންގެ އިތުރުން، އެމްޑީޕީގެ ވައުދެއް ކަމަށްވާ ރިސޯޓު މުވައްޒަފުންގެ ސާވިސް ޗާޖާއި އެންމެ ކުޑަ އުޖޫރަ ކަނޑައެޅުމުގައި ވެސް ރައްޔިތުންގެ ހިތްހަމަ ނުޖެހުންތަކެއް ހުރިކަން އެ މަނިކުފާނު ފާހަގަ ކުރެއްވި އެވެ.\nއެންމެ ބޮޑު މައްސަލަ އަކީ ނަޝީދު ވިދާޅުވި ގޮތުގައި، ކުރީގެ ރައީސް އަބްދުﷲ ޔާމީންގެ ސަރުކާރުން ފެށި، ހިޔާ މަޝްރޫއުގެ ދަށުން ފްލެޓް ލިބޭ 7،000 މީހުންގެ ނަމަށް ވާނެ ގޮތް ސާފުނުވުމާއި ވެށިފަހި މަޝްރޫއު އާއި މާލޭގެ މަގުތަކުގެ މައްސަލައަށް ރައީސް އިބްރާހިމް މުހައްމަދު ސޯލިހުގެ ސަރުކާރުގައި އަދިވެސް ހައްލެއް ހޯދައި ނުދެވުމެވެ.\nނަޝީދު ވިދާޅުވި ގޮތުގައި ރިސޯޓުތަކުގައި 25،000 އަށް ވުރެ ގިނަ ދިވެހިން މަސައްކަތް ކުރާއިރު، ކޮންމެ އިންތިޚާބެއްގައި ވެސް އެ މުވައްޒަފުން ވޯޓުދޭ 70 ޕަސެންޓް ފޮށިން ކުރި ހޯދަނީ އެމްޑީޕީންނެވެ. އެހެންވެ، މި ފަހަރު ވެސް، އެ މުވައްޒަފުން އެމްޑީޕީއާ މެދު ޝައްކު އުފައްދާނެ ކަމަށް ގަބޫލުފުޅު ނުކުރައްވާ ކަމަށް ވިދާޅުވި އެވެ.\nއެ ޕާޓީން އެންމެ ބޮޑު އިސްކަމެއް ދިނީ ޝަރުއީ ދާއިރާ އިސްލާހުކުރަން ކަމަށާއި ދެން ހުރި ވައުދުތައް ކުރިއަށް ގެންދާނީ އޭގެ ފަހުންކަން މުވައްޒަފުންނަށް އެނގޭނެ ކަމަށް ނަޝީދު ވިދާޅުވި އެވެ.\nލޯކަލް ކައުންސިލްތަކުގެ އިންތިޚާބުގެ ކެމްޕެއިން ރަސްމީކޮށް ފެށުމަށް މާލޭގައި އެމްޑީޕީން ރޭ ބޭއްވި ބޮޑު ޖަލްސާ ކުރިއަށް ގެންދިޔައިރު، ގިނަ ގޮނޑިތައް ހުހަށް.---ފޮޓޯ: ނިޝާން އަލީ/މިހާރު\n"ރިސޯޓު މުވައްޒަފުންނަށް އެނގޭނެ އެމްޑީޕީން މަސައްކަތް ކުރަނީ ވަކި ތާވަލަކަށް، ވަކި ތަރުތީބަކުން ކަން. އެކަމަކު އެމްޑީޕީ ނޫން ބަޔަކު އެކަން ނުކުރާނެކަން ވެސް އެ މީހުންނަށް އެނގޭނެ،" އެ މަނިކުފާނު ވިދާޅުވި އެވެ.\nނަޝީދު ވިދާޅުވި ގޮތުގައި ރައްޔިތުންގެ މަޖިލީހުން ފާސްކުރާ ގާނޫނުތައް، މީގެ ކުރިން، ސުޕްރީމު ކޯޓުން ބޭނުން އިރަކު އުވައިލި އެވެ. އެހެންވެ، މިނިމަމް ވޭޖާއި ސާވިސް ޗާޖުގެ ކުރިން އެންމެ އިސްކަމެއް ދޭން ޖެހުނީ ޝަރުއީ ދާއިރާ އިސްލާހުކުރަން ކަމަށް ވިދާޅުވި އެވެ.\n"އެކަމަކު އަޅުގަނޑު ގަބޫލެއް ނުކުރަން ހިތްހަމަ ނުޖެހޭ ކޮންމެ ފަހަރަކު މެމްބަރުން ޕާޓީ ދޫކޮށްފައި ދާނެ ކަމަކަށް. އަޅުގަނޑު ވެސް ނުދަމެއް ނޫންތޯ،" ނަޝީދު ވިދާޅުވި އެވެ.\nއެމްޑީޕީން ރޭ ބޭއްވި ޖަލްސާގައި ރައީސް އިބްރާހިމް މުހައްމަދު ސޯލިހާއި އެމްޑީޕީގެ ރައީސް ނަޝީދު އަދި އެ ޕާޓީގެ ޕާލަމެންޓްރީ ގުރޫޕްގެ ލީޑަރު އާޒިމް ބައިވެރިވެވަޑައިގަންނަވަނީ.---ފޮޓޯ: ނިޝާން އަލީ/މިހާރު\nއެމްޑީޕީން ބުނިގޮތުގައި ރާއްޖޭގެ ހުރިހާ ރަށެއްގައި ހެން ބޭއްވި އެމްޑީޕީގެ ކެމްޕޭން ހަރަކާތް ވަރަށް ކާމިޔާބެވެ. އެގޮތުން އެ ހަރަކާތުގައި މުޅި ރާއްޖޭން 53،000 އަށް ވުރެ ގިނަ މީހުން ބައިވެރިވި ކަމަށް އެ ޕާޓީން ބުންޏެވެ.\nއެމްޑީޕީގެ ސަޕޯޓަރުން ބުނަމުން ދަނީ، މިދިޔަ ރިޔާސީ އިންތިޚާބުގެ ކެމްޕެއިންގައި އެމްޑީޕީން ވި ވައުދުތައް އަދިވެސް ސަރުކާރަށް ފުރިހަމަ ކޮށްނުދެވޭ ކަމަށާއި ޚާއްސަކޮށް އެ ޕާޓީ އަށް ބޮޑެތި ގުރުބާނީތަކެއް ވި މީހުން އެކަހެރި ކޮށްފައިވާ ކަމަށެވެ.\nއިތުރު ލިޔުންތައް ރައީސް މުހައްމަދު ނަޝީދު އެމްޑީޕީ ސަރުކާރު ލޯކަލް ކައުންސިލްތަކުގެ އިންތިޚާބު 2020 ލޯކަލް އިންތިހާބު މާލެ ބޯހިޔާވަހިކަން